ཚངས་དབྱངས་དྲ་ཚིགས - རྩོམ་ཡིག་ལྟེ་གནས - 《ཚངས་དབྱངས་རྒྱ་མཚོའི་མགུར་གླུ》ལ་དཔྱད་པ།\nཁྱེད་ཀྱི་གནས་ཡུལ： ཚངས་དབྱངས་དྲ་ཚིགས >> རྩོམ་ཡིག་ལྟེ་གནས། >> ཚངས་དབྱངས་འདུ་ར། >> ཚངས་དབྱངས་ཞིབ་འཇུག\nརྩོམ་པ་པོ：རིན་ཆེན་བསམ་གྲུབ། ཡོང་ཁུངས：ངེད་དྲ་བ། གཟིགས་གྲངས：2487 ཡིག་གཟུགས：\nཀློག་དབང་།：འགྲུལ་པའི་ཐོབ་ཐང་། ཚོགས་མའི་གྲོན་དངུལ：0 ཞུགས་དུས：2010/1/17 23:56:27 ཚོགས་ཡར་སྤྲོད：ལྡོང་།\n【ནང་དོན་གནད་བསྡུས】དེ་ཡང་རྒྱལ་དབང་དྲུག་པ་ཚངས་དབྱངས་རྒྱ་མཚོ་ནི་ཪྙོག་འཛིང་ཆེ་བའི་ལོ་རྒྱུས་ཀྱི་རྒྱབ་ལྗོངས་སྟུག་པོའི་ཁྲོད་ཉེས་མེད་ཉེས་འགེལ་གྱི་གནས་སུ་ལྷུང་བའི་ལོ་རྒྱུས་ཀྱི་མི་སྣ་ཁྱད་འཕགས་དང་་དམིགས་བསལ་ཅན་ཞིག་ཡིན་ཞིང་། རྒྱ་ཆེའི་བོད་རིགས་མང་ཚོགས་ཀྱིས་ཀྱང་ལོ་རྒྱུས་ཀྱི་དོན་དངོས་ལ་རྒྱུས་ལོན་ཅི་ཡང་མེད་པར་《ཚངས་དབྱངས་རྒྱ་མཚོའི་མགུར་གླུ》རྟགས་སུ་བཟུང་ནས། ཁོང་ནི་ནང་ཆོས་ལ་རྒྱབ་འགལ་བྱེད་ཕོད་པ་དང་། འཇིག་རྟེན་དང་བརྩེ་དུང་ལ་བསྟོད་གླུ་ལེན་ཕོད་པའི་མི་རིགས་ཀྱི་"དཔའ་བོ"ཞིག་རེད་ཅེས་པ་དང་། ཡང་ལ་ལས་ཆང་དང་བུད་མེད་ལ་ཆགས་པའི་འཆལ་པོ་དང་སྡོམ་ཤོར་ལ་སོགས་པའི་སྐྱེས་བུ་ཐ་མལ་བ་ཞིག་གི་གཟུགས་སུ་བཀོད་པ་མ་ཟད། དཔེ་དེབ་ཁ་ཤས་ཀྱི་མདུན་ངོས་སུ་སྐུ་ཉིད་རབ་བྱུང་གི་ན་བཟའ་བཞེས་ཤིང་འདོད་ལྡན་གྱི་བུད་མེད་ཞིག་དང་ལག་འཇུ་བྱས་པ་སོགས་བྲིས་ཡོད་པ་དེ་དག་ནི་དོན་དངོས་དང་རྒྱབ་འགལ་དུ་གྱུར་པ་ཡིན་ཞིང་། མཐོན་པོའི་ཁྲི་ལ་འདུག་པའི་སྐྱབས་མགོན་ཆེན་པོ་དེ་དམའ་མོའི་གྲོང་དུ་འཁྱམས་པའི་འཆལ་པོ་ཞིག་གི་གཟུགས་སུ་བཀོད་པ་དེར་ང་ཚོས་ཅིས་ཀྱང་བསམ་གཞིགས་བྱ་དགོས་ངེས་ཡིན་ལ། 《ཚངས་དབྱངས་རྒྱ་མཚོའི་མགུར་གླུ》ནི་དོན་དངོས་ཐོག་བོད་ཀྱི་ཆོས་སྲིད་ཀྱི་གསེར་ཁྲིར་འགྲམ་ཆུ་ལྡང་བའི་ལྷ་བཟང་ཧན་གྱིས་རྒྱལ་དབང་ཁྲི་ལས་ཕབ་པའི་"ལག་ཆ་ནག་པོ"ཞིག་ཡིན་པ་ཡང་ཤེས་དགོས་པ་དེ་ཡིན།\n༅༅།། ༀ་བདེ་ལེགས་སུ་གྱུར་ཅིག དེ་ཡང་《 ཚངས་དབྱངས་རྒྱ་མཚོའི་མགུར་གླུ》ཞེས་འཛམ་གླིང་གི་ཡུལ་གྲུ་མང་པོར་འབྲུག་ལྟར་གྲགས་པའི་རྐྱེན་གྱིས། འདིའི་ཐད་ལ་དཔྱད་པ་གཏོང་མཁན་མང་ཞིང་། འགྲིག་མིན་མི་ཤེས་པའི་ལྟ་བ་ཡང་མང་པོ་ཞིག་མཆིས་ཡོད་པ་ལས། གཙོ་བོ་ཞིག་ནི་《 ཚངས་མགུར》རྒྱལ་དབང་ཁོང་རང་ཉིད་ཀྱིས་བརྩམས་མིན་སྐོར་དེ་ཡིན་པས། ངས་ཀྱང་འདིར་མཁས་དབང་དམ་པའི་ཕྱག་བྲིས་དང་རང་ཉིད་ཀྱི་ལྟ་་ཚུལ་ཟུང་དུ་འབྲེལ་ནས་སྤྲོ་བར་འདོད་དོ། །\nདེ་ཡང་གངས་ཅན་བོད་ཀྱི་མི་ཕུལ། ཆོས་སྲིད་གང་གི་ཐད་ལ་ཡང་མཛད་འཕྲིན་བརྗོད་དུ་མི་དཔོག་པའི་སྐྱབས་མགོན་ཆེན་མོ་གོང་ས་ལྔ་པ་རིན་པོ་ཆེ་སྐུ་མྱ་ངན་ལས་འདས་རྗེས་སྲིད་སྐྱོང་དྲིན་ཅན་སྡེ་སྲིད་སངས་རྒྱས་རྒྱ་མཚོས་བླ་མའི་བསླབ་སྟོན་དང་ཞལ་ཆེམས་བཞིན་ལོ་དུ་མ་ཞིག་གསང་རྒྱ་གནང་དགོས་བྱུང་བ་རེད། དགོས་པ་གང་ཞིག་གི་ཆེད་དུ་ཞེ་ན། "དེའི་རྒྱུ་མཚན་ནི་གཙོ་ཆེ་བ་རྒྱལ་དབང་མཆོག་སྐུ་གཤེགས་ཁའི་ཞལ་ཆེམས་དང་། ཡང་སྒོས་སོག་པོའི་རྒྱལ་རིགས་རྣམས་ནང་མ་མཐུན་པ་བྱུང་སྐབས། རྒྱལ་དབང་རིན་པོ་ཆེས་བཀའ་སློབ་རེ་གནང་ན་ཚང་མས་བརྩི་བཀུར་བྱས་ཏེ་ཐམས་ཅད་འགྲིག་མཐུན་ཡོང་བ་དང་། བོད་ཀྱི་ནང་བསྟན་ལའང་ཕན་པ་ཤིན་ཏུ་ཆེ་བ་ཡོང་གི་ཡོད། གལ་སྲིད་རྒྱལ་དབང་རིན་པོ་ཆེ་སྐུ་གྲོངས་པ་ཤེས་ན། སོག་པོའི་ཚོ་ཁག་སོ་སོའི་ནང་དང་བོད་ཀྱི་ས་གནས་སོ་སོར་ནང་མི་མཐུན་པ་ཡོང་རྒྱུའི་ཉེན་ཁ་ཆེ་བ་དང་། རྩེ་ཕོ་བྲང་ཆེན་པོ་ཡང་ཡོངས་སུ་མ་གྲུབ་པ་ལ་སོགས་དགོས་པ་དུ་མའི་སླད་གསང་རྒྱ་གནང་དགོས་བྱུང་བ་རེད། "（1）ཅེས་གསུངས་པ་ལྟར་རོ། ། སྡེ་སྲིད་སངས་རྒྱས་རྒྱ་མཚོས་གསང་རྒྱའི་རིང་ཡང་རྒྱལ་དབང་ལྔ་བ་བཞུགས་ཡོད་ཁུལ་གྱིས་གསོལ་ཆས་གཟིམ་ཆུང་དུ་སྔར་བཞིན་འབུལ་བ་དང་སྡེ་སྲིད་ཀྱིས་གཙོས་བླ་སྤྲུལ་དང་ཞབས་འབྲིང་རྣམས་ཀྱང་སྔར་རྒྱུན་བཞིན་བཅར་ཐོན་བྱེད་ཁུལ་དང་། སྐབས་ལ་ལར་གཟིམ་ཤག་ནང་དུ་ཌཱ་མ་རུ་དང་དྲིལ་བུ་དཀྲོལ་ཞིང་། ཡང་སོག་པོའི་སྦྱིན་བདག་གལ་ཆེ་འགར་དམིགས་བསལ་གྱི་མཇལ་ཁ་དགོས་སྐབས་རྣམ་རྒྱལ་གྲྭ་ཚང་ན་སྡེ་པ་བཀྲས་རབ་ཟེར་བ་ཞལ་ཁྱིམ་འདྲ་ལ་ན་ཚོད་ཀྱང་ཁོང་དང་མཉམ་པ་ཞིག་ཡོད་པ་དེ་སྐུ་རྫུས་བྱས་ཏེ་མཇལ་ཁ་གནང་གི་ཡོད། དེ་དང་དུས་མཚུངས་སུ་སྡེ་སྲིད་ཀྱིས་རང་གི་ཐུགས་བློས་འཁེལ་བའི་མི་སྣ་ཆོས་རྗེ་ཟིལ་གནོན་རྡོ་རྗེ་དང་རྡོ་བ་བསོད་ནམས་རྒྱལ་མཚན་ལགས་གཉིས་ཕྱི་རྒྱལ་གྱི་གནས་ཆེན་ཁག་ལ་བོད་ཁམས་བདེ་ཕྱིར་ཞབས་རིམ་སྒྲུབ་པ་དང་ཤར་ཁང་ནོ་མིན་ཧན་གྱི་སྐུ་སྐྱེ་རྩད་གཅོད་བྱེད་མི་ཡིན་ཁུལ་གྱིས་རྒྱལ་དབང་ལྔ་པའི་ཡང་སྲིད་རྩད་གཅོད་བྱེད་པར་མངགས་པ་དང་རྗེས་སུ་རྟ་དབང་བླ་མ་དང་ཨ་ཡས་གདོང་པའི་བླ་མ་སངས་རྒྱས། མཚོ་སྣ་རྫོང་སྡོད་རྒྱ་ཡག་པ་དང་སྤོ་ཤོད་པ་གཉིས་བཅས་ནས། མོན་ལ་འོག་ཡུལ་གསུམ་དུ་ཡབ་བཀྲ་ཤིས་བསྟན་འཛིན་དང་ཡུམ་ཚེ་དབང་ལྷ་མོ་གཉིས་ལ་སྤྲུལ་སྐུ་གཞན་དང་མི་མཚུངས་པའི་ངོ་མཚར་ཅན་ཞིག་འཁྲུངས་ཡོད་ཚུལ་སྔ་རྗེས་སྙན་ཞུ་ཕུལ་འབྱོར་བྱུང་ཡང་ཆོས་རྗེ་ཟིལ་གནོན་ནས་མངོན་ཆུང་བརྟག་དཔྱད་ངོས་འཛིན་ཞུས་པར་ཡིད་ཆེས་གསལ་པོ་ཪྙེད་པ་དང་སྡེ་སྲིད་རང་ངོས་ནས་ཀྱང་བླ་ལྷར་གསང་ལུང་ཕུལ་བ་དང་ཟན་བརྟག་པ་བཅས་ལ་རྩེ་མཐུན་བཟང་ཕེབས་བྱུང་བར་འཁྲུངས་ཡུལ་ལྷོ་འབྲུག་དང་ཐག་ཉེ་བས་འགལ་རྐྱེན་འབྱུང་དོགས་དང་གསང་སྒོ་དམ་པས། ཛཱངས་པོ་ཆེའི་སྤྲུལ་སྐུར་ཐུགས་དོགས་ཡོད་ཚུལ་དང་སྒྲ་སྦིར་གང་ཆུང་ཐོག་ནས་མྱུར་ཏུ་མཚོ་སྣར་གདན་ཞུས་ཀྱིས་སྤྱང་གྲུང་སྦི་གསང་གང་ཆེ་དགོས་ཚུལ་བཀའ་རྒྱ་དང་བྱིན་རྟེན་སོགས་གནང་བར་མཚོ་སྣ་རྫོང་སྡོད་གཉིས་ནས་བཀའ་རྒྱར་གོ་བ་ལོག་བསྒྲུབ་བྱས་ཏེ་ཡབ་ཡུམ་སྲས་བཅས་དོ་དམ་གང་ཆེས་བཟང་བཙོན་ལྟ་བུར་རྒྱུན་རིང་བཞག་པས་སྐུ་མཉེལ་འོ་ཐང་ཆད་པ་བྱུང་ཡང་རྗེས་སུ་ཛཱངས་ཆེ་རྒྱལ་དབང་མཆོག་གི་དབུ་བླར་བརྟེན། དེར་ངོས་འཛིན་གནང་སྟེ་ཡབ་ཡུམ་བཅས་སྐུ་སུན་མི་འབྱུང་བའི་ཞབས་འདེགས་ཞུ་དགོས་ཚུལ་མཚོ་སྣ་རྫོང་སྡོད་གཉིས་ལ་བཀོད་རྒྱ་དང་། དེ་ནས་རིམ་བཞིན་ཞབས་འབྲིང་ཆེད་འཛུགས་དང་ཀ་ཁ་ནས་ཞལ་འདོན། ཆོས་སྤྱོད་སོགས་སྒྲོན་པར་ནམ་མཁའ་ཆོས་ལྡན་ཞེས་པ་ཆེད་དུ་མངགས་གཏོང་གནང་མཛད་པ་རེད།\nརྒྱལ་དབང་རིན་པོ་ཆེ་དགུང་ལོ་བཅུ་གསུམ་ཙམ་ལ་ཕེབས་པ་དང་གསང་བ་བརྟོལ་བའི་དུས་ལ་བབས་པའི་ལུང་བརྟག་ཐོན་གཤིས། བོད་མེ་བྱི་༡༦༩༦ལོའི་ཟླ་༥ཚེས་༡༠ཉིན་ཡབ་ཡུམ་གཉིས་ལ་དེ་ལྟར་གསང་རྒྱ་གནང་དགོས་པའི་རྒྱུ་རྐྱེན་དང་རྒྱལ་དབང་རིན་པོ་ཆེའི་ཡང་སྲིད་གཏན་འཁེལ་ཡིན་ཚུལ་བརྗོད་པ་མ་ཟད། ལོ་དེར་ཞབས་དྲུང་ངག་དབང་གཞོན་ནུ་ཞེས་པ་རྒྱ་ནག་ཏུ་ཆེད་གཏོང་གིས་གཞུང་ཐོག་ནས་གསང་རྒྱ་གསལ་བསྒྲགས་དང་ཡང་སྲིད་སྐུ་ན་ཕེབས་ཚུལ། མི་འགྱངས་པར་གདན་སར་བཀོད་རྒྱུ་སོགས་ཞུས་པར་མན་ཇུ་གོང་མ་ཁང་ཤི་ཡིས་ཀྱང་མཐུན་ལམ་གང་ཡག་ཅིག་བྱུང་བ་བཅས། ལོ་དེའི་ཟླ་བ་༨པའི་ཚེས་༢༩ཉིན་རྩེའི་ཚོམས་ཆེན་ཪྙིང་པར་སྲིད་སྐྱོང་གི་དྲུང་ཡིག་བསྟན་འཛིན་དབང་པོ་དང་། དཀོན་མཆོག་རབ་བརྟན་ནས་སེ་འབྲས་ཀྱི་སློབ་དཔོན་ཁྲི་གདན་ཟུར། ཆ་དཀར་བ་པདྨ་བསོད་ནམས་ནས་གཞུང་ཞབས་སེར་སྐྱ། སེ་རར་ལྷ་ཁང་པ་རྡོ་རྗེ་ནོར་བུ། དགའ་ལྡན་དུ་ཆུ་ཤུར་དབུ་ཞི་བ། མེ་ཏོག་ལྡུམ་རའི་ཐང་དུ་ལྷ་ས་བ་ཚང་མ་འཛོམས་སར་མི་དཔོན་ཞང་གྲོང་པ་རྡོ་རྗེ་དང་ཤར་བཀྲ་ཤིས་བཅས་ནས་ལྔ་བ་ཆེན་མོ་སྐུ་གཤེགས་པ་དང་ཡང་སྤྲུལ་ཚངས་དབྱངས་རྒྱ་མཚོ་ངོས་འཛིན་བྱུང་བའི་གཏམ་རྣ་བའི་བཅུད་ལེན་རྒྱས་བསྡུས་ཐོག་ནས་གསང་དཀྲོལ་ལེགས་པར་མཛད་པ་སྟེ། སྐྱིད་སྡུག་མཉམ་མཐོང་གི་ཉི་མ་ཞེས་པ་དེ་དུས་བྱུང་ལ། ལྷ་སའི་རྒན་པོ་ཁག་གཅིག་གིས་གསུངས་པ་ལ། ལོ་དེ་ཙམ་བར་རྒྱལ་དབང་ལྔ་བ་ཆེན་པོ་མ་བཞུགས་པས་སྐྱ་སེར་གྱི་སྡུག་བསྔལ་དང་ཐུགས་འཁུར་ཚང་མ་སྡེ་སྲིད་གཅིག་པུས་བཞེས་པ་སྐུ་དྲིན་ཤིན་ཏུ་ཆེ། ངེད་ཚོས་ས་རུབ་པ་མ་ཤེས་པར་ཉི་མ་ཤར་བ་མཐོང་བྱུང་ཞེས་སྡེ་སྲིད་ལ་དཔེ་མི་སྲིད་པའི་དད་པ་དང་བསྟོད་བསྔགས་བྱས་པའི་ལོ་རྒྱུས་འདུག བོད་མེ་གླང་སྟེ་སྤྱི་ལོ་༡༦༩༧ལོའི་ཟླ་༡༠་པའི་ཚེས་༢༥ཉིན་རྒྱ་བོད་ཧོར་གསུམ་གྱི་མི་སྣ་དང་གཞུང་ཞབས་སྐྱ་སེར། བྲོ་གཞས་སོགས་ཀྱིས་མདུན་བདར་ཏེ་གྲུ་འཛིན་གཉིས་པའི་ཕོ་བྲང་ཆེན་པོའི་གསེར་གྱི་ཁྲི་ལ་ཞབས་སོར་འཁོད། ལོ་དེར་སོག་པོའི་རྒྱལ་པོ་གུ་ཤྲི་ཧན་གྱི་བུ་རྒྱུད་སྟེ། དཀོན་མཆོག་དཱ་ལའི་ཧན་ཚེ་ཡི་འཕེན་པ་རྫོགས་ཏེ་ཁོའི་བུ་ལྷ་བཟང་ཧན་རྒྱལ་ཁྲིར་བསྐོས། རྒྱལ་བུ་དེ་ཕ་མེས་ཀུན་དང་མི་མཚུངས་པར་བོད་ཀྱི་སྲིད་དབང་ཡོངས་སུ་འཕྲོག་རྒྱུར་སྐོམ་པ་ཆུ་འདོད་ལྟར་ཡོད་མོད། འོན་ཀྱང་སྡེ་སྲིད་མཆོག་ནི་རིག་གནས་ཀུན་ལ་མཁས་ཤིང་སྤྱང་གྲུང་ཁྲ་དང་འདྲ་བ་ཞིག་ཡིན་སྟབས་ལྷ་བཟང་ཧན་གྱི་རེ་བ་འགྲུབ་པར་བཀག་རྒྱ་ཆེན་པོ་ཞིག་བཟོས་ཡོད། ཡང་སྐབས་དེར་སོག་པོ་ནང་ཁུལ་མ་འཆམ་པས། ད་ལའི་དའི་ཆིང་ནས་ད་ཡན་ཧོང་ཐའི་ཇི་བསླུ་ཐབས་ཀྱིས་བསད་པ་སོགས་སྟོང་འཁོར་ཚོགས་འདུར་ལེགས་ལམ་མ་བྱུང་ལ། ཨོ་རོད་ནས་ཚེ་དབང་རབ་བརྟན་གྱིས་སྡེ་སྲིད་ཀྱི་མཛད་པ་ཅི་མཛད་སྐྱོན་དུ་མཐོང་བའི་གླེང་གཞི་མང་ཁར་རྒྱལ་དབང་ཕྱོགས་ལ་ལོག་མཐོང་དང་། རྒྱ་ནག་ལས་ལྕང་སྐྱ་སྐུ་སྐྱེར་དགོངས་ཕོག་སོགས་ཕྱི་ནང་བྱ་སྤྱོད་གང་ཅིར་གོང་ས་མཆོག་ཐུགས་འཚིག་པ་ལྟ་བུས། ད་ནི་སློབ་གཉེར་བྱས་ཞན་འདྲ་གསུངས་ཏེ་སྒྱིད་ལུག་མཛད་པར་སྡེ་སྲིད་དང་སྐུ་མདུན་པ་སོགས་ཀྱིས་སྙན་བསྐུལ་ཇི་ཞུས་ལ་གསན་དགོངས་མེད་པ་དང། ཉིན་གཅིག་པཎ་ཆེན་རིན་པོ་ཆེའི་གཟིམ་ཆུང་གི་མདོ་ནས་སྐུ་ཕྱག་གསུམ་འཚལ་ཏེ་ངའི་དགེ་ཚུལ་གྱི་བསླབ་པ་ཕུལ་ཡོད་དོ་ཞེས་གསུང་ཤུགས་ཆེན་པོས་ཞུས་ལ་དེ་ནས་བཟུང་ན་བཟའ་ཡང་སྐྱ་ཆས་བཞེས་པ་དེས་གདུག་རྩུབ་ཅན་གྱི་སྤྱང་་རྒན་དེར་སྐྱོན་འཛུགས་ཀྱི་གོ་སྐབས་ཤིག་ཪྙེད་ནས་སྡེ་སྲིད་སངས་རྒྱས་རྒྱ་མཚོས་གཉོར་སྐྱོང་མཛད་དེ་གསེར་ཁྲིར་བཀོད་པའི་ཚངས་དབྱངས་རྒྱ་མཚོ་ཏཱ་ལའི་རྫུན་མ་ཡིན་ཚུལ་དང་སྤྱོད་པ་ངན་ཞིང་ཆོས་ལ་མི་སྤྱོད་པ། འཁྲིག་སྦྱོར་ཁོ་ནའི་དབང་དུ་གྱུར་བའི་འཁྱམ་པོ་ཆང་རག་ལ་དགའ་བ་ཞིག་ཡིན་ཚུལ། 《 ཚངས་མགུར》ལག་ཆར་བརྟེན་པར་མ་ཟད་ཆོས་ལུགས་གྲུབ་མཐར་ཁ་གཡར་ནས་སྡེ་སྲིད་ལ་སྐྱོན་འཛུགས་སོགས་མདུང་རྩེ་ཁ་སྤྲོད་ཀྱིས་སྡེ་སྲིད་བཀྲོངས་པ་དང་རྒྱལ་དབང་ཚངས་དབྱངས་རྒྱ་མཚོ་ཡང་མ་ཉེས་ཁ་གཡོགས་ཀྱི་བདུད་ཞགས་སྐེ་ལ་བསྐོན་ནས་རྒྱལ་བའི་ཁྲི་ལས་ཕབ་པའི་གནས་ཚུལ་དེ་བྱུང་བ་རེད། གཞན་ཡང་རྒྱལ་དབང་དྲུག་པའི་འཁྲུངས་ཡུལ་དང་ཡང་སྲིད་ངོས་འཛིན་སྐོར་ལ་བཞེད་པ་གོང་དང་མི་མཐུན་པ་འགའ་ཞིག་ཡོད་པ་ཡང། "སྡེ་སྲིད་སངས་རྒྱས་རྒྱ་མཚོས་བོད་ཀྱི་སྲིད་དབང་བདག་འཕྲོག་ཕྱིར་ལྔ་བའི་ཡང་སྲིད་ཀྱང་རྩད་གཅོད་མི་བྱེད་པ་དང་། ཕྱིས་སུ་གོང་མས་བཀའ་ཕེབས་སྐབས་གཞི་ནས་བྲེལ་འཚབ་ངང་མོན་ཡུལ་ནས་ངལ་རྩོལ་བྱེད་བཞིན་པའི་བྱིས་པ་ལོ་བཅོ་ལྔ་ཙམ་ཞིག་གློ་བུར་དུ་ཁྲིད་དེ་པཎ་ཆེན་སྐུ་ཕྲེང་ལྔ་པའི་མདུན་ནས་རབ་བྱུང་སྒྲུབ་རྗེས་པོ་ཏ་ལའི་རྒྱལ་བའི་གསེར་ཁྲིར་བཀོད་པ་ཡིན་ཚུལ་དང་། གལ་སྲིད་གོང་མས་མ་ཤེས་ན་སྡེ་སྲིད་ཀྱིས་ད་དུང་ཡང་སྲིད་རྩད་གཅོད་མི་བྱེད་པ་ལྟ་བུ་སོགས་འུད་སྒྲོག་བྱེད་མུར། དེའི་སྟབས་ཀྱིས་ཚངས་དབྱངས་རྒྱ་མཚོས་མི་དམངས་ཀྱི་སྡུག་བསྔལ་དང་འཚོ་བ་ཤེས་པའི་ཕྱིར་《 ཚངས་དབྱངས་རྒྱ་མཚོའི་མགུར་གླུ》བྱ་བ་དེ་དག་ཀྱང་བརྩམས་པ་ཡིན་ནོ། "（2）ཞེས་གསུངས་ཡོད་པ་དང་ཡང་རྗེ་འདི་འཁྲུངས་ཡུལ་མོན་པ་ཡིན་པའི་ཆ་ནས་ཚངས་དབྱངས་རྒྱ་མཚོ་ནི་མོན་པའི་རིགས་སོ་ཞེས་འུད་སྒྲོག་བྱེད་བཞིན་འདུག་མོད། འོན་ཀྱང་བོད་ཞི་བའི་བཅིངས་འགྲོལ་མ་བཏང་གོང་ལྷོ་པ་དང་མོན་པ། ཁམས་པ། བྱང་པ། གཙང་པ་སོགས་མིང་མི་འདྲ་བའི་ཡུལ་མང་དག་ཅིག་ཡོད་པ་ནི་འཚོ་གནས་དང་ཡུལ་སྲོལ་གོམས་འགྲོས་ལ་སོགས་པ་ཁྱད་གཞི་ཁྱད་ཆོས་ཀྱི་སྒོ་ནས་བཏགས་པ་ཡིན་པ་ལས་མི་རིགས་གཞན་པ་ཞིག་གཏན་ནས་མིན། འོན་ཀྱང་བོད་ཞི་བའི་བཅིངས་འགྲོལ་ཐུབ་པ་དང་མི་རིགས་སྲིད་ཇུས་ལག་བསྟར་བྱས་རྗེས་མོན་པ་འདི་བོད་རིགས་ལས་ཐ་དད་པའི་མི་རིགས་གཞན་ཞིག་ཏུ་བཀར་བ་ལགས།\nསྐུ་ཉིད་ཀྱི་དགོངས་པ་དག་ཞིང་དུ་ཕེབས་པའི་སྐོར་ལ་ཡང་ཤོད་ཚུལ་མི་འདྲ་བ་ཧ་ཅང་མང་པོ་ཡོད་རུང་མདོར་བསྡུས་ན་ཁག་གསུམ་ཙམ་དུ་ཡོད་པ་ནི། མཚོ་སྔོན་ཀུན་དགའ་ནོར་དུ་དགོངས་པ་རྫོགས་པ་དང་《 ཚངས་དབྱངས་རྒྱ་མཚོའི་གསང་རྣམ》དུ་ཨ་ལ་ཤར་དགོངས་པ་རྫོགས་པ། རྒྱ་ནག་རི་བོའི་རྩེ་ལྔར་དགོངས་པ་རྫོགས་པ་བཅས་ཡིན་ཞིང་། དེར་ངེད་ཅག་གིས་བློ་གཟུ་བོར་གནས་པའི་སྒོ་ནས་དཔྱད་པ་ཞིག་བྱས་ན། བཤད་ཚུལ་དང་པོ་དེ་བདེན་ལུགས་ཆེ་ལ། རྒྱུ་མཚན་ཡང་། གཅིག་ན་དེ་ནི་རྒྱལ་དབང་དྲུག་པ་དང་མི་ཐོག་གཅིག་པའི་ཚད་ལྡན་མཁས་དབང་དག་གི་གསུང་རྩོམ་ནང་མངོན་པས་འཁྲུལ་བར་མི་སྲིད་ལ་ཡིད་ཆེས་ཀྱང་བྱེད་འོས་པ་ཞིག་ཡིན།\nགཉིས་ན་ལོ་རྒྱུས་ཀྱི་ཡིག་ཆ་མང་ཆེ་བར་"རྒྱལ་དབང་ཚངས་དབྱངས་རྒྱ་མཚོ་གོང་མའི་བཀའ་བཞིན་རྒྱ་ལ་གདན་དྲངས་"ཞེས་ཚིག་སྦྱོར་སྙན་པོས་བརྒྱན་པས། རྒྱལ་དབང་རྒྱ་ཡུལ་ལ་ཕེབས་དོན་ལེགས་པར་སྣང་ཡང་དོན་ངོ་མར་ལྷ་བཟང་ཧན་གྱིས་བོད་ཀྱི་ཆབ་སྲིད་ཡོངས་སུ་མངའ་འོག་ཏུ་བསྡུ་ཕྱིར་རྒྱ་ནག་གོང་མར་རྫུན་གཏམ་སྒྲོན་ནས་ཚངས་དབྱངས་རྒྱ་མཚོ་རྒྱལ་བའི་ཁྲི་ལས་ཕབ་རྒྱུ་ནི་ཁོང་གི་དམིགས་ཡུལ་ཉག་གཅིག་དེ་ཡིན་ལ། དམིགས་ཡུལ་དེའི་ཕྱིར་སོག་པོའི་དམག་དཔུང་གིས་མི་ལུས་ཀྱང་རང་དབང་མེད་པར་བཙན་ཐབས་ཀྱིས་ཁྲིད་སོང་བ་"དེ་ནས་སོག་པོའི་དམག་དཔུང་དང་བཅས་ལྷ་ཀླུ་དགའ་ཚལ་ནས་གདན་འདྲེན་ཞུས་པས། དན་འབག་གླིང་གར་ཐབ་སྐྱེལ་གྱི་སར་འབྲས་སྤུངས་ཀྱི་དགེ་འདུན་རྣམས་ནས་ལུས་སྲོག་ལ་མ་བལྟས་པར་སོག་པོའི་དཔུང་ལས་འཕྲོག་སྟེ་དགའ་ལྡན་ཕོ་བྲང་དུ་གདན་ཞུ་ཞུས་ཤིང་། དེར་བསྟན་སྲུང་རྡོ་རྗེ་གྲགས་ལྡན་ཁོག་ཏུ་བརླམས་ཏེ་འདུས་ཚོགས་རྒྱ་མཚོའི་དབུས་སུ་ཕེབས་ཏེ། སློབ་དཔོན་འདི་ཉིད་ཀུན་མཁྱེན་ལྔ་བའི་ཡང་སྲིད་མིན་ན་གཟུགས་མེད་འདྲེ་ངའི་མགོ་བོ་ཁོས་ཞེས་རྡོ་རྗེའི་བྲོ་བོར་བར་མཛད་པ་དང་། དེའི་སྐབས་ལྷ་བཟང་ཧན་གྱི་སོག་དམག་ཁག་གཅིག་ཧར་་གདོང་ངོས་ནས་ཚུར་བརྒྱུད། ཚོགས་ཆེན་རྡོ་གཅལ་ཟུར་གོ་བོ་སྤྱི་ཁང་ནང་ཞུགས་ཏེ་ཕོ་བྲང་རྒྱབ་ཏུ་མེ་འདའ་འཕངས་པ་དང་། ཁག་གཅིག་ཤར་ཆུ་སྦུག་བརྒྱུད་དགོན་པའི་ལྟག་རྒྱབ་རྒྱལ་རོང་སྤྱི་ཁང་དུ་འཛུལ་ཞིང་། ལྷ་བཟང་ཧན་རང་ཉིད་དམག་དཔུང་དང་བཅས་ལྕང་སྲུང་སྒང་དུ་སྒར་ཕབ་ཡོད་པར། དཀའ་བཅུ་ངག་དབང་དཔལ་་མགོན་དང་། རྭ་སྒྲེང་ཞབས་དྲུང་སོགས་ནས་འཐབ་འཛིང་བྱེད་པར་བརྩམས་པ་ན། དགོན་པ་དང་དགེ་འདུན་མང་པོའི་སྐུ་སྲོག་ལ་སྐྱོན་ཡོང་བ་ཐུགས་ཀྱིས་མ་བཟོད་པར། ད་ལམ་ང་ཁོ་ཚོའི་འདོད་པ་ལྟར་འགྲོ། རང་རེ་བླ་གྲྭ་རྣམས་འགྱངས་མེད་འཕྲད་ཡོང་ཞེས་ཐུགས་སྨོན་དང་བཀའ་སློབ་གནང་སྟེ། རྒྱལ་དབང་ཚངས་དབྱངས་རྒྱ་མཚོ་རང་ཉིད་གཅིག་པུ་ཇི་མི་སྙམ་པར་སོག་དམག་གི་ཁྲོད་དུ་ཕེབས། "（3）ཞེས་པ་སོགས་ལས་ཀྱང་རྟོགས་ཐུབ། དེ་ལྟར་ན་སྐུ་འདས་ཚུལ་ཡང་ནད་ཀྱིས་གྲོངས་པ་དང་བུད་མེད་ཅིག་དང་མཉམ་དུ་སྟོང་རུ་མཚོ་ནག་ཏུ་མཆོངས་པ་ལ་སོགས་པའི་དཀྲོག་གཏམ་རྣ་བར་གཟན་ཞིང་། དོན་ངོ་མར་གཟི་བརྗིད་ཉི་ཟླ་ལ་འགྲན་པར་ནུས་པའི་བླ་མ་རིན་པོ་ཆེ་དེ་གཡོ་ཅན་ཝ་མོ་ལས་ཀྱང་རྔ་མ་རིང་པའི་ལྷ་བཟང་ཧན་གྱིས་བཀྲོངས་པ་ནི་དུད་འགྲོ་གླང་ཕྲུག་མ་གཏོགས་པ་སུས་ཀྱང་ཤེས་ཐུབ། ཡང་ལ་ལས་《 ཚངས་དབྱངས་རྒྱ་མཚོའི་གསང་རྣམ》ཞེས་པ་ནི་ཁོང་གི་བུ་སློབ་ཏུ་གྱུར་བའི་ངག་དབང་དར་རྒྱས་ཀྱིས་བརྩམས་པ་ཡིན་པས་དེར་རྒྱུས་མངའ་ཆེ་ལ་ན་ཚོད་ཕྲ་བའི་དུས་སུ་རྒྱལ་དབང་དང་འགྲོགས་འདྲིས་ཀྱང་ཆེ་བས་དེས་བྲིས་པའི་ཡིག་ཆ་ཁུངས་བཙན་ཞིང་ཡིད་ཆེས་ཆོག་ཆོག་ཡིན་ཞེས་རྒྱལ་དབང་ལ་སྐུ་ཚེ་སྨད་ཀྱི་མཛད་པ་ཡོད་པ་ངོས་འཛིན་གཏན་པོ་བྱེད་པ་མ་ཟད། ཀན་སུའུ་དང་དཔའ་རིས་ཕྱོགས་སུ་ཤུལ་བཞག་དངོས་རྫས་འགའ་ཡང་ཡོད་ཚུལ་དང་རྒྱལ་དབང་སྐུ་ཕྲེང་བཅུ་གསུམ་པའི་རྣམ་ཐར་དུ་"རྒྱལ་དབང་སྐུ་ཕྲེང་བཅུ་གསུམ་པ་རྒྱ་ནག་རི་བོ་རྩེ་ལྔ་ལ་མཇལ་སྐོར་དུ་ཕེབས་ཚེ་སྐུ་དངོས་ཀྱིས་རྒྱལ་དབང་ཚངས་དབྱངས་རྒྱ་མཚོའི་སྒོམ་རྒྱག་བྱེད་སའི་ལྷ་ཁང་མཐོང་"(4)ཞེས་པར་རི་བོང་ཅལ་འདྲོགས་དང་གཞན་གྱི་ཟེར་སྒྲོས་ཁོ་ནར་བརྟེན་པའི་རི་འགོའི་དར་ལྕོག་རླུང་གིས་གཡུགས་པ་བཞིན་བདེན་འཚོལ་གྱི་སྙིང་སྟོབས་དང་བྲལ་ཞིང་། ཐམས་ཅད་དཔེ་ཚོགས་ལ་ཡིད་ཆེས་པའི་སྐྱེས་བུ་དེ་དག་གིས་བདེན་པའི་གཏམ་དུ་མཐོང་སྲིད་ཀྱང་། གོང་དུ་བརྗོད་པ་བཞིན་་སོག་པོའི་དམག་དཔུང་གི་ལག་ནས་བྲོས་བྱོལ་འགྲོ་རྒྱུ་ཕར་ཞོག་འགྲོ་འདུག་གཏམ་གསུམ་ལའང་རང་དབང་མེད་པར་བཙན་གྱིས་ཁྲིད་པའི་གནས་ཚུལ་བཀོད་འདུག་པ་དེའི་ཐོག་ནས་ཀྱང་སྐུ་ཚེ་སྨད་ཀྱི་འགྲོ་དོན་བསྐྱངས་ཚུལ་ནི་དོན་དངོས་དང་མཐུན་ཐབས་མེད་པའི་རྫུན་གཏམ་ཞིག་རེད་ལ། རྒྱུ་མཚན་དེ་ལས་ཀྱང་ཁ་གསལ་བ་ཞིག་ཡོད་པ་ནི་"རྩོམ་པ་པོ་ངག་དབང་དར་རྒྱས་ཁོང་ཉིད་ཀྱིས་ལྷ་ས་ནས་ཆོས་ལ་གསན་སྦྱང་གནང་རྗེས་ཕྱིར་ཨ་ལག་ཤ་རུ་ལོག་ཅིང་། ཡུལ་དེར་དགོན་ཆེན་བརྒྱད་མཆིས་པ་ལས་ཆེས་ཆེ་བ་ཐོས་བསམ་དར་རྒྱས་གླིང་བཏབ་པ་དང་། ཚངས་དབྱངས་རྒྱ་མཚོ་དགོན་པ་འདིའི་ཐུབ་བསྟན་དགེ་བསྐོས་དང་། ངག་དབང་དར་རྒྱས་རང་ཉིད་ཀྱང་དགོན་འདིའི་བླ་མ་ཨང་དང་པོ་ཡིན། ངག་དབང་དར་རྒྱས་ལ་ཨ་ལ་ཤ་རུ་མཚན་སྙན་གྲགས་མི་དམན་པ་ཞིག་ཐོབ་པ་གཞིར་བྱས་ཏེ། ཁོང་གི་བསམ་པར་བོད་ལྗོངས་ཀྱི་ཆོས་སྲིད་ཟུང་འབྲེལ་གྱི་ལམ་ལུགས་རྣམ་པ་དེ་ཨ་ལ་ཤ་རུ་བཟོ་འདོད་པར་ཡུལ་དེའི་纅ང་ཡེ་ཚོས་ཁས་ལེན་མ་བྱས་པས་ཕན་ཚུན་སྟོབས་ཤུགས་འགྲན་རེས་བྱས་མཐར། ངག་དབང་དར་རྒྱས་ཀྱི་མགོ་བོ་ཐང་ལ་ལྷུང་བས་མཇུག་སྒྲིལ་བར་བྱས"（5）ཞེས་པ་ལས་ང་ཚོས་ངག་དབང་ལྷུན་གྲུབ་དར་རྒྱས་ནི་ཆབ་སྲིད་ལ་ཧམ་སེམས་ཆེ་ཞིང་རང་ཉིད་ཀྱང་རྒྱལ་དབང་དྲུག་པ་ལྟར་མཚན་སྙན་གྲགས་མཐོན་པོ་ཞིག་ཐོབ་ཕྱིར་ཚངས་དབྱངས་རྒྱ་མཚོའི་ལོ་རྒྱུས་རྫུན་མ་ཞིག་འབྲི་སྲིད་དེ། ཁོང་གིས་ཚངས་དབྱངས་རྒྱ་མཚོ་རྫུན་མ་ཞིག་བཙལ་ནས་དུས་ཡུན་རིང་པོར་ཁོའི་དགོན་པར་བཞུགས་པ་དང་དེར་བཀུར་བསྟི་ཚད་མེད་བྱས་ན་ཆོས་དད་མང་ཚོགས་ཚང་མ་རྒྱལ་དབང་གི་སྲས་ཀྱི་ཐུ་བོར་གྱུར་བའི་རྩོམ་པ་པོ་ལའང་གུས་བཀུར་དང་རྒྱབ་བརྟེན་བྱེད་ངེས་པས་དགོས་པ་འདི་དག་ལ་དམིགས་ནས་ཁོས་ཚངས་དབྱངས་རྒྱ་མཚོའི་སྐུ་འདས་ཚུལ་ལ་གསལ་ཆ་ཡོད་པ་ལྟར་གྱི་《 གསང་རྣམ》རྫུན་མ་ཞིག་མཛད་པ་མ་ཟད་རྒྱལ་དབང་དྲུག་པའི་མཛད་རྣམ་བྲིས་པའི་བར་དུ་ཁོ་རང་ཡང་བུད་པ་རེད།\nདེ་ལྟར་མིན་ན་རྒྱལ་དབང་ལྟར་ངན་ངོན་གྱི་བསོད་སྙོམས་ལ་བརྟེན་ནས་རྒྱལ་ཁམས་མཉམ་དུ་བསྐོར་ན་རྒྱལ་དབང་དང་མི་མཚུངས་པར་ཁོའི་མགོ་བོ་ཐང་དུ་ལྷུང་བའི་རྒྱུ་མཚན་ཡང་ཡོད་མི་སྲིད་པས། རྣམ་སྲས་ཀྱི་བཤད་ཚུལ་འདི་ནི་ཁོ་བོའི་བློ་ལ་འབབ་པའི་གཏམ་ཞིག་ཏུ་མངོན། གཞན་ཡང་ཁོང་གི་སྤྱི་ལོ་༡༧༥༧ལ་བྲིས་པར་གྲགས་པའི་《 ཐམས་ཅད་མཁྱེན་པ་ངག་དབང་ཆོས་གྲགས་རྒྱ་མཚོ་དཔལ་བཟང་པོའི་རྟོགས་པ་བརྗོད་པ་ལྷའི་ཏམ་བུ་རའི་རྒྱུད་ཀྱི་སྒྲ་དབྱངས》ཞེས་པ་དེ་རང་རེའི་དཔྱོད་ལྡན་པ་འགའ་རེས་རྒྱལ་དབང་དྲུག་པའི་རྣམ་ཐར་དུ་མི་འདོད་དེ་ཐོག་མར་བསྟན་བཅོས་ཀྱི་མཚན་བྱང་ལ་ཡང་ཆོས་གྲགས་རྒྱ་མཚོ་ཞེས་བཀོད་པ་ལས་ཚངས་དབྱངས་རྒྱ་མཚོའི་མཚན་བཀོད་མེད་པ་མ་ཟད་ནང་དོན་ལའང་འགལ་བ་མང་དུ་མཆིས་པས། དེ་ནི་དྭགས་པོ་སྤྲུལ་སྐུ་གོང་མ་ཆོས་གྲགས་རྒྱ་མཚོ་ཟེར་བའི་བྱུང་རབས་ཡིན་པར་བཤད་ཡོད་པ་དེ་ཡང་བདེན་པར་རློམ་ཞིང་། 《 གསང་བའི་རྣམ་ཐར》ཞེས་རྒྱལ་དབང་དྲུག་པར་སྐུ་ཚེ་སྨད་ཀྱི་བཤད་རྒྱུན་མི་འདྲ་བ་མང་པོ་འབྱུང་བའི་རྒྱུ་རྐྱེན་ཡང་རྒྱལ་དབང་ལ་དད་པ་ཆེ་ཞིང་ཆོས་ལ་དགའ་བའི་བོད་སེར་སྐྱ་མང་ཚོགས་ཀྱིས་རྒྱལ་དབང་གཞོན་དུས་ནས་དགོངས་པ་ཆོས་དབྱིངས་སུ་ཐིམས་པར་ཡིད་ཕམ་པའི་དབུགས་འབྱུང་ཕྱིར་དང་། རྩོམ་པ་པོ་རང་ཉིད་ཀྱི་དགོས་མཁོའི་དབང་གིས་ཡིན་པ་ནི་གོང་དུ་བཤད་ཟིན་པ་ལྟར་རོ། །\nགཉིས་པ། 《 ཚངས་དབྱངས་རྒྱ་མཚོའི་མགུར་གླུ》ཁོང་གི་བརྩམས་ཆོས་མ་ཡིན་པའི་རྒྱུ་རྐྱེན་སྐོར།\nངེད་ཅག་གངས་ཅན་བོད་པ་ནི་གླུ་གར་གྱི་རྒྱ་མཚོ་ཞེས་དོན་ལ་གནས་པ་ལྟར་བོད་ཀྱི་དམངས་གཞས་ནི་ལོ་རྒྱུས་ཧ་ཅང་རིང་ལ་ནང་དོན་ཕུན་སུམ་ཚོགས་པ། སྒྱུ་རྩལ་གྱི་ཆུ་ཚད་མཐོན་པོར་སླེབས་ཡོད་པ་མ་ཟད། ལྷག་པར་ཏུ་ཚེག་བར་དྲུག་ཅན་གྱི་ལུས་སུ་གྲུབ་པའི་《 ཚངས་དབྱངས་རྒྱ་མཚོའི་མགུར་གླུ》ཞེས་མིང་འདོགས་བྱེད་པའི་དམངས་གཞས་ཚན་པ་འདི་དག་ནི་"སྒོ་ངའི་ནང་གི་སེར་རིལ་"ལྟར་ཧ་ཅང་སྙན་འཇེབས་དོད་ལ་སྐབས་དེའི་ཕོ་མོ་ཕན་ཚུན་དབར་གྱི་བརྩེ་དུང་ལ་རང་དབང་མེད་པའི་སེམས་ཁམས་མངོན་ལྐོག་གཉིས་ནས་མཚོན་པར་བྱས་ཡོད་ལ། དེ་ལས་བོད་ཀྱི་དམངས་གཞས་སྤྱི་ལ་ཡང་ཚད་མཐོའི་གདེངས་འཇོག་ཐོབ་ཡོད། འོན་ཀྱང་། གནའ་བོའི་ལོ་རྒྱུས་ལ་བྱང་ཆ་ལྡན་པའི་སྐྱེས་བུ་ཞིག་ཡིན་ན། དམངས་གཞས་ཚན་པ་དེ་དག་ནི་དུས་རབས་བཅོ་བརྒྱད་པའི་དུས་འགོར་བོད་ལྗོངས་ཀྱི་ཆབ་སྲིད་གར་སྟེགས་སུ་མ་ཉེས་ཁ་གཡོགས་ཀྱིས་བདུད་ཞགས་སྐེ་ལ་བསྐོན་པའི་རྒྱལ་དབང་ཚངས་དབྱངས་རྒྱ་མཚོར་དམའ་འབེབས་དང་འཕྱ་དམོད་བྱེད་པའི་"ལག་ཆ་ནག་པོ"ཞིག་ཡིན་ལ། ང་ཚོས་ད་རུང་ལག་ཆ་དེར་"མགུར་གླུ"ཞེས་སྣང་བ་སྐྱིད་པོས་གྱེར་འདོན་བྱེད་པ་ནི་ཡ་ང་ཞིང་དགོད་བྲོ་བ་ཞིག་མ་རེད་དམ། འོ་ན། ངས་དེ་ལྟར་ཁ་ཚོན་ཆོད་པའི་སྒོ་ནས་"ལག་ཆ་ནག་པོ"ཞིག་རེད་ཟེར་དོན་ཡང་། གཤམ་གསལ་གནད་དོན་གསུམ་ལས་ཤེས་ཐུབ་སྟེ།\nདེ་ཡང་《 ཚངས་དབྱངས་རྒྱ་མཚོའི་མགུར་གླུ》དམངས་ཁྲོད་རྩོམ་རིག་གི་རྩོམ་རྩལ་ཁྱད་ཆོས་དང་ཡོངས་སུ་མཐུན་ཞིང་དེ་དང་འདྲ་བའི་དམངས་རྩོམ་ཡང་མང་པོ་ཞིག་ཡོད་པ་ནི། དཔེར་ན། 《 ཚངས་དབྱངས་རྒྱ་མཚོའི་མགུར་གླུ》ལས།\n༡.ཤར་ཕྱོགས་རི་བོའི་རྩེ་ནས། །དཀར་གསལ་ཟླ་བ་ཤར་བྱུང་། །\nམ་སྐྱེས་ཨ་མའི་ཞལ་རས། །ཡིད་ལ་འཁོར་འཁོར་བྱས་བྱུང་། །\n༢.ངང་པ་འདམ་ལ་ཆགས་ནས། །རེ་ཞིག་སྡོད་དགོས་བསམས་ཀྱང་། །\nམཚོ་མོ་དར་ཁ་འགྲིགས་ནས། །རང་སེམས་ཁོ་ཐག་ཆོད་སོང་། །\nབྱེའུ་འཇོལ་མོ་མ་གཏོགས། །སུ་དང་གང་གིས་མི་ཤེས། །\n༤.ཁུ་བྱུག་མོན་ནས་ཡོང་བའི། །ནམ་དུས་ས་བཅུད་ཕེབས་སོང་། །\nང་དང་བྱམས་པ་ཕྲད་ནས། །ལུས་སེམས་ལྷོད་པོར་ལངས་སོང་། །\n༥.ནོར་བུ་རང་ལ་ཡོད་དུས། །ནོར་བུའི་ནོར་ཉམས་མ་ཆོད། །\nནོར་བུ་མི་ལ་ཤོར་དུས། །སྙིང་རླུང་སྟོད་ལ་འཚང་བྱུང་། ། （6）ཞེས་དང།\n༡.ཤར་ཕྱོགས་རི་བོའི་རྩེ་ལ། །དཀར་གསལ་ཟླ་བ་ཤར་བྱུང་། །\nམཚོ་མོ་དར་ཁ་འགྲིག་ནས། །རང་སེམས་ཁོ་ཐག་ཆོད་སོང་། །\n༣.ཆུང་འདྲིས་ང་གཉིས་ཐུག་ས། །ཨོ་རོག་རྫོང་གི་ཡར་ནང་། །\nབྱིའུ་ཆུང་འཇོལ་མོ་མ་གཏོགས། །སུ་ཅིག་གང་གིས་མི་ཤེས། །\n༤.ཁུ་བྱུག་མོན་ནས་ཡོང་བའི། །ནམ་ཟླའི་ས་བཅུད་འཕེལ་སོང་། །\nང་དང་བྱམས་པ་འཕྲད་ནས། །ལུས་སེམས་ལྷོད་པོ་བྱུང་སོང་། །\n༥.ནོར་བུ་རང་ལག་ཡོད་དུས། །ནོར་བུའི་ནོར་ཉམས་མ་ཆོད། །\nནོར་བུ་མི་ལ་ཤོར་དུས། །ནོར་བུའི་ཡོན་ཏན་མཐོང་བྱུང་། ། （7）ལྟ་བུ།\nདེ་དག་ནི་ཕྱོགས་གང་ནས་བསྡུར་ཀྱང་ཁྱད་པར་གང་ཡང་མེད་ལ། ལ་ལ་ནི་དོན་གཅིག་མིང་གི་རྣམ་གྲངས་མི་འདྲ་བ་ཙམ་བཀོལ་སྤྱོད་བྱས་པ་ལས་སྤྱི་ཁོག་གི་ཆ་ནས་ཁྱད་པར་མེད་པས་དེ་ཚངས་དབྱངས་རྒྱ་མཚོ་སྐུ་དངོས་ཀྱིས་མཛད་པ་མིན་པ་མིག་མཐོང་ལག་ཟིན་གྱིས་ར་སྤྲོད་ཐུབ་ཅིང་། དེ་ནི་དབུས་གཙང་དང་ལྷག་པར་དུ་ལྷོ་ཁའི་བོད་རིགས་མི་དམངས་ཀྱི་གཞོན་ནུ་ཕན་ཚུན་དབར་གྱི་བརྩེ་དུང་མཚོན་པའི་གླུ་ཚིག་ཡིན་པ་སྨོས་མེད་ལགས་ཏེ། 《 ཚངས་དབྱངས་རྒྱ་མཚོའི་མགུར་གླུ》ལས། "བསམ་ཡས་བྱ་ཕོ་དཀར་པོ། །བྱ་སྐད་སྔ་པོ་མ་རྒྱབ། །ང་དང་ཆུང་འདྲིས་བྱམས་པ། །སྙིང་གཏམ་ཤོད་འཕྲོ་ལུས་ཡོད། །"（8）ཞེས་པ་དང་《 ལྷོ་ཁའི་མཛའ་གཞས》ལས། "བསམ་ཡས་བྱ་ཕོ་དཀར་པོ། །བྱ་སྐད་སྔ་པོ་མ་རྒྱག། ང་དང་འོད་ཟེར་སྒྲོལ་མ། །སྙིང་གཏམ་ཤོད་རྒྱུ་བསྡད་ཡོད། །"（9）ཅེས་པའི་ཤོ་ལོ་ཀ་གཉིས་ནི་བློས་བསླང་གོང་སྒྲིག་དང་ཕན་ཚུན་ལད་མོའི་སྒོ་ནས་བྲིས་པའི་རྣམ་པ་ཞིག་ལས་འདི་ཡོན་ཏན་པ་ཞིག་གིས་བྲིས་པ་དང་དེ་དམངས་གླུ་ཡིན་པའི་སྣང་བ་སྟེར་མི་ཐུབ་ལ་སྔ་མ་དེ་མགུར་གླུ་ཡིན་པས་ནང་དོན་ཟབ་ཅིང་རྒྱ་ཆེན་པོ་ལྡན་པ་དང་། ཕྱི་མ་དེ་དམངས་གཞས་ཡིན་པས་ཕོ་མོ་བར་གྱི་མཛའ་གླུ་ཞིག་རེད་ཅེས་ན་མི་འགྲིག་སྟེ། ཚིགས་བཅད་དེ་གཉིས་ཀྱི་དོན་ཟབ་ཚད་དང་ཚིག་སྦྱོར་གྱི་ཐབས་ལམ་སོགས་གཅིག་ཏུ་ངེས་པས་སོ། །ཡང་དཔྱོད་ལྡན་པ་འགའ་ཞིག་གིས་《 ཚངས་དབྱངས་རྒྱ་མཚོའི་མགུར་གླུ》ནི་བོད་ཀྱི་དམངས་གཞས་རྩོམ་སྲོལ་བེད་སྤྱད་ནས་བརྩམས་པ་མ་ཟད་དེར་དམངས་གཞས་ཀྱི་ཤུགས་རྐྱེན་ངེས་ཅན་ཞིག་ཐེབས་ཡོད་ཕྱིར་རྣམ་པ་དང་ཚིག་སྦྱོར་སོགས་ཁྱོན་ཡོངས་ནས་འདྲ་ཡང་བརྗོད་བྱའི་ཟབ་ཁྱད་མི་འདྲ་བས་གཅིག་ཏུ་བཟུང་བར་མི་རིགས་ཞེ་ན། རྣམ་པ་ཚིག་སྒྲོས་སོགས་གཅིག་པ་གཅིག་རྐྱང་སྟེ་ཡིག་འབྲུ་གཅིག་ཀྱང་ཁྱད་པར་མེད་པའི་ཤོ་ལོ་ཀ་དེ་དག་དམངས་གཞས་ཡིན་ནམ་ཚངས་མགུར་ཡིན། གལ་སྲིད་དེ་དམངས་གཞས་ཡིན་ཟེར་ན་ཚངས་དབྱངས་རྒྱ་མཚོ་མ་འཁྲུངས་པའི་ཡར་སྔོན་ནས་བོད་དབུས་གཙང་དང་ལྷོ་མོན་མི་དམངས་ཀྱི་ངལ་རྩོལ་གྱི་བརྒྱུད་རིམ་ཁྲོད་གསར་གཏོད་བྱས་པས་དེའི་རྩོམ་པ་པོ་ནི་ངལ་རྩོལ་མི་དམངས་ཡིན་པ་ལས་རྒྱལ་དབང་དྲུག་པ་མིན། འོན་ཀྱང་། རྒྱལ་དབང་དྲུག་པའི་ཡར་སྔོན་ལ་དེ་ལྟ་བུའི་དམངས་གཞས་ཡོད་པའི་རྒྱུ་མཚན་ནམ་སྒྲུབ་བྱེད་གང་ལགས་ཞེ་ན། བོད་ཀྱི་དམངས་ཁྲོད་རྩོམ་རིག་ལ་འཇུག་པར་མཁས་པའི་འབའ་སྟོད་པདྨ་དབང་ཆེན་གྱིས་"མ་གཞིར་རྗེའི་ཐོག་མ་གཉའ་ཁྲི་བཙན་པོའི་ཡར་སྔོན་ནས་བཟུང་། བོད་རིགས་ངལ་རྩོལ་མི་དམངས་ཀྱིས་གླུ་བགྲང་ལས་འདས་པ་ཞིག་གསར་རྩོམ་བྱས་ཡོད་པ་ནི་གདོན་མི་ཟ་མོད། སྐབས་དེ་དུས་བོད་ལ་ད་དུང་ཡི་གེ་མེད་པས། ངག་ཐོག་གི་གླུ་དེ་དག་ཟིན་བྲིས་སུ་འདེབས་ཐབས་མ་བྱུང་བ་དང་། ལོ་རྒྱུས་ཀྱི་དུས་ཡུན་དང་ལོ་ཟླའི་འཁོར་འགྲོས་དང་བསྟུན་ནས་ངག་ཐོག་གི་གླུ་དེ་དག་འགའ་ཤས་ཉམས་ཤིང་། འགའ་ཤས་ཡི་གེར་མ་བཀོད་ཀྱང་བོད་རིགས་མི་དམངས་ཀྱིས་ངག་ནས་ཉར་ཚགས་དང་བརྒྱུད་སྤེལ་བྱས་ཏེ་མི་རབས་རེ་རེ་བཞིན་ད་ལྟའི་བར་དུ་རྒྱུན་འཇགས་སུ་གནས་ཡོད། "(10)ཅེས་་གསུངས་པ་ལྟར་ཚངས་དབྱངས་པ་མ་འཁྲུངས་པའི་ཡར་སྔོན་དུ་འདི་དང་འདི་འདྲ་བའི་དམངས་གཞས་ཧ་ཅང་མང་པོ་ཡོད་པ་དཔེར་ན། བཀས་བཀོད་རྒྱུད་འཛིན་ཞིང་བྲན་ལམ་ལུགས་སྤྱི་ཚོགས་ནང་ཡོད་ཚད་ཐམས་ཅད་མངའ་བདག་ཆེན་པོ་གསུམ་ལ་དབང་བའི་དུས་སྐབས་སུ་རྒྱ་ཆེའི་བོད་རིགས་མི་དམངས་ཀྱིས་སྐབས་དེའི་སྤྱི་ཚོགས་ཀྱི་ལམ་ལུགས་ངན་པར་ཐེར་འདོན་ཟུར་ཟ་བྱས་པའི་དམངས་གླུ་སྟེ། "གསོ་སྐྱོང་ཕ་མས་བྱས་ཀྱང་། །ལུས་སྲོག་དཔོན་ལ་བདག་སོང་། །ང་ལ་ལུས་སྲོག་ཡོད་ཀྱང་། །བདག་པའི་དབང་ཆ་མི་འདུག། "དང་"ཉི་མ་གནམ་ལ་ཤར་ཚད། །དཔོན་པོའི་ལག་གཡོག་རྒྱུག་ཡོད། ། ལྟོ་གོས་གནམ་ལས་བབས་ཀྱང་། །ཐུ་བ་ཟེད་ལོང་མི་འདུག། "(11)ལྟ་བུ་མང་ཆེ་བ་ངག་ཐོག་ནས་རྒྱུད་འཛིན་ཐུབ་པ་ལས་ཡིག་ཐོག་ལ་འགོད་མ་ཐུབ་པ་ནི་ཚན་རིག་འཕེལ་རྒྱས་གྱི་ཆུ་ཚད་མཐོན་པོར་སོན་པ་དེང་གི་དུས་སུ་ཡང་། བོད་མི་རིགས་ཀྱི་དམངས་གླུ་མང་པོ་ཞིག་ད་དུང་ཡིག་ཐོག་ཏུ་བཀོད་མ་་ཐུབ་པས་ཀྱང་ཤེས་པ་མ་ཟད། ལ་ལ་ནི་སོག་དཔོན་ལྷ་བཟང་ཧན་གྱིས་ཆེད་མངགས་རྒྱལ་དབང་ལ་བསྙད་འདོགས་ཕྱིར་བྲིས་པ་ལོ་རྒྱུས་ཀྱི་ཪྙོག་རྫིང་ལས་ཀྱང་ཤེས་པས། རྒྱལ་དབང་དྲུག་པའི་ཡར་སྔོན་ལ་དེ་ལྟ་བུའི་དམངས་གཞས་འདུག་ཅེས་ཡིག་ཐོག་གི་དཔྱད་གཞི་ཪྙིང་མ་ཞིག་འདོན་རྒྱུ་ནི་ཤིན་ཏུ་དཀའ་ལ། དེ་ལྟ་བུའི་དམངས་གཞས་བྲིས་མ་ཞིག་ཡོད་གྱུར་ན། ང་ཚོས་འདིའི་ཐད་ལ་དཔྱད་པ་ཡང་གཏོང་དགོས་དོན་མེད་པས་"བལ་པོའི་སེའུ་མ་ཟོས་ཀྱང་། ཁ་དོག་ཉིད་ལས་བྲོ་བ་ཤེས། "ཅེས་པ་ལྟར་བོད་ལ་ཞི་བའི་བཅིང་འགྲོལ་ཐོབ་རྗེས་བོད་ཀྱི་མ་འོངས་ལ་བསམ་ཤེས་ཆེ་བའི་རྒྱ་ཆེའི་མཁས་དབང་ཁག་གཅིག་གིས་བསྡུ་སྒྲིག་བྱས་པའི་གླུ་གཞས་《བོད་རིགས་ཀྱི་གླུ་གཞས་ཕྱོགས་སྒྲིག》ལ་སོགས་པ་ལྟ་བུ་ལས་《ཚངས་དབྱངས་རྒྱ་མཚོའི་མགུརགླུ》དང་གཅིག་མཚུངས་བྱས་པའི་དམངས་གཞས་ཡིག་ཐོག་ཏུ་བཀོད་པ་མཐོང་རྗེས་རྒྱལ་དབང་དྲུག་པའི་ལོ་རྒྱུས་རྒྱབ་ལྗོངས་དང་མགུར་གླུའི་ནང་དོན། དམངས་གླུའི་ཁྱད་ཆོས་སོགས་མང་པོ་ཞིག་ལ་དཔྱད་བསྡུར་བྱས་པ་བརྒྱུད་ཁོང་གི་བརྩམས་ཆོས་མ་རེད་ཅེས་བརྗོད་ཆོག་ཡང་《ཚངས་དབྱངས་རྒྱ་མཚོའི་མགུར་གླུ》གྲངས་ཚད་ཀྱི་ཆ་ནས་ཇི་ལྟ་བུ་ཞིག་ཡིན་ཟེར་ན། དེ་ཡང་ས་ཆ་སོ་སོའི་པར་ཡིག་མི་འདྲ་བ་དང་དག་སྒྲིག་བྱེད་མཁན་མི་འདྲ་བར་བརྟེན་གྲངས་ཚད་ཀྱང་འདི་ཙམ་ཞིག་ཡོད་ཅེས་ཁ་ཚོན་བཅད་མེད་དེ"ལྷ་སའི་ཤིང་པར་མ་ལ་ཤོ་ལོ་ཀ་༦༦དང་། ༡༩༣༠ལོར་རྒྱའི་མཁས་དབང་ཆེན་མོ་ཡུས་ཏའོ་ཆོན་གྱིས་དག་སྒྲིག་བྱས་པར་ཤོ་ལོ་ཀ་༦༢དང་། ༡༩༥༡ལོའི་ཏཱ་སིའི་པར་ལྟར་ན་ཤོ་ལོ་ཀ་༦༠དང་། ༡༩༨༠ལོའི་མཚོ་སྔོན་མི་རིགས་དཔེ་སྐྲུན་ཁང་གིས་དག་སྒྲིག་བྱས་པར་ཤོ་ལོ་ཀ་༧༤། ༡༩༨༡ལོར་ཀྲོང་ཅིན་གྱིས་དག་སྒྲིག་བྱས་པར་ཤོ་ལོ་ཀ་༡༢༤"（12）སོགས་ཧ་ཅང་མང་ལ་གོ་ཐོས་ལ་ཤོ་ལོ་ཀ་༡༠༠༠ལྷག་ཙམ་བྱས་པ་ཡང་ཡོད་ཚུལ་འདུག འདི་ལས་ཀྱང་《ཚངས་དབྱངས་རྒྱ་མཚོའི་མགུར་གླུ》རྒྱལ་དབང་དྲུག་པའི་བརྩམས་ཆོས་མ་ཡིན་པར་རྟོགས་ནུས་ཏེ་གཅིག་ན་པར་སྐྲུན་དང་། དག་སྒྲིག་བྱེད་པའི་དུས་ཚོད་ཉེ་འགྱངས་ཀྱི་ཆ་ནས་སྔོན་མ་རྣམས་ལ་ཤོ་ལོ་ཀ་༦༠ཙམ་དང་དེ་ནས་རིམ་བཞིན་མང་དུ་ཕྱིན་ནས་ཤོ་ལོ་ཀ་༡༠༠ལྷག་ཙམ་ཡོད་པ་མ་ཟད། ད་དུང་སྟོང་ཚོ་གཅིག་ཡོད་པའི་བཤད་སྲོལ་འདི་དག་གིས། གལ་སྲིད་རྒྱལ་དབང་དྲུག་པའི་བརྩམས་ཆོས་ཡིན་ན་དེར་གྲངས་ཚད་ཀྱི་ཆ་ནས་ཚད་ངེས་ཅན་ཞིག་ཡོད་ངེས་པ་ལས། ཆར་ཤུལ་གྱི་ཤ་མོ་བརྡོལ་བ་བཞིན་ལོ་རེར་ཇེ་མང་དང་ཇེ་མང་དུ་འཕེལ་བ་ནི་དོན་དངོས་དང་རྒྱབ་འགལ་དུ་ཕྱིན་པ་ནི་སྨོས་མེད་ལགས། དེ་ལྟར་འཕེལ་ན་ང་ཚོའི་མི་རབས་རྗེས་མར་《ཚངས་དབྱངས་རྒྱ་མཚོའི་མགུར་གླུ》ཡི་ཁ་གྲངས་ཤོ་ལོ་ཀ་ཁྲི་ལ་ཐོན་ངེས་ལགས།\nདེ་ཡང་གནའ་ནས་ད་བར་རྒྱལ་དབང་ཚངས་དབྱངས་རྒྱ་མཚོའི་ལོ་རྒྱུས་ལ་རྒྱལ་ཁབ་ཕྱི་ནང་གི་མཁས་དབང་མང་པོས་བརྟག་དཔྱད་དང་ཞིབ་འཇུག་བྱེད་པ་མང་ཞིང་ལྷག་པར་དུ་《ཚངས་མགུར》གྱི་ནང་དོན་ཐད་མི་རིགས་དང་རིག་གནས་ཀྱི་རྒྱབ་ལྗོངས་མི་འདྲ་བའི་རྐྱེན་གྱིས་བཞེད་པ་མི་མཐུན་པ་ཧ་ཅང་མང་ཞིང་མི་ལ་ལས་་་་་་མགུར་གླུའི་ནང་དོན་ལ་གཞིགས་ནས་ཚངས་དབྱངས་རྒྱ་མཚོ་ནི་ཆོས་ལུགས་ལ་རྒྱབ་འགལ་དང་འཇིག་རྟེན་ལ་ཞེ་མཐུན་ལྡན་པའི་མི་རིགས་ཀྱི་དཔའ་བོ་ཞིག་རེད་ཅེས་དང་། ཡང་ལ་ལས་"ཚངས་དབྱངས་པའི་མགུར་དེའི་ནང་ན་མ་འོངས་ལུང་བསྟན་དང་། ཡུལ་དུས་དང་སྤྱི་ཚོགས་སྲིད་དོན་གྱི་གནས་ཚུལ་མཚོན་པ་ཡང་ཡོད་མོད། མང་ཤོས་ཟབ་རྒྱས་ཆོས་ཀྱི་གནས་ལུགས་དཔེ་ཡི་སྒོ་ནས་བསྟན་པར་གནང་ངོ་། "（13）ཞེས་པ་དང་། གཞན་ཡང་། 《ཚངས་མགུར》ནི་སངས་རྒྱས་ཆོས་ལུགས་ཀྱི་ལྟ་བ་ཁྱབ་བསྒྲགས་བྱས་པ་རེད་ཟེར་བ་ལ་སོགས་གང་མང་མཆིས་རུང་། ངས་བལྟས་ན། འདི་ནི་འཇིག་རྟེན་འཚོ་བའི་རོ་མངར་ལ་རོལ་བའི་བསྐལ་བ་ཡུན་རིང་ལྡན་པའི་རྒྱ་ཆེའི་བོད་རིགས་མི་དམངས་ཀྱི་ཕན་ཚུན་བརྩེ་དུང་མཚོན་པའི་མཛའ་གླུ་ཞིག་ཡིན་པར་འདོད། །\nད་ནི་སྐབས་སུ་བབ་པའི་ནང་དོན་ལ་དབྱེ་ཞིབ་ཙམ་བྱས་ན་《ཚངས་མགུར》ལས། "ཁྱི་རྒན་རྒྱ་བོ་ཟེར་བ། །རྣམ་ཤེས་མི་ལས་སྤྱང་བ། །སྲོད་ལ་ལངས་སོང་མ་ཟེར། །ཐོ་རངས་ལོག་བྱུང་མ་ཟེར། །"（14）ཞེས་པ་ལྟ་བུ་ནི་གསང་བ་ཚོར་བའི་མི་ག་གེ་མོ་ཞིག་ལ་དམིགས་ནས་གསང་བ་སྦེད་དགོས་པ་ཙམ་བརྗོད་པ་དེ་ཐད་ཀར་མིང་ནས་མ་བོས་བར་"ཁྱི་རྒན"དཔེ་རུ་བཀོད་ནས་བྲིས་པ་དེ་ལྟ་བུའི་སྒྱུ་རྩལ་གྱི་མཚོན་ཐབས་ནི་བོད་ཀྱི་དམངས་གཞས་ཀྱི་ཐབས་དམ་པ་ཞིག་ཀྱང་ཡིན་པ་དཔེར་ན་བོད་བྱང་ཐང་ནག་ཆུའི་དམངས་གླུ་ལས། "སྟག་ཤར་རྒྱ་བོ་ཁྱི་རེད་ཟེར། ཁྱི་དབྱོ་དབྱོ་ཟེར་མི་ང་མ་ཡིན། ལྕོག་རོང་བོང་བུ་ར་རེད་ཟེར། སྒ་ཆས་རྒྱག་མི་ང་མ་ཡིན"ཅེས་པ་དང་"ཁྱི་རྒྱ་བོ་སྐེད་པ་དམར་པོ་མ། སྐེད་གའུ་བཏགས་ལེའི་མཐོང་ཞིག་འདུག སྐེད་གའུ་བཏགས་བཞག་མི་གདའ་སྟེ། ཁྱི་རྒྱ་བོ་ཁྱོད་རང་སྣང་མཐོ་ལེ་རེད། "（15）ཞེས་གང་བརྗོད་པར་བྱ་བའི་ཡུལ་དེའི་མིང་དངོས་ནས་མ་བོས་པར་དེ་དང་ཆ་འདྲ་བའི་འཇིག་རྟེན་གྱི་བྱ་དངོས་གཞན་ལ་ཁ་གཡར་བའི་རྣམ་པ་ནི་དམངས་གཞས་ཀྱི་ནང་དོན་མཚོན་ཐབས་གཙོ་བོ་དེ་ཡིན། ཡང་"པོ་ཏ་ལ་རུ་བཞུགས་དུས། །རིག་འཛིན་ཚངས་དབྱངས་རྒྱ་མཚོ། །ལྷ་ས་ཞོལ་ཏུ་སྡོད་དུས། །འཆལ་པོ་དང་བཟང་དབང་བོ་། །"（16）ཞེས་པ་ལྟ་བུ་ལ་ཆ་མཚོན་ནས་བརྗོད་ན་རྒྱལ་དབང་དྲུག་པ་རང་ཉིད་ཀྱི་བརྩམས་པ་མ་ཡིན་པ་ཁོ་ཐག་ཆོད་པོས་བརྗོད་ཆོག་པ་མ་ཟད་ཁོང་ལ་དད་ཞེན་ཆེ་བའི་སེར་སྐྱ་མང་ཚོགས་ཀྱིས་བྲིས་པ་ཞིག་ཀྱང་མ་ཡིན་པ་"འཆལ་པོ་"ཞེས་པས་ཀྱང་ཤེས་ཐུབ། དེར་བརྟེན་འདི་དག་ཁ་ཤས་ནི་ཆབ་སྲིད་ཀྱི་ཁྲི་ལ་འགྲམ་ཆུ་ལྡང་བའི་ལྷ་བཟང་ཧན་གྱིས་རྫུན་བཟོ་དང་བཅོས་སྒྲིག་བྱས་པ་ངམ་ངམ་ཤུགས་ཀྱིས་རྟོགས་ཐུབ།\nགཞན་ཡང《ཚངས་མགུར》ནང་འདི་ལྟ་བུའི་ཚིགས་བཅད་ཅིག་འདུག་སྟེ་"བྱ་དེ་ཁྲུང་ཁྲུང་དཀར་མོ། །གཤོག་རྩལ་ང་ལ་གཡོར་དང་། །ཐག་རིང་རྒྱང་ལ་མི་འགྲོ། །ལི་ཐང་བསྐོར་ནས་སླེབས་ཡོང་། །"ཞེས་པ་དེར་དཔྱོད་མཁན་མང་ཆེ་བས་"རྒྱལ་དབང་སྐུ་ཕྲེང་བདུན་པའི་ལུང་བསྟན་ཡིན་པར་གྲགས"（17）ཞེས་བརྗོད་པ་དང་ཡང་ལ་ལས་ལི་ཐང་ཞེས་པ་ནི་ཁམས་ལི་ཐང་དུ་གོ་མི་རུང་ཞིང་དེ་ནི་རྒྱའི་སྐད་བརྡ་སྟེ། "རྒྱུ་མཚན་བཤད་སའི་གོང་མའི་ཕོ་བྲང་"（18）སོགས་ལ་གོ་དགོས་ཚུལ་གསུངས་ཡོད་མོད། འོན་ཀྱང་ཁོ་བོས་བལྟས་ན་དེ་ལྟར་མ་ཡིན་ཏེ་འདི་ནི་དམངས་ཁྲོད་ཀྱི་གླུ་ཚིག་དང་མ་ཞིག་སྟེ་"ལི་ཐང"ཞེས་པ་ནི་"སླེ་ཐང"ལ་གོ་བར་སྙམ་སྟེ། དེ་ཡང་ཆུ་མོ་དེ་ཙམ་ཆེན་པོ་མིན་པའི་དཀྱིལ་དབུས་སུ་སྤང་སླེ་ཆུང་ཆུང་ཡོད་པ་དག་ལ་དབུས་གཙང་དང་ལྷོ་ཁའི་ཡུལ་སྐད་དུ"ཚལ་སླེ"དང་་་་་་"སླེ་ཐང"ཞེས་བརྗོད་པ་དེ་ཡིག་ནོར་ཏུ་བྲིས་པ་དང་མཇུག་ཏུ་རྒྱལ་དབང་སྐུ་ཕྲེང་བདུན་པ་ལི་ཐང་དུ་འཁྲུངས་པ་་གཉིས་སྟབས་ངན་གདོང་རྒྱག་གི་དབང་གིས་རྒྱལ་དབང་དྲུག་པས་ལུང་བསྟན་པ་ལྟ་བུ་ཞིག་ཏུ་གྱུར་བ་རེད། ཡིག་ནོར་བྱུང་ཟེར་དོན་ཡང་། སྤྱིར་ན་སྐབས་དེར་བོད་ཀྱི་པར་བརྐོའི་ཆུ་ཚད་མཐོན་པོར་སོན་ཡོད་པ་དང་། སྒོས་སུ་《ཚངས་མགུར》འདི་མཁས་དབང་ཆེན་མོ་ཞིག་གིས་བྲིས་པའི་དབང་དུ་བཏང་ན་"ལྷ་སའི་པར་ཤིང"ནང་གི་ཚིགས་བཅད་ཤོ་ལོ་ཀ་རེ་རེར་ཉུང་ཤས་ལའང་ཡིག་ནོར་གཉིས་ཙམ་འདུག་པ་འདི་ཅིའི་ཕྱིར་ལགས། དེར་བསྟེན《ཚངས་མགུར》འདི་རྒྱལ་དབང་དྲུག་པའི་བརྩམས་ཆོས་མ་ཡིན་པ་མ་ཟད་དག་སྒྲིག་བྱེད་མཁན་ཡང་ཡིག་ངོ་ཆོད་ཙམ་གྱི་སྐྱེས་བུ་སྤྱིར་བཏང་བ་ཞིག་ཡིན་པ་ནི་སྨོས་མི་དགོས་ཏེ་། དཔེ་ཞིག་དྲངས་ན་《ལྷ་སའི་པར་་ཤིང》ལས།\nའགྲོ་ཞོར་ལམ་བུའི་སྙིན་ཐུབ། །ལུས་དྲིད་ཞིམ་པའི་བུ་མོ། །\nགཡུ་ཆུང་གྲུ་དཀར་ཪྙེད་ནས། །སྐྱུར་བ་དེ་དང་འདྲ་བྱུང་། །\nབུ་མོ་ཆུང་འབྲིས་བྱམས་པ། །སྐྱང་ཀིའི་རིགས་རྒྱུད་མིན་ནམ། །\nཤ་འགྲིས་སྤག་འགྲིས་བྱུང་ཀྱང་། །རི་ལ་ཡར་གྲབས་མཛད་གིས། །\nབྱ་དེ་སྐྲོ་དཀྲུངས་དཀར་པོ། །ང་ལ་ཤོགས་རྩེ་གཡར་དང་། །\nཐག་རིང་བསྐྱངས་ནས་མི་འགྲོ། །ལི་ཐང་བསྐོར་ནས་བསླེབས་ཡོང་། །\nགོང་གསལ་དཔེ་གཞི་དེ་དག་ལས་ང་ཚོར་ཐོབ་པ་ནི་《ཚངས་མགུར》ཞེས་པ་བོད་ལྗོངས་དབུས་གཙང་དང་ལྷོ་མོན་ཁུལ་གྱི་དམངས་གཞས་སྡུད་སྒྲིག་དང་བཅོས་བཟོ་བྱས་པ་ཞིག་ཡིན་པ་ལས་རྒྱལ་དབང་དྲུག་པའི་་་་་་་་བརྩམས་ཆོས་རེད་སྙམ་པའི་དོགས་གཞི་བྱ་ཡུལ་མེད་ལ། བོད་ཀྱི་ཆོས་སྲིད་ཀྱི་གསེར་ཁྲིར་འགྲམ་ཆུ་ལྡང་བའི་ལྷ་བཟང་ཧན་གྱིས་རྒྱལ་དབང་ཁྲི་ལས་ཕབ་པའི་"ལག་ཆ་ནག་པོ"ཞིག་ཡིན་པ་ཡང་ཤེས་ཐུབ་བོ། །\nདེ་ཡང་གོང་གི་ལོ་རྒྱུས་རྒྱབ་ལྗོངས་སྐབས་ཅུང་ཙམ་བརྗོད་ཟིན་པ་ལྟར་ལྐོག་གཡོ་ངན་ཇུས་ལ་བྱང་ཆ་ལྡན་པའི་སོག་དཔོན་ལྷ་བཟང་ཧན་གྱིས་བོད་ཀྱི་ཆོས་སྲིད་དབང་འོག་ཏུ་བསྡུ་ཕྱིར་རྒྱལ་དབང་དྲུག་པ་དང་སྡེ་སྲིད་སངས་རྒྱས་རྒྱ་མཚོ་གཉིས་ཀར་སྐྱོན་འདོགས་ཀྱི་འཆལ་གཏམ་མང་དུ་བཀྲམས་པ་དང་གཡོ་ཐབས་ཀྱིས་ཁྲི་ལས་ཕབ་རྒྱུའི་འཆར་གཞི་ཡོད་མོད། འོན་ཀྱང་སྡེ་སྲིད་མཆོག་ནི་རིག་པའི་གནས་མཐའ་དག་ལ་མཁས་ཤིང་སྐྱེས་སྟོབས་ཀྱི་ཤེས་རབ་ཀྱང་མི་དམན་པ་ཞིག་ཡོད་པས་ཁོའི་ཞེ་འདོད་བདེ་བླག་ཏུ་མ་གྲུབ། དེ་ཡང་རྒྱལ་པར་སྤྲོས་ན། རྒྱལ་དབང་ལྔ་བ་ཆེན་པོས་སོག་པོའི་དམག་དཔུང་གི་སྟོབས་ཤུགས་ལ་བརྟེན་ནས་དགའ་ལྡན་ཕོ་བྲང་ཕྱོགས་ལས་རྣམ་རྒྱལ་ཞེས་པའི་སྲིད་དབང་བཙུགས་པ་དང་། སོག་པོ་ཕྱོགས་ཀྱི་དཔོན་པོ་གུ་ཤྲི་ཧན་དང་བཅས་པས་ཀྱང་མི་འདོད་པའི་རྣམ་འགྱུར་ཙམ་མི་སྟོན་པར་གནས་ཡོད་རུང་། ཁོའི་བུ་ཏ་ཡན་ཧན་གྱི་སྐབས་སུ་སོག་པོའི་ནང་ཁུལ་མ་འཆམ་པར་འཁྲུགས་ལོང་བྱུང་བ་དང་དེར་འདུམ་ཆིངས་བྱས་རུང་དེའི་རྗེས་སུ་སྲས་ཆེ་བ་མཚོ་སྔོན་ན་བུ་དོད་དུ་ཡོད་པར་བརྟེན་ཆུང་བ་ལྷ་བཟང་ཧན་བོད་ལ་ཡོང་ནས་རྒྱལ་བོའི་གོ་གནས་བཟུང་། རྒྱལ་དབང་ལྔ་བ་སྐུ་མྱ་ངན་ལས་འདས་རྗེས་ལྷ་བཟང་ཧན་གྱིས་བོད་ཀྱི་དབང་ཆ་ཅི་དགར་སྤྱོད་པ་དང་ཁྲལ་རིགས་ཅི་འདོད་ལྟར་བསྡུས་པར་སྡེ་སྲིད་ཀྱིས་བཀག་རྒྱ་ཐེངས་མང་བྱས་པར་ཡིད་མི་རང་པ་མ་ཟད། ཕྱོགས་གཅིག་ནས་ཞི་དྲག་གང་རུང་གི་རྒོལ་ལན་བྱེད་པ་དང་། ཕྱོགས་གཞན་ཞིག་ནས་ཚངས་དབྱངས་རྒྱ་མཚོ་རྫུན་མ་ཡིན་ཚུལ་དང་སངས་རྒྱས་རྒྱ་མཚོ་དགེ་ལུགས་པར་སྡང་ཚུལ་སོགས་དཀྲོག་གཏམ་ཐེངས་མང་བརྗོད་མཐར་སྡེ་སྲིད་སོགས་ཀྱི་བསམ་པར་བོད་ཀྱི་སྲིད་དབང་སྲ་ཞིང་བརྟན་པར་སྲུང་དགོས་ན་སོག་པོའི་དམག་དཔུང་ཕྱིར་འབུད་གཏོང་དགོས་པ་དེ་རེད་སྙམ་ཞིང་། དེ་ལྟར་སྤྱི་ལོ་༡༧༠༥ལོར་ལྷ་ལྡན་སྨོན་ལམ་ཆེན་མོའི་སྐབས་གསེར་གདུང་འཛམ་གླིང་རྒྱན་གཅིག་གི་སྐུ་མདུན་དུ་ལ་མོ་ཆོས་རྗེ། སྐྱིད་ཤོད་སྡེ་བ། གདན་སའི་མཁན་པོ། པཎ་ཆེན་རིན་པོ་ཆེའི་སྐུ་ཚབ་མགྲོན་གཉེར་དཀའ་ཆོས་རྡོ་རྗེ། སོག་པོའི་སྤྱི་བདག་ཁག་བཅས་ནས་མཆོད་ཡོན་གཉིས་ཀྱི་སྐོར་གྲོས་ནས། སྡེ་སྲིད་སངས་རྒྱས་རྒྱ་མཚོ་གཞུང་སྲིད་ཀྱི་ཐུགས་འགན་དགོངས་ཞུ་གནང་སྟེ་གསོལ་སྐལ་དུ་གོང་དཀར་རྫོང་འབུལ་རྒྱུ་དང་། ལྷ་བཟང་ཧན་རྒྱལ་པོའི་མཚན་གནས་རང་འཇགས་ཐོག་མཚོ་སྔོན་དུ་ལོག་པར་ཁ་འཆམ་སྟེ། སྡེ་སྲིད་རིན་པོ་ཆེས་ཆབ་སྲིད་ཀྱི་ཐུགས་འགན་བཤོལ་ནས་སྲས་ངག་དབང་རིན་ཆེན་སྡེ་སྲིད་ལ་བསྐོ་བཞག་གནང་། ལྷ་བཟང་ཧན་ཡང་མཚོ་སྔོན་དུ་ལོག་ཁུལ་གྱིས་ནག་ཆུར་འབྱོར་སྐབས་སོག་དམག་མང་པོ་གྲ་སྒྲིག་ནས་བཤད་དོན། སྡེ་སྲིད་ཁ་དན་ལ་མ་གནས་པར་ཕོ་བྲང་ལ་བཞུགས་ནས་ལས་དོན་ལ་ཐེ་ཇུས་གནང་བར་བསྙོན་འཛུགས་བྱས་ཏེ་དམག་ཚོ་ཁག་གཉིས་སུ་བགར་ནས་ཁྲིད་འོང་བར་བོད་གཞུང་ནས་དབུས་གཙང་གི་དམག་རྣམས་གདོང་ལེན་དུ་སོང་ཡང་རྒྱུ་རྐྱེན་དུ་མའི་དབང་གིས་མ་ཁོག་པར་བརྟེན། སྡེ་སྲིད་བྲོས་སྟབས་ཀྱིས་གོང་དཀར་ལ་སླེབས་སྐབས་ལྷ་བཟང་གི་ཆུང་མ་བདུད་མོ་ཚེ་རིང་བཀྲ་ཤིས་ཀྱི་དམག་དང་གདོང་ཐུག་བརྒྱབ་ནས་སྡེ་སྲིད་ཀྱི་དབུ་བཅད་དེ་བཀྲོངས། དེ་རྗེས་ལྷ་བཟང་གི་མདུང་རྩེ་ཚངས་དབྱངས་རྒྱ་མཚོའི་ཕྱོགས་སུ་བསྒྱུར་ནས་ཁོང་གིས་རྒྱ་ནག་གོང་མར་བཤད་དོན། སྡེ་སྲིད་ཀྱི་ལྐོག་གཡོ་བརླག་པ་དང་ཚངས་དབྱངས་པ་རྫུན་མ་ཡིན་པ་ཆོས་ལུགས་ཀྱི་མཛད་ཚུལ་དང་མི་མཐུན་པ་དང་། དུག་ཆང་དང་བུད་མེད་ལ་རོལ་ཞིང་ཚུལ་ཁྲིམས་མི་སྲུང་བས་ཁྲི་ཐོག་ནས་ཕབ་སྟེ་སྤྲུལ་སྐུ་ངོ་མ་གདན་སར་བསྐོ་རོགས་ཞུས་པར། མཐར་གོང་མས་བཀའ་ཕབ་པ་ལྟར་རྒྱལ་བ་ཚངས་དབྱངས་པ་སོག་དམག་གི་དྲག་པོའི་དཔུང་ལ་བརྟེན་ནས་འབྲས་སྤུངས་ཀྱི་དགེ་འདུན་དང་བླ་དཔོན་སོགས་ཡོད་མེད་ལ་མ་བལྟོས་པར་ཚུར་རྒོལ་བསླངས་ནས་འཛིན་བཟུང་བྱས་ཏེ་རྒྱ་ནག་ཏུ་འགྲོ་བའི་ལམ་མཚོ་སྔོན་ཀུན་དགའ་ནོར་དུ་བཀྲོངས་པ་རེད།\nགོང་གི་ཪྙོག་འཛིང་ལྡན་པའི་ལོ་རྒྱུས་དང་མཐུན་པར་ལྷ་བཟང་ཧན་གྱིས་བོད་ཀྱི་སྲིད་དབང་འཕྲོག་ཕྱིར་སྡེ་སྲིད་བཀྲོངས་པ་དང་། ཏཱ་ལའི་བླ་མ་དངོས་མ་ཡིན་པའི་རྫུན་གཏམ་སྣ་ཚོགས་གོང་མར་ཞུ་འབུལ་བྱས་པ་ཡང་། "ལྷ་བཟང་ཧན་གྱིས་སྡེ་སྲིད་སངས་རྒྱས་རྒྱ་མཚོ་བཀྲོངས་རྗེས། ཕྱོགས་གཅིག་ནས་ཁོ་རང་སྡེ་སྲིད་ཀྱི་ཚབ་ཏུ་དབང་སྐུར་བ་དང་། ཕྱོགས་གཞན་ཞིག་ནས་པེ་ཅིན་དུ་མི་མངགས་ནས་གོང་མ་ཁང་ཤི་ལ་སྡེ་སྲིད་སངས་རྒྱས་རྒྱ་མཚོའི་ལྐོག་གཡོ་བརླག་པ་དང་། སྡེ་སྲིད་ཀྱི་ཁྲིར་བཀོད་པའི་ཚངས་དབྱངས་རྒྱ་མཚོ་ཆོས་ལུགས་ཀྱི་མཛད་སྤྱོད་ཚུལ་དང་མི་མཐུན་ཞིང་ཏཱ་ལའི་བླ་མ་སྐུ་ཕྲེང་ལྔ་པའི་ཡང་སྲིད་མིན་པ་དང་། དུས་རྒྱུན་ཆང་དང་བུད་མེད་ལ་ཆགས་ཤིང་ཚུལ་ཁྲིམས་མི་སྲུང་བས་ཚངས་དབྱངས་རྒྱ་མཚོ་ཁྲི་ཐོག་ནས་ཕབ་སྟེ་སྤྲུལ་སྐུ་ངོ་མ་གདན་སར་འགོད་རོགས་ཞུས་"（19）པས་ཀྱང་ཤེས་ལ། བདུད་རྒན་ལྷ་བཟང་ཧན་གྱིས་ཆབ་སྲིད་ཀྱི་ཆེད་དུ་རྒྱལ་དབང་ཁྲི་ལས་ཕབ་པ་དང་དཀྲོག་གཏམ་ཁོ་ནའི་དབང་གིས་རྒྱལ་དབང་དེ་ངོ་མ་འཆལ་པོ་སྡོམ་པོ་ཞིག་གི་གཟུགས་སུ་བཀོད་པ་སོགས་ལས་ཀྱང་《ཚངས་མགུར》འདི་རྒྱལ་དབང་དྲུག་པའི་བརྩམས་ཆོས་མ་ཡིན་པར་རྟོགས་ནུས་ལ། དེ་ནི་གོང་དུ་བརྗོད་ཟིན་པ་ལྟར་བོད་ཀྱི་ཆོས་སྲིད་ཀྱི་གསེར་ཁྲིར་འགྲམ་ཆུ་ལྡང་བའི་ལྷ་བཟང་ཧན་གྱིས་རྒྱལ་དབང་ཁྲི་ལས་ཕབ་པའི་"ལག་ཆ་ནག་པོ་"ཞིག་ཡིན་པ་ཡང་ཤེས་ཐུབ་བོ། །\nའོ་ན། ལོ་རྒྱུས་ཀྱི་དཔེ་ཆ་མང་པོར་གསལ་བ་ལྟར་"རྒྱལ་དབང་དྲུག་པས་རབ་བྱུང་གི་བསླབ་པ་ཕུལ་ནས་སྐུ་སྐྱ་ཆས་སུ་བྱས་ཤིང་ཕྱག་མདའ་དང་སྐུ་རྩེད་ཁོ་ནར་རོལ། "ཞེས་པ་དེ་ཡང་དེ་དག་མཉམ་འབྲེལ་གྱིས་རང་ཉིད་ཕྱོགས་གཏོགས་ཀྱི་སྟོབས་ཤུགས་ཇེ་ཆེར་གཏོང་བའི་ཐབས་ལམ་ཞིག་རེད་ལ། བོད་ཀྱི་སྲིད་དབང་དེ་ཆོས་ཕྱོགས་གཙོ་བོར་བྱས་པས་ཆབ་སྲིད་ཉམས་དམའ་བར་གྱུར་ཅིང་། ལྷག་པར་དུ་སྲིད་དབང་སོག་པོའི་ལག་ཏུ་ཤོར་བའི་ཉེན་ཁར་ཐུགས་བློས་མ་བཟོད་པར་རང་ཉིད་ཀྱིས་གཙོ་བོར་བྱས་པའི་སྲིད་དབང་གསར་པ་ཞིག་འཛུགས་རྒྱུའི་དགོངས་འཆར་ཡོད་སྲིད་དེ། "སྐབས་དེ་དུས་ཞབས་འབྲིང་གྲས་ནས་དེ་མོ་སྤྲུལ་སྐུ་ནམ་མཁའ་འཇམ་དབྱངས་སོགས་ཁ་ཤས་ནས་ཀྱང་བསླབ་པ་ཕུལ་བ། དེ་མོ་སྤྲུལ་སྐུ་དེ་སྒོ་མང་མཁན་པོ་འཇམ་བཞད་ཀྱི་སློབ་མ་ཡིན་སྟབས། འཇམ་བཞད་ཀྱིས་ཁོ་ལ་སྤྱན་འབུར་ཚུགས་སུ་གཟིགས་ནས་གཞན་གྱིས་འདི་ལྟར་བྱེད་ན་ཡང་། ཁྱེད་ཀྱིས་ཚངས་པར་སྤྱོད་པའི་བརྟུལ་ཞུགས་འདོར་ཕོད་དམ་ཞེས་བཀའ་བཀྱོན་གནང་བར་གྲགས། "(20)ཞེས་པ་ལས་དེ་མོ་སྤྲུལ་སྐུ་ལ་སོགས་པ་ཡང་རྒྱལ་དབང་དང་མཉམ་དུ་བསླབ་པ་ཕུལ་བ་བཀོད་ཡོད་པས་ཀྱང་དེར་དམིགས་ཡུལ་ངེས་ཅན་ཞིག་ཡོད་པ་དཔག་ནུས། འོན་ཀྱང་། དེ་ལམ་ལྷོང་དུ་མ་སོང་བའི་ཁར་གཡོ་ཅན་ལྷ་བཟང་ཧན་བོད་ཀྱི་སྲིད་ཁྲིར་འཛེགས་པའི་ཐེམ་སྐས་ལྟ་བུ་ཞིག་ཏུ་གྱུར་སྟེ། "ཕ་རིའི་ལྕི་བ་མེད། ཚུར་རིའི་སླེ་པོ་མེད། "ཅེས་པའི་དཔེ་ལྟར་མང་ཚོགས་ཀྱི་མིག་ནང་དུ་རྒྱལ་དབང་དེ་ཆོས་ལུགས་ལ་རྒྱབ་འགལ་དང་བོད་ཀྱི་སྲིད་དབང་ལ་ཐེ་བྱུས་དང་དགོངས་བཞེས་མི་གནངབའི་གྲྭ་ལོག་ཤིག་གི་རྣམ་པར་མངོན་པ་རེད། དེར་བརྟེན། བོད་ཀྱི་ལོ་རྒྱུས་ཁྲོད་རྒྱལ་དབང་དྲུག་པ་ནི་ཆོས་ཁྲིམས་མི་སྲུང་བའི་བླ་ལོག་ཅིག་དང་འཇིག་རྟེན་གྱི་འདོད་ཡོན་ལ་བསྟོད་གླུ་ལེན་པའི་ཆགས་སྲེད་ཅན་གྱི་སྐྱེས་བུ་ཐ་མལ་བ་ཞིག་གི་གཟུགས་སུ་གྲུབ་ཡོད།\nགང་ལྟར་ཀྱང་། 《ཚངས་དབྱངས་རྒྱ་མཚོའི་མགུར་གླུ》ཡིས་ཁོང་གི་སྤྱོད་ཚུལ་དངོས་དེ་འགེབས་སྲུང་བྱས་པས་མ་ཚད། མ་ཉེས་ཁ་གཡོགས་དང་ཉེས་མེད་སྐྱོན་འཛུགས་ཀྱི་སྒྲོ་འདོགས་ཆེན་པོ་ཞིག་བྱས་ནས་རྒྱལ་དབང་དེ་མང་ཚོགས་ཀྱིས་ཡིད་རྟོན་མི་རུང་བའི་འཆལ་པོའི་གཟུགས་སུ་བཀོད་པ་དེ་ཡང་མཐར་གཏུགས་ན་ལྷ་བཟང་ཧན་གྱིས་བོད་ཀྱི་སྲིད་དབང་ཡོངས་རྫོགས་དབང་དུ་བསྡུ་ཕྱིར་ཡིན་པ་དེ། ཁོང་གི་བུ་པོ་ཏཱ་ལར་གདན་དྲངས་ནས་པཎ་ཆེན་རིན་པོ་ཆེ་ལ་སྡོམ་པ་ཕུལ་ཏེ་མཚན་ངག་དབང་ཡེ་ཤེས་རྒྱ་མཚོ་ཞེས་གསོལ་ཡང་ལྷ་ས་དང་བོད་ཀྱི་མི་དམངས་མང་ཆེ་བས་དེར་དྲུག་པ་ཡེ་ཤེས་རྒྱ་མཚོ་ཞེས་མི་འབོད་པར་"སྐུ་ཞབས"དང"པད་དཀར་འཛིན་པ"ཞེས་འབོད་པ་ལས་ཀྱང་ཤེས་པར་བྱའོ། །\nཡང་མང་ཚོགས་དང་དཔྱོད་ལྡན་པ་མང་པོར་བཤད་རྒྱུན་འདི་འདྲ་ཞིག་ཡོད་པ་སྟེ། "ཚངས་དབྱངས་རྒྱ་མཚོ་ཆབ་སྲིད་ཀྱི་བྱ་བར་ཐུགས་སུན་ཏེ་བུད་མེད་ཅིག་དང་ལུས་འདྲེས་ཀྱིས་སྲས་བསྐྲུན་ནས་དེས་བོད་ཀྱི་སྲིད་དབང་བཟུང་དགོས་དགོངས་ཏེ། ལྷ་སའི་བུད་མེད་ཅིག་དང་བཤོས་པས་མངལ་ཆགས་ཡོད་སྐབས་སྐུ་དྲག་འགའ་མ་དགའ་ནས་བུད་མེད་ཀྱི་ཁོག་པ་གསོན་གཤག་བྱས་པས་ཁྱེའུ་མཁའ་ལ་འཕུར"（21）ཞེས་སྒྲུང་གཏམ་ལྟ་བུ་ཞིག་འདུག་པ་དེ་ཡང་ང་ཚོས་ཡིད་རྟོན་བྱེད་དཀའ་རུང་། དེ་དག་ལས་ཀྱང་ལོ་རྒྱུས་ཀྱི་གནད་དོན་ཞིག་རྟོགས་ཐུབ་པ་ནི་ལྷ་བཟང་ཧན་གྱིས་གསང་བའི་སྒོ་ནས་《ཚངས་དབྱངས་རྒྱ་མཚོའི་མགུར་གླུ》བརྩམས་པ་དང་མང་ཚོགས་ཁྲོད་ཁྱབ་བསྒྲགས་བྱས་ཏེ། རྒྱ་ཆེའི་མི་དམངས་མང་ཚོགས་ཚངས་དབྱངས་རྒྱ་མཚོར་ལོག་ལྟ་སྐྱེས་སུ་བཅུག་པ་དེ་མཚོན་ལ། "བུད་མེད་དེའི་ཁོག་པ་གསོན་གཤགས་བྱས"ཞེས་པས་སྐབས་དེའི་རྒྱལ་དབང་དྲུག་པ་དང་ཁ་གཏད་དུ་ལངས་པའི་སོག་དཔོན་ལྷ་བཟང་ཧན་གྱིས་བོད་ཀྱི་སྲིད་དབང་འཕྲོག་ཕྱིར་གང་ཡང་བྱེད་ཕོད་པ་དང་། སུ་ལ་ཡང་མི་སྐྲག་པའི་གདུག་རྩུབ་ཀྱི་བྱ་སྤྱོད་དག་ཀྱང་མངོན་ཐུབ།\n༡.(1)(3)(20)རེབ་གོང་པ་འཇིགས་མེད་བསམ་གྲུབ་ཀྱིས་བརྩམས། 《གོང་ས་ཏཱ་ལའི་བླ་མ་སྐུ་ཕྲེང་རིམ་བྱོན་གྱི་ཆོས་སྲིད་མཛད་རྣམ》མི་རིགས་དཔེ་སྐྲུན་ཁང་། ༢༠༠༠ལོའི་ཟླ་༡༡པའི་པར་གཞི་དང་པོ། P267P307-308\n༢.（2）དཔེ་སྒྲིག་འགན་ཁུར་བ་ཀའོ་ཧོ་ཧྥུ། 《བོད་ཀྱི་ཤེས་རིག་ཞིབ་འཇུག་ཆེད་རྩོམ་བདམ་བསྒྲིགས》-（ལོ་རྒྱུས་སྐོར）མི་རིགས་དཔེ་སྐྲུན་ཁང་། ༡༩༩༠ལོའི་ཟླ་༣པའི་པར་གཞི་དང་པོ། p365\n༧.(7)བཀྲ་ཤིས་ཚེ་རིང་། དམ་ཆོས་ཚེ་རིང་། ཨ་རྡོ་སོགས་ཀྱིས་བསྡུ་སྒྲིག་བྱས། 《བོད་རིགས་ཀྱི་གླུ་གཞས་ཕྱོགས་་སྒྲིག》སི་ཁྲོན་མི་རིགས་དཔེ་སྐྲུན་ཁང་། ༡༩༥༩ལོའི་ཟླ་༩པའི་པར་གཞི་དང་པོ། p86p20p30p9p45\n༨.(6)(16)《རིག་འཛིན་ཚངས་དབྱངས་རྒྱ་མཚོའི་གསུང་མགུར་དང་གསང་བའི་རྣམ་ཐར》མི་རིགས་དཔེ་སྐྲུན་ཁང་། ༡༩༨༡ལོའི་ཟླ་༨པར་དག་སྒྲིག་བྱས། P1P4P24P17p11p20\n༩.(17)དཔའ་རྩེ་དང་ལྷ་རྒྱལ་ཚེ་རིང་གིས་སྒྲིག་རྩོམ་བྱས། 《བོད་ཀྱི་རྩོམ་རིག་བྱུང་འཕེལ་གྱི་ལོ་རྒྱུས་དང་ཁྱད་ཆོས》ཀན་སུའུ་མི་རིགས་དཔེ་སྐྲུན་ཁང་། ༡༩༩༩ལོའི་ཟླ་༢པའི་པར་གཞི་དང་པོ། p283\n༡༠.（13）དོར་ཞི་གདོང་དྲུག་སྙེམས་བློས་བརྩམས། 《དཔྱད་རྩོམ་མུན་འཇོམས་ནོར་བུའི་ཕྲེང་བ》ཀན་་སུའུ་མི་རིགས་དཔེ་སྐྲུན་ཁང་། ༢༠༠༤ལོ་ཟླ་༢པའི་པར་གཞི་དང་པོ། p52\n༡༡.（15）ནོར་བུ་བཀྲ་ཤིས་ཀྱིས་བསྡུ་སྒྲིག་བྱས། 《བྱང་རྩྭ་ཐང་འབྲོག་གླུར་རྫོགས་མཐའ་མེད》བོད་ལྗོངས་མི་དམངས་དཔེ་སྐྲུན་ཁང་། ༢༠༠༥ལོའི་ཟླ༧པའི་པར་གཞི་དང་པོ། p100p103\n༡༢.(11)ལྷག་པ་ཆོས་འཕེལ་གྱིས་བརྩམས། 《བོད་ཀྱི་རྩོམ་རིག་ལོ་རྒྱུས（གནའ་རབས་ཀྱི་སྡེ་ཚན）》མི་་རིགས་དཔེ་སྐྲུན་ཁང་། ༢༠༠༥ལོའི་ཟླ་༡༠པའི་པར་གཞི་དང་པོ།\n·རྩོམ་ཡིག་འོག་མ：སྒྱུ་རྩལ་གྱི་བདེན་ཁ་གླེང་བ། 【 འདྲ་ཕབ། 】 【 པར་འདེབས། 】\n发表时间：2018/12/6 11:18:03 [来自: 112.5.248.254]\n发表时间：2018/11/23 14:49:15 [来自: 112.5.248.152]\n发表时间：2018/11/16 22:19:27 [来自: 112.5.248.229]\nའབྲེལ་ཡོད་དཔྱད་བརྗོད 47 འདུག，མིག་སྔར་རྩོམ་ཡིག་གསར་པ3འདུག [དཔྱད་བརྗོད་མང་པོར་བལྟ་བ།] [དཔྱད་བརྗོད་སྤེལ་བ།]


Terdzo-CI-018 - Rinchen Terdzö\nO rgyan bstan srung\nRevision as of 06:10,7November 2018 by Jeremi (talk | contribs) (Text replacement - "totalvolumes[ ]?=[ ]?70[ ]? " to "totalvolumes=71 ")\ndam chos sprul sku'i snying tig las:_sgrol dkar yid bzhin 'khor lo tshe 'phel ma'i nang sgrub zab mo\nVolume 35 (ཅི) / Pages 631-650 / Folios 1a1 to 10b4\nRinchen Terdzö Volumes List > Volume 35 > Text #18 (Scroll to Bottom)\nbdud 'dul rdo rje. dam chos sprul sku'i snying tig las sgrol dkar yid bzhin 'khor lo tshe 'phel ma'i nang sgrub zab mo. In Rin chen gter mdzod chen mo pod so lnga pa (The Great Treasury of Rediscovered Teachings Volume 35) by 'jam mgon kong sprul, 631-650. New Delhi: Shechen Publications, 2007-2018.\nFirst colophon page 649: bdag 'dra pad+ma bdud 'dul gyis tsha ba sgro brag ces tsi ta gnam langs 'dra ba'i mgul nas gdan drangs pa'o/_/shog ser ngos nas dag par phab pa'i yi ge pa ni o rgyan bstan srung ngo\nSecond colophon page 650: ces sgrol dkar yid bzhin 'khor lo'i gsol 'debs mu tig phreng ba 'di yang smar khams pa pad+ma rgyal mtshan gyis bskul ba'i ngor gter rgan bdud 'dul rdo rjes spu stod bde chen thang gi mtshams khang du sbyar ba/_yi ge'i ris byed o rgyan bstan srung ngo\nྈ དམ་ཆོས་སྤྲུལ་སྐུའི་སྙིང་ཏིག་ལས༔ སྒྲོལ་དཀར་ཡིད་བཞིན་འཁོར་ལོ་ཚེ་འཕེལ་མའི་ནང་སྒྲུབ་ཟབ་མོ་བཞུགས་སོ༔ ྈྈྈྈྈྈྈྈྈྈྈྈྈ བདག་འདྲ་པདྨ་བདུད་འདུལ་ངས༔ བོད་ཁམས་ས་འོག་ཀུན་གྱི་གཏེར་གཅིག་པོ༔ རྗེ་བཙུན་ཡིད་བཞིན་འཁོར་ལོ་ཡི༔ ནང་སྒྲུབ་ཟབ་མོ་འདི་བཞིན་ནོ༔ དེ་ལ་དང་པོ་སྒྲུབ་པའི་གནས་མཆོག་ནི༔ བཀྲ་ཤིས་གངས་རྒྱུད་རི་ཞོལ་དུ༔ བཅས་ཀྱི་རིམ་པ་འདི་བཞིན་ནོ༔ མ་དྷལ་མདའ་གང་དབུས་ཉིད་དུ༔ དལ་དབུས་པདྨ་འདབ་བརྒྱད་བྲི༔ དེ་རྒྱབ་མུ་ཁྱུད་མཛེས་ཚོན་བྱ༔ དེ་དབུས་མན་ཛི་ཁྲིའུའི་ཁར༔ བུམ་པ་མཚན་ལྡན་མགུལ་ཆིངས་དཀར༔ མཚན་ལྡན་བུ་མོ་གཙང་མས་ཆུ་བླངས་བུམ་པར་བླུགས༔ བུམ་རྫས་སྤྱི་དང་མཐུན་པར་བྱ༔ དཔག་བསམ་ཤིང་གི་ཁ་རྒྱན་བྱ༔ གཡས་སུ་གཏོར་མ་འཁོར་བཞིས་བསྐོར་བ་བརྗིད་ལྡན་བཤམ༔ ཡིད་བཞིན་འཁོར་ལོའི་སྐུ་དང་ཙཀྲ་བླ་རྡོ་ལ་སོགས་རྟེན་རྣམས་ལེགས་པར་བཀྲམ་ལ༔ མཐའ་སྐོར་དུ་མཆོད་པ་རྣམ་ལྔ་གཞི་བདག་གཏོར་མ་སྤྱི་ལྟར་བཤམ༔ དེ་ནས་རྣལ་འབྱོར་པ་བདེ་བའི་གདན་ལ་འདུག་ཅིང་སྐྱབས་སུ་འགྲོ་བ་ནི༔ ན་མོ༔ ཀུན་བཟང་བཀའ་བརྒྱུད་སྣང་མཐའ་མན་ཆད་དང༔ དྲིན་ཆེན་རྩ་བའི་བླ་མ་ཡན་ཆད་སོགས༔ གཏན་གྱི་རེ་ལྟོས་གྱུར་པའི་སྐྱབས་གནས་ལ༔ བདག་གཞན་གུས་པས་ཕྱག་འཚལ་སྐྱབས་སུ་མཆི༔ དེ་ནས་སེམས་བསྐྱེད་པ་ནི༔ མ་གྱུར་ནམ་མཁའི་མཐའ་ཁྱབ་སེམས་ཅན་རྣམས༔ དུས་མིན་འཆི་བ་མ་ལུས་བཟློག་པ་དང༔ འགྲོ་དྲུག་སེམས་ཅན་སངས་རྒྱས་ཐོབ་བྱའི་ཕྱིར༔ བདག་ཉིད་བརྩེ་ལྡན་འཕགས་མ་སྒྲོལ་མ་ཡི༔ སྒྲུབ་ཐབས་ཟབ་མོ་ཉམས་སུ་ལེན་པར་བྱ༔ ཨོཾ་མ་ཧཱ་ཤཱུནྱ་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅་ཧཾ༔ བདག་སྣང་ཐམས་ཅད་མི་དམིགས་སྟོང་པར་གྱུར༔ སྟོང་པའི་ངང་ལས་པད་དཀར་ཟླ་བའི་སྟེང༔ རང་སེམས་མ་འགགས་སྟོང་པའི་རང་རྩལ་ལས༔ ཏཱྃཿཡིག་དཀར་པོ་རིང་ཆ་ཚེག་དྲག་བཅས༔ འོད་འཕྲོས་འཕགས་མཆོད་སེམས་ཅན་ལས་སྒྲིབ་སྦྱངས༔ ཚུར་འདུས་བདག་ཉིད་ཡིད་བཞིན་འཁོར་ལོ་ནི༔ སྐུ་མདོག་དཀར་པོ་ཞལ་གཅིག་ཕྱག་གཉིས་མ༔ ཕྱག་གཡས་མཆོག་སྦྱིན་ཕྱག་རྒྱ་ཅན༔ གཡོན་པས་ཨུཏྤལ་དཀར་པོ་སྙན་དུ་འཛིན༔ ཞབས་གཉིས་རྡོ་རྗེའི་སྐྱིལ་ཀྲུང་བཞུགས༔ དར་ཟབ་ལི་ཁྲིའི་མདོག་ཅན་སྐུ་སྟོད་གསོལ༔ ལེ་བརྒན་དམར་པོའི་སྐུ་སྨད་ཤམ་ཐབས་ཅན༔ ཅོད་པན་ནམ་མཁའི་མདོག་ཅན་རླུང་གིས་གཡེང༔ སྣ་ཚོགས་རིན་པོ་ཆེ་ཡིས་དབུ་བརྒྱན་ཅིང༔ ཕྱག་གདུབ་ཞབས་གདུབ་རིན་ཆེན་དོ་ཤལ་མཛེས༔ འཇའ་ཟེར་སྣ་ལྔའི་ཀློང་དུ་འགྱིང་བག་ལྡན༔ དེ་ལྟར་གསལ་བའི་ཐུགས་ཀ་རུ༔ སྣ་ཚོགས་གསེར་གྱི་རྡོ་རྗེ་རྒྱ་གྲམ་སྟེང༔ འཁོར་ལོ་དཀར་པོ་རྩིབས་བརྒྱད་པ༔ མུ་ཁྱུད་ཟླ་བའི་མདོག་ཅན་དབུས༔ ཏཱྃཿཡིག་དཀར་པོ་རིང་ཆ་ཚེག་དྲག་བཅས༔ ཅུང་ཞིག་ཁ་ཟླུམ་ལྟ་བུར་གྱུར༔ དེ་ཡི་ཕྱི་རིམ་རྩིབས་བརྒྱད་ལ༔ འབྲུ་བརྒྱད་མགལ་མེ་ལྟ་བུར་འཁོར༔ རྩིབས་འཁོར་མུ་ཁྱུད་དག་ལ་ནི༔ པུཎྱེ་པུཥྚིཾ་ཨཱ་ཡུཿཔུཥྚིཾ་ཀུ་རུ་ཡེ་སྭཱ་ཧཱ༔ ཏཱྃཿཡིག་དཀར་པོར་འོད་འཕྲོས་པས༔ སྟོང་པའི་ངང་ལས་རང་མདུན་དུ༔ པད་དཀར་འདབ་སྟོང་ཟླ་བའི་སྟེང༔ ཏཱྃཿཡིག་ལས་བྱུང་ལྷ་མོ་ནི༔ ཡིད་བཞིན་འཁོར་ལོ་ཚེ་འཕེལ་མ༔ སྐུ་མདོག་གངས་རིར་ཉི་ཤར་ལྟར༔ ཞལ་གཅིག་ཕྱག་གཉིས་འཛུམ་བཅས་བཞད༔ སྤྱན་དཀྱུས་རིང་ཞིང་ནུ་མ་འབུར༔ ཞབས་གཉིས་རྡོ་རྗེའི་སྐྱིལ་ཀྲུང་བཞུགས༔ དབུ་སྐྲ་རལ་པ་མཐོན་མཐིང་ཅན༔ ཕྱག་གཡས་མཆོག་སྦྱིན་པདྨ་དཀར༔ གཡོན་པས་མཉམ་གཞག་ཚེ་བུམ་འཛིན༔ ལོངས་སྤྱོད་རྒྱན་རྫོགས་འོད་དཔག་མེད༔ ཉ་རྒྱས་ཟླ་བའི་རྒྱབ་ཡོལ་མཛད༔ འཇའ་འོད་སྣ་ལྔའི་ཀློང་དཀྱིལ་བཞུགས༔ དེ་ལྟར་བདག་མདུན་གཉིས་ལ་ནི༔ ཐུགས་ཀར་མན་ཤེལ་ལས་བྱུང་བའི༔ སྣ་ཚོགས་རྡོ་རྗེ་ཟླ་བའི་སྟེང༔ འཁོར་ལོ་རྩིབས་བརྒྱད་མུ་ཁྱུད་བཅས༔ དེ་དབུས་ཏཱྃཿཡིག་དཀར་པོ་གསལ༔ སྔགས་ཕྲེང་ཆོས་འཁོར་བསྐོར་བ་ལས༔ འོད་ཟེར་ནམ་མཁའ་གང་བར་འཕྲོས༔ ཕྱོགས་བཅུའི་ཞིང་ཁམས་རབ་འབྱམས་ནས༔ སངས་རྒྱས་དྲང་སྲོང་རིག་འཛིན་ཚོགས༔ སྒྲོལ་མ་ཉེར་གཅིག་སྐུར་བཞེངས་ནས༔ བདག་མདུན་གཉིས་ལ་གཉིས་མེད་ཐིམ་པར་བསམ༔ ཨོཾ་ཨཱརྱ་ཏཱ་རེ་བཛྲ་ས་མ་ཡ་ཛཿཛ༔ དེ་ནས་སྤྱན་འདྲེན་པ་ནི༔ དྲིལ་བུ་དཀྲོལ་ཞིང་འདི་སྐད་དོ༔ ཨོཾ༔ ཆོས་དབྱིངས་སྐྱེ་བ་མེད་པའི་ངང་ཉིད་ལས༔ པོ་ཏ་ལ་དང་གཡུ་ལོ་བཀོད་པའི་གནས༔ ཕྱོགས་བཅུའི་སངས་རྒྱས་རིག་འཛིན་གྲུབ་པའི་ཚོགས༔ ཚེ་དབང་རིག་འཛིན་ཚེ་ཡི་རིག་འཛིན་རྣམས༔ རྗེ་བཙུན་སྒྲོལ་མའི་རྣམ་པར་སྐུར་བཞེངས་ལ༔ ཐུགས་དམ་དབང་གིས་མ་ཐོགས་མྱུར་དུ་གཤེགས༔ ཐུགས་རྗེའི་དབང་གིས་གནས་འདིར་གཤེགས་ནས་ཀྱང༔ བརྩེ་ལྡན་ལྷ་མོ་ཁྱོད་ལ་གསོལ་འདེབས་ཀྱིས༔ སྒྲུབ་མཆོག་བདག་ལ་ཚེ་དབང་དངོས་གྲུབ་སྩོལ༔ ཨོཾ་ཨཱརྱ་ཏཱ་རེ་བཛྲ་ས་མ་ཡ་ཛཿཛ༔ པདྨ་ཀ་མ་ལཱ་ཡ་སཏྭཾ༔ ཨཱརྱ་ཏཱ་རེ་ན་མོ་པུ་རུ་ཤཱ་ཡ་ཧོ༔ ཨོཾ་ཨཱརྱ་ཏཱ་རེ་ས་པ་རི་ཝཱ་ར་ཨརྒྷཾ༔ པཱ་དྱཾ༔ པུཥྤེ༔ དྷཱུ་པེ༔ ཨཱ་ལོ་ཀེ༔ གྷནྡྷེ༔ ནཻ་ཝིདྱ༔ ཤབྡ་སརྦ་པཱུ་ཙ་ཨཱཿཧཱུྃ༔ དེ་ནས་བསྟོད་ཅིང་གསོལ་བ་གདབ་པ་ནི༔ ཨོཾ༔ དུས་གསུམ་རྒྱལ་བ་ཀུན་གྱི་ཡུམ་གྱུར་མཆོག༔ རྗེ་བཙུན་འཕགས་མ་སྒྲོལ་མ་སྒྲོལ་མཛད་ཡུམ༔ ཡིད་བཞིན་འཁོར་ལོ་ཚེ་འཕེལ་མ༔ མཆོག་ཏུ་དད་གུས་མོས་པས་གསོལ་འདེབས་ཤིང༔ ལྷ་མོ་ཁྱོད་ལ་རྟག་ཏུ་གུས་པར་འདུད༔ པད་དཀར་ཟླ་བའི་གདན་སྟེང་དུ༔ མཉམ་ཉིད་རྡོ་རྗེའི་སྐྱིལ་ཀྲུང་བཞུགས༔ ལོངས་སྤྱོད་རྒྱན་རྫོགས་མ་ལུས་མཛེས༔ མཆོག་སྦྱིན་མཛད་ལ་ཕྱག་འཚལ་བསྟོད༔ སྟོན་ཀའི་ཟླ་བའི་མདོག་འདྲ་ཞིང༔ ཉི་མ་འབུམ་ལས་གཟི་མདངས་ཆེ༔ ཟླ་བ་དག་ལ་རྒྱབ་ཡོལ་མཛད༔ རིན་ཆེན་རྒྱན་གྱིས་རྣམ་པར་སྤྲས༔ འཇའ་ཟེར་སྣ་ལྔའི་ཀློང་དུ་བཞུགས༔ ཚེ་བུམ་ཨུཏྤལ་འཛིན་ཕྱག་འཚལ༔ ཨོཾ་འཁོར་བ་ལས་སྒྲོལ་ཏཱ་རེ་མ༔ ཏུཏྟཱ་རེ་ཡིས་འཇིགས་བརྒྱད་སྒྲོལ༔ ཏུ་རེས་ནད་རྣམས་ཀུན་ལས་སྒྲོལ༔ སྒྲོལ་མ་ཡུམ་ལ་ཕྱག་འཚལ་བསྟོད༔ འཁོར་ལོ་དཀར་པོ་འོད་ཟེར་དཀར༔ རྩིབས་བརྒྱད་གསང་སྔགས་འབྲུ་བརྒྱད་གསལ༔ ཡོངས་སུ་བསྐོར་བའི་རྣམ་པ་ཅན༔ འཁོར་ལོ་ཅན་ལ་ཕྱག་འཚལ་བསྟོད༔ བརྩེ་ལྡན་ལྷ་མོ་ཚེ་དབང་མྱུར་སྩོལ་མ༔ བདག་ཉིད་རྩེ་གཅིག་གུས་པས་གསོལ་འདེབས་ཀྱིས༔ འཆི་མེད་ཚེ་ཡི་དངོས་གྲུབ་བསྩལ་དུ་གསོལ༔ དེ་ལྟར་སྐྱབས་མཆི་གསོལ་འདེབས་ཁྱེད་བསྒྲུབ་ཀྱིས༔ བྱང་ཆུབ་བསྒྲུབ་ལ་ཚེ་ཡི་བར་ཆད་དང༔ ནད་གདོན་སྡིག་སྒྲིབ་བཀྲ་མི་ཤིས་ཀུན་དང༔ མི་དང་མི་མིན་འགལ་རྐྱེན་ཉེར་འཚེ་སོགས༔ གློ་བུར་བརྒྱད་ཅུ་ཚེ་ཡི་བར་ཆད་ཀུན༔ བརྩེ་ལྡན་ལྷ་མོ་ཁྱོད་ཀྱིས་ཞི་བར་མཛོད༔ ཨོཾ་ཨཱརྱ་ཏཱ་རེ་ཏུཏྟཱ་རེ་ཏུ་རེ་པུཎྱེ་པུཥྚིཾ་ཀུ་རུ་ཡེ་སྭཱ་ཧཱ༔ ཞེས་བཟླས་ཤིང༔ སླར་མདུན་བསྐྱེད་རང་ལ་ཐིམ་པའི་ངང་ནས༔ དམིགས་མེད་ཁྱབ་བདལ་ཆེན་པོའི་ངང་ལ་བཞག་པར་བྱའོ༔ དམ་ཆོས་སྤྲུལ་སྐུ་སྙིང་ཏིག་ལས༔ ཡང་གསང་ཡིད་བཞིན་འཁོར་ལོའི་སྒྲུབ་ཐབས་འདི༔ པད་འབྱུང་བདག་གི་སྙིང་ཁྲག་མིན་རེ་ཀན༔ འདི་ཉིད་ཉམས་སུ་སུས་བླངས་པ༔ སྣང་སྲིད་མ་ལུས་དབང་དུ་འདུས༔ མཐར་ཐུག་རིག་འཛིན་གནས་སུ་སྐྱེ༔ ཚེ་ཡི་རིག་འཛིན་བརྙེས་པར་མ་གྱུར་ན༔ པད་འབྱུང་བདག་གི་ཕྱི་རབས་བསླུས་པར་ངེས༔ ཤིན་ཏུ་ཡང་ཟབ་གསལ་བའི་ཟབ་ཐིག་འདི༔ པདྨ་བདུད་འདུལ་བཀའ་བཞིན་དུ༔ མཁར་ཆེན་མཚོ་རྒྱལ་བདག་གིས་ཡི་གེར་བཀོད༔ དུས་ངན་སྙིགས་མ་ལྔ་བདོ་རྩུབ་འགྱུར་དུས༔ རྟགས་གསུམ་ལྡན་པའི་སྐྱེས་བུ་ང་ཡི་བུས༔ ཟབ་མོའི་གཏེར་ཆོས་འདི་རྣམས་སྤྱོད་པའི་ཚེ༔ ཆོས་བདག་བཅུ་གསུམ་ལ་སོགས་འབྲེལ་ཚད་ཀུན༔ རིག་འཛིན་གནས་སུ་ངེས་པར་ཁྲིད༔ ཐོག་མར་རང་ཉིད་གྲུབ་པ་ཐོབ་པར་གྱིས༔ དེ་ནས་ལས་ཅན་རྣམས་ལ་རིམ་བཞིན་དུ༔ དཔེར་ན་སྦྲུལ་མཇུག་ལྟ་བུར་སྤེལ་མཁས་གྱིས༔ བཀའ་འདི་མ་འོངས་སྙིང་གི་བུ་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ མནྟྲ་གྷུ་ཧྱ༔ བརྡ་ཐིམ༔ བདག་འདྲ་རང་བཞིན་རྫོགས་པ་ཆེན་པོའི་རྣལ་འབྱོར་པ། རིག་འཛིན་བདུད་འདུལ་རྡོ་རྗེ་ཡིས། ཚ་བ་སྒྲོ་བྲག་ཙི་ཏ་གནམ་ལངས་འདྲ་བའི་མགུལ་ནས་གདན་དྲངས་པའོ། །ཤོག་སེར་ངོས་ནས་དག་པར་ཕབ་པའི་ཡི་གེའི་རིས་བྱེད་ཨོ་རྒྱན་བསྟན་སྲུང་ངོ་། །དུས་མཐའི་བན་སྤྲང་དྷརྨ་སཱ་ག་རས་ཤོག་སེར་བུ་ལ་ཞལ་བཤུས་པའི་དམ་ཆོས་འདི། ཇི་སྲིད་འཇིག་རྟེན་བསྐལ་པ་མ་སྟོངས་བར། དེ་སྲིད་དམ་པའི་ཆོས་འདི་མ་རྫོགས་སོ།། །། ༈ དམ་ཆོས་སྤྲུལ་སྐུའི་སྙིང་ཐིག་ལས༔ སྒྲོལ་དཀར་ཡིད་བཞིན་འཁོར་ལོའི་དམིགས་པའི་གབ་ཐིག་བཞུགས་སོ༔ ྈྈྈྈྈ བདག་འདྲ་པདྨ་བདུད་འདུལ་ངས༔ རྗེ་བཙུན་ཡིད་བཞིན་འཁོར་ལོ་ལས༔ དམིགས་པའི་གབ་ཐིག་འདི་བཞིན་ནོ༔ རང་ཉིད་ཡིད་བཞིན་འཁོར་ལོར་གསལ་བ་ཡི༔ ཐུགས་ཀའི་སྔགས་ཕྲེང་ཆོས་འཁོར་བསྐོར་བར་བསམ༔ དེ་ལྟར་གསལ་བའི་གནས་གསུམ་ལས༔ འོད་ཟེར་དཀར་དམར་མཐིང་གསུམ་རབ་འཕྲོས་པས༔ རབ་འབྱམས་ཞིང་ཁམས་རྡུལ་སྙེད་ནས༔ སངས་རྒྱས་བྱང་སེམས་མ་ལུས་དང༔ སྒྲོལ་མ་ཉེར་གཅིག་རྣམ་པ་ཅན༔ མདུན་གྱི་ནམ་མཁའི་གནས་ཉིད་དུ༔ མཁའ་ལ་ཁ་བ་བབས་པ་བཞིན༔ བར་སྣང་བུ་ཡུག་འཚུབས་པ་ལྟར༔ ས་གཞིར་ས་རྡུལ་འཚུབས་པ་ལྟར༔ བདག་མདུན་བུམ་པ་རྣམས་ལ་སིབ་སིབ་ཐིམ༔ རང་ཉིད་འོད་ཕུང་གཟི་བརྗིད་ལྡན་བསམ་ཞིང༔ མཆོད་པ་ལྔ་སོགས་ལོངས་སྐབས་དང་སྦྱར་ཞིང་བསྟོད་པ་ལ་སོགས་བྱའོ༔ དེ་ནས་གསང་སྔགས་རྒྱལ་པོ་བཟླས་པའི་ཚེ༔ སྨྲ་བཅད་མི་ཚིག་གིས་བར་མ་ཆད་པར་བྱ༔ ཞག་བདུན་དག་ལ་ཁྲི་འབུམ་བཟླས་པའི་ཚེ༔ རང་ཉིད་ཡིད་བཞིན་འཁོར་ལོར་གསལ་བ་ཡི༔ སྙིང་ཁར་འཁོར་ལོ་དཀར་པོ་རྩིབས་བརྒྱད་པ༔ ཟླ་བའི་མདངས་ལྡན་དབུས་ཉིད་དུ༔ ཏཱྃཿཡིག་དཀར་པོ་རིང་ཆ་ཚེག་དྲག་བཅས༔ རྩིབས་བརྒྱད་ཡིག་འབྲུ་དང་བཅས་པའི༔ མཐའ་སྐོར་དུ་མུ་ཁྱུད་སྔགས་ཕྲེང་ཆོས་འཁོར་དག་ཏུ་འཁོར་བར་བསམས་ཤིང༔ སྔགས་ཕྲེང་དག་ལས་འོད་ཟེར་ཁ་དོག་ལྔ་ལྡན་རབ་འཕྲོས་པས༔ རང་འདྲའི་མདུན་བསྐྱེད་ཐུགས་ཀར་ཕོག༔ མདུན་བསྐྱེད་ལྷ་མོའི་ཐུགས་ཀའི་སྔགས་ཕྲེང་ལས༔ འོད་ཟེར་ལྔ་ལྡན་ནམ་མཁའ་གང་བ་འཕྲོས༔ ཕྱོགས་བཅུའི་སངས་རྒྱས་དྲང་སྲོང་རིག་པ་འཛིན༔ ས་གནས་བྱང་སེམས་འཇིག་རྟེན་བརྟན་གཡོ་ཡི༔ ཚེས་བཅུད་ནུས་སྟོབས་མ་ལུས་ཐམས་ཅད་ཀུན༔ ཡི་གེ་ཨ་ནྲྀ་ཏཱྃཿགསུམ་རྣམ་པ་ཅན༔ ཐེམ་མེ་ནེམ་མེར་རབ་ཁེངས་ནས༔ བདག་མདུན་རྣམས་ལ་སིབ་སིབ་ཐིམ་པར་བསམ༔ མདུན་གྱི་ལྷ་མོའི་ཐུགས་ཀ་ནས༔ འོད་ཟེར་ལྔ་ལྡན་འཇིག་རྟེན་ཁམས་ཀུན་རབ་གང་ནས༔ རང་གི་ལུས་ལ་སིབ་སིབ་ཐིམ་སྙམ་ཞིང༔ རང་གི་ནད་གདོན་སྡིག་སྒྲིབ་དང༔ རྐྱེན་ངན་བར་ཆད་ཀུན་ཞི་ཞིང༔ ཚེ་བསོད་དཔལ་འབྱོར་ཐམས་ཅད་རྒྱས་པར་བསམ༔ འཆི་མེད་ཚེ་ཡི་རིག་འཛིན་བརྙེས་པར་བསམ༔ རང་ལུས་གཟི་བརྗིད་འོད་ཕུང་མདངས་ལྡན་དུ༔ བསམ་པའི་ངང་ནས་གཞུང་བཞིན་གསང་སྔགས་རྒྱལ་པོ་བཟླས་པར་བྱའོ༔ སྐབས་སུ་ཡང་སྙིང་འདི་ཡང་བརྒྱ་རྩ་བརྒྱད་བཟླས་པར་བྱའོ༔ ཨོཾ་ཨཱརྱ་ཏཱ་རེ་ཏུཏྟཱ་རེ་ཏུ་རེ་ཨཱ་ཡུར་ཛྙཱ་ན་སིདྡྷི་ཕ་ལ་ཧཱུྃ༔ དེ་ལྟར་བཟླས་ཚེ་རྟགས་ཀྱི་རིམ་པ་ནི༔ རབ་དངོས་སུ་ཞལ་མཇལ༔ ལུང་བསྟན༔ འབྲིང་ཉམས༔ ཐ་མའང་རྨི་ལམ་དུ་ཞལ་མཇལ་ལུང་བསྟན༔ འོད་ཕུང་དཀར་པོ་མཐོང་བ་དང༔ མེ་ཏོག་འཐུ་བ་དང༔ ཤིང་ཐོག་ཟོས་པ་དང༔ བདུད་རྩི་འཐུང་བ་དང༔ ཉི་མ་ཤར་བ་དང༔ བུ་མོ་དཀར་མོ་ཡིད་འོང་མས༔ རྒྱན་དང་ཕྲེང་བ་ལ་སོགས་དཀར་པོའི་རིགས་རྣམས་བྱིན་པ་དང༔ མཆོད་རྟེན་དང་ཚ་ཚ་ལ་སོགས་མཐོང་བ་རྣམས་ཚེ་འགྲུབ་པའི་རྟགས་ངེས་ཅན་ཡིན་ནོ༔ འདི་ཉིད་ཉམས་སུ་སུས་བླངས་པ༔ ཚེ་ཡི་རིག་འཛིན་མ་བརྙེས་ན༔ པདྨ་བདག་དང་འཕགས་མ་ཡིས༔ སྙིགས་དུས་སེམས་ཅན་བསླུས་པར་ངེས༔ པདྨའི་ཐུགས་བཅུད་ཡང་གསང་བླ་མེད་འདི༔ ཆོས་བདག་བཅུ་གསུམ་ལ་སོགས་མ་གཏོགས་པ༔ མང་དུ་སྤེལ་ན་མཁའ་འགྲོའི་ཆད་པ་འོང༔ འདི་ཉིད་ཉམས་སུ་ལེན་པའི་སྐྱེས་བུ་ཡིས༔ དུང་དཀར་གཡས་འཁྱིལ་རྒྱན་ཕྲེང་དཀར་པོའི་རིགས་རྣམས་འབུལ་བྱུང་ན༔ ཚེའི་ལས་རྣམས་འགྲུབ་པའི་རྟེན་འབྲེལ་ཡིན༔ ཤ་ཁྲག་ལ་སོགས་རྒྱན་གོས་ནག་པོའི་རིགས་བྱེད་རྣམས༔ ཚེ་མི་འགྲུབ་ཅིང་རྟེན་འབྲེལ་ལོག་པར་འགྱུར་རོ༔ ཡང་གསང་དམིགས་པའི་གབ་ཐིག་འདི༔ པདྨ་བདུད་འདུལ་བཀའ་བཞིན་དུ༔ མཚོ་རྒྱལ་བདག་གིས་ཡི་གེར་བཀོད༔ མ་འོངས་ཨོ་རྒྱན་པདྨའི་ཐུགས་ཀྱི་སྤྲུལ༔ རྟགས་གསུམ་ལྡན་པའི་སྐྱེས་བུ་མཆོག༔ རིག་འཛིན་བདུད་འདུལ་རྡོ་རྗེ་རྩལ་དང་འཕྲད་པར་ཤོག༔ ྈྈྈ གཏད་རྒྱ༔ ཟབ་རྒྱ༔ ཉྱན་རྒྱ༔ བདག་འདྲ་རིག་འཛིན་བདུད་འདུལ་རྡོ་རྗེས་ཚ་བ་སྒྲོ་བྲག་འགགས་ནས་གདན་དྲངས་པའོ། །ཤོག་སེར་ངོས་ནས་དག་པར་ཕབ་པའི་ཡི་གེ་པ་ནི་ཨོ་རྒྱན་བསྟན་སྲུང་ངོ་།། །། ༈ སྒྲོལ་དཀར་ཡིད་བཞིན་འཁོར་ལོ་ཚེ་འཕེལ་མའི་ཚེ་དབང་ཟབ་མོ་བཞུགས་སོ༔ ྈྈྈྈྈ གུ་རུ་པདྨ་བདུད་འདུལ་བདག་ཉིད་ཀྱིས༔ སྒྲོལ་དཀར་ཡིད་བཞིན་འཁོར་ལོ་ལས༔ ཚེ་དབང་ཟབ་མོ་འདི་བཞིན་བསྟན༔ དང་པོ་སྒྲུབ་གཞུང་ཐམས་ཅད་ནི༔ སྒྲུབ་ཐབས་ལྟར་དུ་བྱས་ལ༔ དེ་ནས་སློབ་མ་གསུམ་མམ༔ བདུན་ལས་མང་མི་རུང༔ ཐམས་ཅད་ཁྲུས་བྱས་གྲལ་དུ་འཁོད་ལ། མདུན་བསྐྱེད་སྒྲུབ་གཞུང་ནས་འབྱུང་བ་ལྟར་བྱ་ཞིང༔ ཐོག་མར་ཁྱེད་རང་རྣམས་རྗེ་བཙུན་མ་ཡིད་བཞིན་འཁོར་ལོའི་དཀྱིལ་འཁོར་དུ༔ མ་ཞུགས་པ་ཞུགས་པར་བྱེད་པ༔ རྒྱུད་སྣོད་དུ་རུང་བར་བྱེད་པའི་ཕྱིར༔ སྐྱབས་སུ་འགྲོ་བ་འདིའི་རྗེས་ཟློས་མཛོད༔ ཅེས་སྐྱབས་འགྲོ་གཞུང་ལྟར་བྱའོ༔ དེ་ནས་སྡོམ་པ་བཟུང་བ་ནི༔ དཀོན་མཆོག་གསུམ་སོགས་རྗེས་ཟློས་བཅོལ༔ དེ་ནས་བགེགས་གཏོར་བསྔོ༔ སྲུང་འཁོར་བསྒོམ་པར་བྱའོ༔ དེ་ནས་ཆོས་བཤད༔ འདིའི་རྗེས་ཟློས་བཅོལ༔ རིགས་ཀུན་བདག་ཉིད་བླ་མ་རྗེ༔ བདག་ཅག་ཐུགས་རྗེས་བརྩེར་དགོངས་ལ༔ ལུས་ངག་ཡིད་གསུམ་བྱིན་བརླབ་ཕྱིར༔ རྗེ་བཙུན་ཡིད་བཞིན་འཁོར་ལོ་ཡི༔ འཆི་མེད་ཚེ་དབང་བསྐུར་དུ་གསོལ༔ ནད་མེད་བདེ་དབང་བསྩལ་དུ་གསོལ༔ དེ་ནས་རང་ཉིད་སྐད་ཅིག་གིས་ཡིད་བཞིན་འཁོར་ལོ་གཞུང་ལྟར་བསྐྱེད༔ ཡེ་ཤེས་པ་སྤྱན་འདྲེན་ཅིང་ཏིཥྛ་བཛྲ་གྱིས་བརྟན་པར་བྱའོ༔ དེ་ནས་བུམ་པ་སྤྱི་བོར་བཞག་ལ༔ ཧཱུྃ༔ བུམ་པ་བཟང་པོ་ལྷ་ཡི་གཞལ་ཡས་ཁང༔ འཆི་མེད་བདུད་རྩིའི་བཅུད་ཀྱིས་རབ་ཏུ་གཏམས༔ ཀུན་བཟང་རིགས་ལྔ་རིགས་གསུམ་མགོན་པོ་དང༔ ཡིད་བཞིན་འཁོར་ལོ་པདྨ་འབྱུང་གནས་བཅས༔ ཕྱོགས་བཅུའི་རྒྱལ་བ་མ་ལུས་ཐམས་ཅད་ཀྱི༔ ཡེ་ཤེས་བདུད་རྩི་མཆོག་གིས་དབང་བསྐུར་བས༔ སྐལ་ལྡན་རིགས་ཀྱི་བུ་ཁྱོད་ལ༔ འཆི་མེད་ཚེ་ཡི་དབང་མཆོག་ཐོབ་པར་ཤོག༔ ཨོཾ་ཨཱརྱ་ཏཱ་རེ་ཨཱ་ཡུར་ཛྙཱ་ན་སརྦ་བྷུདྡྷ་ཀ་ལ་ཤ་ཨ་བྷི་ཥིཉྩ་ཨོཾ༔ བཛྲ་ཀ་ལ་ཤ་ཨ་བྷི་ཥིཉྩ་ཧཱུྃ༔ རཏྣ་ཀ་ལ་ཤ་ཨ་བྷི་ཥིཉྩ་ཏྲཱཾ༔ པདྨ་ཀ་ལ་ཤ་ཨ་བྷི་ཥིཉྩ་ཧྲཱི༔ ཀརྨ་ཀ་ལ་ཤ་ཨ་བྷི་ཥིཉྩ་ཨཱ༔ ཞེས་བུམ་པ་གནས་ལྔར་བཞག་ལ༔ སྔགས་ཀྱི་མཐར་རྟེན་འབྲེལ་སྙིང་པོ་གདགས་པར་བྱ་ཞིང་མེ་ཏོག་འཐོར༔ དེ་ནས་གསུང་གི་དབང་ནི༔ ཁྱེད་རང་རྣམས་ཀྱིས་དམིགས་པ་འདི་བཞིན་དུ་མཛོད༔ ང་ཡང་ཐ་མལ་པ་མ་ཡིན་པར༔ རྗེ་བཙུན་ཡིད་བཞིན་འཁོར་ལོར་གསལ་བའི་ཐུགས་ཀར་སྣ་ཚོགས་རྡོ་རྗེ་དང་འཁོར་ལོར་རྩིབས་བརྒྱད་པའི་ལྟེ་བར་ཟླ་བའི་དཀྱིལ་འཁོར་ཏཱྃཿཡིག་དཀར་པོའི་མཐའ་སྐོར་དུ༔ སྔགས་ཕྲེང་གི་འོད་ཟེར་ཐམས་ཅད་མགལ་མེ་ལྟ་བུར་འཁོར་བ་ལ་བརྟེན་ནས༔ མར་མེ་གཅིག་ལས་གཉིས་མཆེད་ཀྱི་ཚུལ་དུ་མཆེད་ནས༔ སློབ་དཔོན་གྱི་ཞལ་ནས་ཐོན་ཁྱེད་རང་རྣམས་ཀྱི་ཞལ་དུ་ཞུགས༔ ཐུགས་ཀའི་སྔགས་ཕྲེང་དག་ལ་གཉིས་སུ་མེད་པར་འཁོད་སྙམ་པའི་མོས་པ་མཛོད་ལ༔ ངག་སྙིང་པོ་བཟླས་པ་བྱ་བའི་ཕྱིར་དུ༔ སྙིང་པོའི་བཟླས་ལུང་སྦྱིན་ནོ༔ དེ་ནས་ཕྲེང་བ་ལག་ཏུ་གཏད་ལ༔ ཧཱུྃ༔ འགག་མེད་ཚངས་པའི་གསུང་དབྱངས་བདུད་རྩིའི་བཅུད༔ གྲགས་སྟོང་བསམ་བརྗོད་འཛིན་རྟོག་བྲལ་བའི་ངང༔ ཚངས་དབྱངས་སྐྱེ་འགག་མེད་པ་འཕགས་མའི་གསུང༔ སྐལ་ལྡན་བུ་མཆོག་ཁྱོད་ལ་ཡོངས་རྫོགས་ཤོག༔ རྩ་སྔགས་ཀྱི་མཐར༔ ཝཱ་ཀ་ཨ་བྷི་ཥིཉྩ་ཨཱ༔ མན་ཤེལ་ཐོགས་ལ༔ ཧཱུྃ་ཧྲཱི༔ དབྱིངས་ཀློང་ཡེ་ཤེས་འོད་དུ་འབར༔ རྗེ་བཙུན་ཡིད་བཞིན་འཁོར་ལོ་ཡི༔ ཐུགས་ཀྱི་བྱིན་རླབས་མ་ལུས་པ༔ སྐལ་ལྡན་བུ་མཆོག་འདི་ལ་བསྩལ་དུ་གསོལ༔ རྩ་སྔགས་ཀྱི་མཐར༔ ཙིཏྟ་ཨ་བྷི་ཥིཉྩ་ཧཱུྃ་ཧཱུྃ་ཧཱུྃ༔ དེ་ནས་གཏོར་མ་གནས་གསུམ་དུ་བཞག་ལ༔ གཏོར་མ་སྤྲོས་བྲལ་ཟླུམ་པོའི་ཕོ་བྲང་ནས༔ རྗེ་བཙུན་ཡིད་བཞིན་འཁོར་ལོའི་ལྷ་ཚོགས་བཞུགས༔ བྱིན་རླབས་ཀློང་ཡངས་འོད་ཕུང་འབར༔ སྐུ་གསུང་ཐུགས་ཡོན་ཕྲིན་ལས་ཡོངས་རྫོགས་ནས༔ སྐལ་ལྡན་རིགས་ཀྱི་བུ་འདི་ལ༔ འཆི་མེད་ཚེ་ཡི་དབང་མཆོག་བསྐུར་དུ་གསོལ༔ ནད་མེད་བདེ་དབང་བསྩལ་དུ་གསོལ༔ རྩ་སྔགས་ཤམ་བུར༔ ཨ་བྷི་ཥིཉྩ་སྦྱོར༔ ཚེ་རིལ་དང་བདུད་རྩི་སྦྱིན༔ རྒྱལ་སྲིད་སྣ་བདུན་བཀྲ་ཤིས་རྫས་བརྒྱད་རྣམས་འགྲིམ༔ གུ་རུ་པདྨའི་ཐུགས་བཅུད་སྒྲོལ་དཀར་ཡིད་བཞིན་འཁོར་ལོའི་ཚེ་དབང་ཟབ་མོ་འདི་མཁར་ཆེན་མཚོ་རྒྱལ་བདག་གིས་ཡི་གེར་བཀོད༔ བཀའ་འདི་མ་འོངས་ལས་ཅན་བུ་དང་འཕྲད་པར་ཤོག༔ འཕྲད་ནས་འགྲོ་ཀུན་ཚེའི་དབུལ་བ་སེལ་བར་ཤོག༔ ས་མ་ཡ༔ རྒྱ་རྒྱ་རྒྱ༔ བདག་འདྲ་རིག་འཛིན་བདུད་འདུལ་རྡོ་རྗེས་ཚ་བ་སྒྲོ་བྲག་ཅེས་ཙི་ཏ་གནམ་ལངས་འདྲ་བའི་མགུལ་ནས་གདན་དྲངས་པའོ། །ཤོག་སེར་ངོས་ནས་དག་པར་ཕབ་པའི་ཡི་གེའི་རིས་བྱེད་ཨོ་རྒྱན་བསྟན་སྲུང་ངོ་།། །། ༈ དམ་ཆོས་སྤྲུལ་སྐུ་སྙིང་ཏིག་ལས༔ སྒྲོལ་དཀར་ཡིད་བཞིན་འཁོར་ལོའི་ལས་ཚོགས་གཏེར་གྱི་བུམ་པ་ཞེས་བྱ་བ་བཞུགས་སོ༔ ྈྈྈྈ བདག་འདྲ་བདུད་འདུལ་རྡོ་རྗེ་ངས༔ ད་ལྟའི་མཚོ་རྒྱལ་ཁྱེའུ་ཆུང་ལོ་ཙཱ་དང༔ མ་འོངས་སེམས་ཅན་དོན་ཕྱིར་དུ༔ རྗེ་བཙུན་ཡིད་བཞིན་འཁོར་ལོ་ཡི༔ ལས་ཚོགས་ཟབ་མོ་འདི་བཞིན་ནོ༔ ཚེ་བསོད་རྒྱས་དང་སྣང་སྲིད་དབང་སྡུད་ཕྱིར༔ རླུང་འཁོར་ཟབ་མོ་འདི་བཞིན་ནོ༔ དེ་ལ་དང་པོ་གྲོ་གའམ་ཤོག་གུ་ལ༔ མུ་ཁྱུད་ནང་མ་ཁོང་གསེང་བྱ༔ དེ་ཡི་ཕྱི་རིམ་མུ་ཁྱུད་གཅིག༔ དེ་ཡི་ཕྱི་རིམ་རྩིབས་བརྒྱད་བྱ༔ དེ་རྒྱབ་སྣ་ཚོགས་རྡོ་རྗེ་བྲི༔ དེ་ཡི་ཕྱི་རིམ་མུ་ཁྱུད་གཅིག༔ དེ་རྒྱབ་མུ་ཁྱུད་ཁྱོན་ཡངས་བྱ༔ དེ་རྒྱབ་མུ་ཁྱུད་བཞི་རུ་བསྐོར༔ དེ་ནས་སྔགས་མགོ་ཕྱིར་བསྟན་ལ༔ ཨོཾ་ཨཱརྱ་ཏཱ་རེ་ཏུ་རེ་ཏུཏྟཱ་རེ་པུཎྱེ་པུཥྚིཾ་ཨཱ་ཡུར་པུཥྚིཾ་ཀུ་རུ་ཡེ་སྭཱ་ཧཱ༔ དེ་ནས་རྩིབས་བརྒྱད་རྩེ་ལ་འབྲུ་བརྒྱད་བཀོད༔ ཨོཾ་ཏཱ་རེ་ཏུ་རེ་ཏུཏྟཱ་རེ༔ དེ་ནས་རིམ་བཞིན་རྩིབས་བརྒྱད་ལ༔ ཨོཾ་ཏཱ་རེ་ཏུ་རེ་ཏུཏྟཱ་རེ་པུཎྱེ་པུཥྚིཾ་ཨཱ་ཡུར་པུཥྚིཾ་ཀུ་རུ་ཡེ་སྭཱ་ཧཱ༔ དམོད་ཚིག་འདི་བཞིན་བྱ༔ སྲོག་ལུས་དབང་ཐང་ཀླུང་རྟ་བླ་གཟའ་ཚེ་བསོད་དཔལ་འབྱོར་ཐམས་ཅད་རྒྱས་པར་མཛད་དུ་གསོལ༔ ཞེས་རྩིབས་བརྒྱད་དག་ལ་རིམ་བཞིན་དེ་ལྟར་བྱ༔ དེ་ནས་རྩིབས་མཆན་དགུ་ལ་འདི་བཞིན་ནོ༔ ཨོཾ་ཏཱ་རེ་ཏུ་རེ་ཏུཏྟཱ་རེ་ཨཱ་ཡུརྫྙཱ་ན་སིདྡྷི་ཕ་ལ་ཧཱུྃ༔ དེ་ནས་རྡོ་རྗེའི་མཚམས་བཞི་རུ༔ གོང་གི་སྔགས་དང་དམོད་ཚིག་བྲི༔ དེའི་ཕྱི་རིམ་མུ་ཁྱུད་ལ༔ གོང་གི་རྩ་སྔགས་ཤམ་བུ་རུ༔ ཕྱོགས་བཅུའི་སངས་རྒྱས་རིག་འཛིན་བྱང་སེམས་ཚོགས༔ ལྷ་དབང་བརྒྱ་བྱིན་རྒྱལ་ཆེན་རིགས་བཞི་དང༔ སྣང་སྲིད་འབྱུང་བའི་ཚོགས་རྣམས་དབང་སྡུས་ལ༔ གནོད་སྦྱིན་ལྷ་ཀླུ་དྲི་ཟ་གཤིན་རྗེ་ཡིས༔ བླ་ཚེ་ཁྱེར་དང་ཆད་ཉམས་ཡར་ལ་སོགས༔ དབང་དུ་སྡུས་ལ་འཆི་མེད་དངོས་གྲུབ་སྩོལ༔ དེ་རྒྱབ་མུ་ཁྱུད་ཁྱོན་ཡངས་ལ༔ འདི་རྣམས་ནན་དུ་བཀོད་པར་བྱ༔ ཨོཾ་ཨཱརྱ་ཏཱ་རེ་ཏུ་རེ་ཏུཏྟཱ་རེ་ཨཱ་ཡུརྫྙཱ་ན་སརྦ་སིདྡྷི་ཕ་ལ་ཧཱུྃ༔ ཨོཾ་འཆི་མེད་ཚེའི་དངོས་གྲུབ་སྩོལ༔ ཨོཾ་ཨཱརྱ་ཏཱ་རེ་ཏུ་རེ་ཏུཏྟཱ་རེ་ཨོཾ་འགུལ་འགུལ༔ མི་ལག་སྒུལ་སྒུལ༔ མ་མ་ཧྲིང་ཧྲིང༔ ཁ་ཁ་མ་མ་ཁ་ཤི་མི་སྙིང་འགུལ༔ མི་འགྲམ་ཆོག་ཆོག༔ ཧྲིང་ཧྲིང༔ སྡུས་སྡུས༔ མ་མ་ཁ་ཤི་ཁ་ཤི༔ ཛཿཧཱུྃ་བཾ་ཧོཿསྭཱ་ཧཱ༔ དེ་ཉིད་མི་ནོར་ཟས་གསུམ་ལྷ་འདྲེ་མི་གསུམ་ཨཱ་ཡུཿམངྒ་ཐམས་ཅད་བདག་གི་དབང་དུ་སྡུས་ཤིག༔ ཅེས་པ་དེ་རྣམས་དག་པར་བྲིའོ༔ དེ་རྒྱབ་དབྱངས་གསལ་ཡེ་དྷརྨཱ་རྡོ་རྗེ་མེ་རི་རྣམས་བྲིའོ༔ སྒྲོལ་དཀར་ཡིད་བཞིན་འཁོར་ལོའི་རླུང་འཁོར་ཟབ་མོ་འདི་ཁོ་ནའོ༔ ས་མ་ཡ༔ རྒྱ་རྒྱ་རྒྱ༔ ྈྈྈྈྈྈྈ སྒྲོལ་དཀར་ཡིད་བཞིན་འཁོར་ལོ་ལས༔ ཡང་གསང་བླ་མེད་ཟབ་པའི་གནད༔ བླ་རྡོ་ཙཀྲ་འདི་བཞིན་ནོ༔ དང་པོ་མུ་ཁྱུད་རིམ་པ་བརྒྱད་དུ་བསྐོར༔ དབུས་སུ་ཏཱྃཿཡིག་དཀར་པོའི་ཁོང་སེང་ནང༔ ཡིག་འབྲུ་དགུ་པོ་འདི་ཉིད་བཀོད་པར་བྱ༔ ཨོཾ་ཨཱརྱ་ཏཱ་རེ་ཏུ་རེ་ཏུཏྟཱ་རེ་ཏུ་རེ་ཧཱུྃ༔ གོང་གི་སྤེལ་ཚིག་སྲུངས་ཤིག༔ རཀྵ་བྲིས༔ དེའི་ཕྱི་རིམ་རྩིབས་བརྒྱད་ལ༔ ཨོཾ་ཨཱརྱ་ཏཱ་རེ་ཏུ་རེ་ཏུཏྟཱ་རེ་ཧཱུྃ༔ སྤེལ་ཚིག་གོང་བཞིན་བྲིས༔ དེ་ནས་རྩིབས་མཆན་ལ༔ ཨོཾ་ཨཱརྱ་ཏཱ་རེ་ཏུ་རེ་ཏུཏྟཱ་རེ་ཧཱུྃ་ཧྲཱི༔ དེ་རྒྱབ་མུ་ཁྱུད་ཁྱོན་ཡངས་ལ༔ ནང་གི་སྔགས་འགོ་ཕྱིར་བསྟན་ལ༔ ཨོཾ་ཨཱརྱ་ཏཱ་རེ་ཏུ་རེ་ཏུཏྟཱ་རེ་ཧཱུྃ༔ པུཎྱེ་པུཥྚིཾ་ཨཱ་ཡུཿཔུཥྚིཾ་ཀུ་རུ་ཡེ་སྭཱ་ཧཱ༔ མགོ་སྤྲོད་བྱས་ལ་མགོ་ནང་དུ་བསྟན༔ ཨོཾ་ཨཱརྱ་ཏཱ་རེ་སོགས་ནན་དུ་བྲིའོ༔ དེ་རྒྱབ་རྩིབས་རྩེ་དང་སྤྲད་ལ་སྣ་ཚོགས་རྡོ་རྗེ་བྲིའོ༔ མཚམས་བཞིར་ཆུ་རིས་བྲིའོ༔ དེ་རྒྱབ་དབྱངས་གསལ་དང་རྟེན་འབྲེལ་སྙིང་པོ་བྲིའོ༔ དེ་རྒྱབ་པདྨ་རྡོར་ར་མེ་རི་རྣམས་བྲིའོ༔ བླ་རྡོ་ལྟར་དུ་བཅང་ན་བཟང་དྲུག་ཤེལ་དང་མུ་ཏིག་འཇུག༔ འགོས་ནད་བསྲུང་ན་འགོགས་ཀྱི་རྫས་རྣམས་ནན་དུ་བྱུག་གོ༔ རབ་གནས་སྒྲུབ་ཐབས་གཞུང་བསྲང༔ སྙིང་པོ་བརྒྱ་རྩ་བཟླས༔ རྟེན་འབྲེལ་སྙིང་པོ་བརྒྱ་རྩ་བཟླས་ཤིང་མེ་ཏོག་འཐོར༔ དར་ཟབ་སྣ་ལྔས་དྲིལ་ཞིང་མཆན་གཡོན་བཅང༔ རྗེ་བཙུན་སྒྲོལ་མའི་བླ་རྡོ་ཟབ་མོ་འདི༔ འདི་འདྲ་འཇིག་རྟེན་གསུམ་ན་དཀོན༔ འདི་འཆང་སྐལ་ལྡན་གང་ཟག་ཀུན༔ རྗེ་བཙུན་མ་དང་སྐལ་པ་མཉམ༔ ཚེ་རིང་དཔལ་སྐྱེད་ཟས་ནོར་དབང་དུ་འདུས༔ འགྲོ་བ་ཀུན་གྱི་ཡིད་དུ་འོང༔ འགོས་པའི་ནད་ཀྱིས་ཚུགས་མི་སྲིད༔ འཆི་དུས་རོ་དང་མཉམ་དུ་བསྲེག༔ འདས་རྟགས་འཇའ་འོད་རིང་བསྲེལ་འབྱུང༔ ཡིད་བཞིན་འཁོར་ལོའི་སྒྲུབ་ཐབས་ཟུང་གསུམ་སྦས་གྱུར་ཀྱང༔ ཁ་ཚང་དོན་འདྲིལ་འདི་ལས་མེད༔ པདྨའི་ཐུགས་བཅུད་མཁའ་འགྲོའི་སྙིང་ཁྲག་མིན་རེ་ཀན༔ སྙིང་གི་ཁྲག་ཕྱུང་མཚོ་རྒྱལ་ཁྱོད་ལ་གདམས༔ ད་ལྟ་སྤེལ་བའི་གནས་མེད་པས༔ མ་འོངས་ང་ཡི་ཐུགས་ཀྱི་སྲས༔ རིག་འཛིན་བདུད་འདུལ་རྡོ་རྗེའི་དོན་ཕྱིར་དུ༔ མཚོ་རྒྱལ་ཁྱོད་ཀྱིས་ཡི་གེར་ཐོབས་ལ་གཏེར་དུ་སྦོས༔ ས་མ་ཡ༔ རྒྱ་རྒྱ་རྒྱ༔ ྈྈྈ ཡིད་བཞིན་འཁོར་ལོའི་སྲུང་བའི་རྫས་ནི༔ གླ་རྩི་ཛ་ཏི་ཤིང་ཀུན་རུ་རྟ་སུག་སྨེལ༔ ཨ་རུ་ར་ཀ་ཀོ་ལ་ཟངས་ཐལ་ཏིལ་མར་བཅའ་ལྒ་མུ་ཟི་སེར་པོ༔ སྔོ་ཚ་བ་གསུམ་དང་སྦྱར་ལ་ལྟོ་སྟོང་ཅུང་ཞིག་རེ་བཏང༔ མི་ནོར་གང་བསྲུང་ཐམས་ཅད་ལ་སྔགས་ཆུ་བླུད༔ ཙཀྲ་དང་སྲུང་སྐུད་བཏག༔ དེ་ནས་ནོར་གྱི་གློ་གོར་བསྲུང་བར་འདོད་ན༔ གླ་རྩི་ཟངས་ཐལ་མུ་ཟི་སེར་པོ་བཏུལ་ལ༔ རུ་རྟ་པི་པི་ལིང་ཨ་རུ་ར་རྣམས་སྦྱར་ལ་སྨན་ཅུང་ཞིག་རེ་དང་རྟའི་དྲི་ཆུ་མང་བར་སྦྱར་ལ་བཏང༔ རྒྱུ་གོར་ལ་ཡོལ་ཚིག་མང་བ་དང༔ ཙནྡན་དཀར་དམར་བཟང་དྲུག་རྣམས་ཁ་ཚར་བཏབ་ལ་བཏང་ངོ༔ གློ་གོར་ལ་རུ་རྟ་མང་དགོས༔ མི་ནོར་གང་བསྲུང་ཡང་སྨན་དང་ཙཀྲ་སྔགས་མདུད་ལ་སྔགས་བཏབ་ཅིང་ཁྱད་པར་དུ་གང་བསྲུང་གི་ཁ་སྣ་སྤྱི་བོ་མཁལ་ཁུང་གཡོན་དུ་སྔགས་བཏབ་བོ༔ འདི་དང་དཔལ་ལྡན་རི་ཁྲོད་མ་གཉིས་སྦྲགས་ན་གསེར་གྱི་མ་རྡལ་ལ་གཡུའི་ཚོམ་བུ་བཀོད་པ་དང་འདྲ་བས་ཤིན་ཏུ་ཟབ་བོ༔ ས་མ་ཡ༔ རྒྱ་རྒྱ་རྒྱ༔ ྈྈྈ སྒྲོལ་དཀར་ཡིད་བཞིན་འཁོར་ལོ་ལས༔ ཕྲིན་ལས་མྱུར་འགྲུབ་མེའི་ལས་མཐའ་འདི་བཞིན་ནོ༔ ཞི་རྒྱས་དབང་དྲག་གི་ལས་གང་བྱེད་ཀྱང་སྤྱི་ལྟར་བྱས་ལ༔ དཀར་གསུམ་མངར་གསུམ་ཟས་སྣ་སྨན་སྣ་རིན་པོ་ཆེ་དང་དར་ཟབ་ལ་སོགས་མདོར་ན་རང་གིས་གང་འདོད་པ་ཐམས་ཅད་བསགས༔ མེ་ལྷ་བསྐྱེད་ཅིང་ཡིད་བཞིན་འཁོར་ལོའི་གཞུང་བསྲང༔ སྤྱན་འདྲེན་བཞུགས་གསོལ་བྱ༔ མཆོད་པའི་སྐབས་སུ་བསྲེག་རྫས་སྤྱི་ལྟར་འབུལ༔ ཕྲིན་ལས་བཞིའི་སྤེལ་ཚིག་རིགས་པས་འཕྲུལ་ཤེས་པར་བྱའོ༔ དེ་ནས་བསྟོད་པ་བྱ་ཞིང་ལྷག་ཆད་ཁ་བསྐང༔ ཡེ་ཤེས་པ་གཤེགས༔ དམ་ཚིག་པ་རང་ལ་བསྡུའོ༔ བསྔོ་བ་སྨོན་ལམ་སོགས་གཞུང་ལྟར་བྱའོ༔ ཨེ་མ་རྗེ་བཙུན་ཡིད་བཞིན་འཁོར་ལོའི་ལས་ཚོགས་ཟབ་མོ་འདི༔ བོད་ཁམས་ས་འོག་ཀུན་གྱི་གཏེར་གཅིག་འདི༔ རིག་འཛིན་མ་ཧཱ་གྷུ་རུའི་བཀའ་བཞིན་དུ༔ བུད་མེད་མཚོ་རྒྱལ་བདག་གིས་ཡི་གེར་བཀོད༔ བཀའ་འདི་མ་འོངས་ལས་ཅན་བུ་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ བདག་འདྲ་པདྨ་བདུད་འདུལ་གྱིས་ཚ་བ་སྒྲོ་བྲག་ཅེས་ཙི་ཏ་གནམ་ལངས་འདྲ་བའི་མགུལ་ནས་གདན་དྲངས་པའོ། །ཤོག་སེར་ངོས་ནས་དག་པར་ཕབ་པའི་ཡི་གེ་པ་ནི་ཨོ་རྒྱན་བསྟན་སྲུང་ངོ་།། །། ༈ སྒྲོལ་དཀར་ཡིད་བཞིན་འཁོར་ལོ་ལས། གསོལ་འདེབས་མུ་ཏིག་ཕྲེང་བ་བཞུགས་སོ། །ཐཾ།༔ ཆོས་དབྱིངས་མངོན་དགའ་བདེ་ཆེན་ཞིང་ཁམས་སུ། །ཀུན་བཟང་རྡོར་སེམས་སྣང་བ་མཐའ་ཡས་ལ། །གསོལ་བ་འདེབས་སོ་ཚེ་ཡི་དངོས་གྲུབ་སྩོལ། །གདོད་མའི་གནས་ལུགས་ཟིན་པར་བྱིན་གྱིས་རློབས། །རི་བོ་ཏ་ལ་རྔ་ཡབ་གླིང་མཆོག་ཏུ། །ནམ་མཁའི་རྒྱལ་པོ་པད་འབྱུང་མཚོ་རྒྱལ་ལ། །གསོལ་བ་འདེབས་སོ་ཚེ་ཡི་དངོས་གྲུབ་སྩོལ། །གཉུག་མའི་རང་ས་ཟིན་པར་བྱིན་གྱིས་རློབས། །སྐུ་གསུམ་འདུ་འབྲལ་མེད་པའི་ཕོ་བྲང་ནས། །གྲུབ་ཆེན་འབྲོག་བན་བདུད་འདུལ་མ་ཎིའི་མཚན། །གསོལ་བ་འདེབས་སོ་ཚེ་ཡི་དངོས་གྲུབ་སྩོལ། །གདོས་བཅས་འོད་སྐུར་འགྲུབ་པར་བྱིན་གྱིས་རློབས། །དབྱིངས་རིག་འདུ་འབྲལ་མེད་པའི་ཕོ་བྲང་ནས། །བཀའ་དྲིན་འཁོར་མེད་རྩ་བའི་བླ་མ་ལ། །གསོལ་བ་འདེབས་སོ་ཚེ་ཡི་དངོས་གྲུབ་སྩོལ། །སྣང་བཞི་མཐའ་རུ་ཕྱིན་པར་བྱིན་གྱིས་རློབས། །རྩ་ཁམས་རྣམ་དག་ལུས་ཀྱི་ཕོ་བྲང་ནས། །རྒྱལ་བའི་ཡུམ་གྱུར་ཡིད་བཞིན་འཁོར་ལོ་ལ། །གསོལ་བ་འདེབས་སོ་ཚེ་ཡི་དངོས་གྲུབ་སྩོལ། །སྣང་སྲིད་ཆོས་སྐུར་རྟོགས་པར་བྱིན་གྱིས་རློབས། །རང་བཞིན་རྣམ་པར་དག་པའི་ཕོ་བྲང་ནས། །གནས་གསུམ་མཁའ་འགྲོ་བཀའ་སྲུང་གཏེར་བདག་ལ། །དམ་ཚིག་ཟོལ་མེད་སྙིང་ནས་གསོལ་འདེབས་ཀྱིས། །ས་ལམ་ཀུན་རྫོགས་ཡར་ངོའི་ཟླ་ལྟར་འཕེལ། །མི་གཙང་ལུས་འདི་འོད་ཕུང་གྲོལ་བ་དང་། །འབྲེལ་ཚད་དོན་ལྡན་འཁོར་བ་དོང་སྤྲུགས་ཤོག །ཅེས་སྒྲོལ་དཀར་ཡིད་བཞིན་འཁོར་ལོའི་གསོལ་འདེབས་མུ་ཏིག་ཕྲེང་བ་འདི་ཡང་སྨར་ཁམས་པ་པདྨ་རྒྱལ་མཚན་གྱིས་བསྐུལ་བའི་ངོར་གཏེར་རྒན་བདུད་འདུལ་རྡོ་རྗེས་སྤུ་སྟོད་བདེ་ཆེན་ཐང་གི་མཚམས་ཁང་དུ་སྦྱར་བ། ཡི་གེའི་རིས་བྱེད་ཨོ་རྒྱན་བསྟན་སྲུང་ངོ་།། །།\nRetrieved from "https://rtz.tsadra.org/index.php?title=Terdzo-CI-018&oldid=123163"


Terdzo-NA-015 - Rinchen Terdzö\nSnyan brgyud gu ru rdo rje drag po\nrdor gling gter byon snyan brgyud zung 'brel gu ru drag po'i dbang bskur bklag chog tu bkod pa zab lam zla ba'i bdud rtsi\nin cycle སྙན་བརྒྱུད་གུ་རུ་རྡོ་རྗེ་དྲག་པོ (Snyan brgyud gu ru rdo rje drag po)\nVolume 12 (ན) / Pages 353-378 / Folios 1a1 to 13b4\nRinchen Terdzö Volumes List > Volume 12 > Text #15 (Scroll to Bottom)\n'jam mgon kong sprul. rdor gling gter byon snyan brgyud zung 'brel gu ru drag po'i dbang bskur bklag chog tu bkod pa zab lam zla ba'i bdud rtsi. In Rin chen gter mdzod chen mo pod bcu gnyis pa (The Great Treasury of Rediscovered Teachings Volume 12) by 'jam mgon kong sprul, 353-378. New Delhi: Shechen Publications, 2007-2016.\nzhes pa'ang chos tshul 'di la gces spras su bya ba'i 'dun pa brtan po can 'chi med bstan gnyis g.yung drung gling pas dben gnas de bI ko Ti'i dga' tshal tsa 'dra rin chen brag gi sgrub pa'i khang par gter chen nyid kyi gsung rab sor bzhag ste go bde'i gsal byed du bgyis pa dge legs 'phel\ngter mdzod rdor gling snyan brgyud gur drag\n༄༅། །རྡོར་གླིང་གཏེར་བྱོན་སྙན་བརྒྱུད་ཟུང་འབྲེལ་གུ་རུ་དྲག་པོའི་དབང་བསྐུར་བཀླག་ཆོག་ཏུ་བཀོད་པ་ཟབ་ལམ་ཟླ་བའི་བདུད་རྩི་ཞེས་བྱ་བ་བཞུགས་སོ། ། ན་མ་ཤྲཱི་མཱཾ་གུ་རུ་མ་ཧཱ་ཀྲོ་དྷཱ་ཡ། པད་འབྱུང་དངོས་བྱོན་འགྲན་བྲལ་རྡོ་རྗེ་གླིང་། །དེ་ཡིས་རྗེས་བཟུང་གཏེར་ཆེན་རྣམ་པ་གཉིས། །དབྱེར་མེད་སྙིང་གི་བུམ་པར་རྟག་བཞུགས་ལ། །སྨིན་གྲོལ་བྱིན་རླབས་བདུད་རྩིའི་ཟིལ་དངར་སྩོལ། །ཞི་དྲག་དབང་བཞིའི་བཅུད་འདུས་ཤིང་། །གཏེར་བྱོན་སྙན་བརྒྱུད་ལང་ཚོས་སྤྲས། །གང་དེའི་ལག་ལེན་ཕྱི་རབས་ཀྱི། །སྲོལ་མཐུན་འཇུག་བདེར་དགོད་པར་བྱ། །འདི་ལ་སྔོན་འགྲོ །དངོས་གཞི། རྗེས་ཀྱི་རིམ་པ་གསུམ་དུ་གསུངས་པ་ལས། དང་པོ་ནི། གནས་ཁང་གཙང་མ་རྒྱན་གྱིས་སྤྲས་ཤིང་རྟེན་བཀྲམ་པའི་མདུན་དུ་སྟེགས་བུའི་ཁར་གཞུང་མཐུན་དཀྱིལ་འཁོར་སྒོ་རྫོགས་ཀྱི་རས་བྲིས་ཡོད་ན་བཀྲམ། མེད་ན་མཎྜལ་ལ་འབྲུའི་ཚོམ་བུ་དབུས་སུ་གཅིག །མཐའ་སྐོར་བཅུ་བཀོད་པ་བཞག །དེ་སྟེང་མཉྫིའི་ཁར་བུམ་པ་སོ་ལྔའི་བཅུད་ལྡན་མགུལ་ཆིངས་དམར་པོ་ཁ་རྒྱན་གཟུངས་ཐག་དང་བཅས་པ་བཞག །གཡས་སུ་དཔལ་གཏོར་རྒྱན་ལྡན་སྐུ་ཙཀ་དར་གདུགས་ཀྱིས་སྤྲས་པ། གཡོན་དུ་ཐོད་པ་མཚན་ལྡན་ཆང་དང་ཆོས་སྨན་མངར་གསུམ་སྦྱར་བས་བཀང་བའི་ཁ་དར་དམར་གྱིས་བཀབ་པའི་སྟེང་མེ་ལོང་དྲི་མ་མེད་པ་བཞག །མདུན་དུ་ལྷ་གྲངས་ཚང་མའི་སྐུ་ཙཀ །དུར་ཁྲོད་ཆས་སོ་སོར་ཡོད་པའི་ཙཀ་ལི། རྒྱབ་ཏུ་ཚེ་གཏོར་རྣམས་བཀོད། སྨན་རཀ་གཏོར་གསུམ། ཕྱི་མཆོད་བསྐོར་བཤམ་སྤྱི་ལྟར་དང་། ལས་བུམ། མིག་དར། མེ་ཏོག །སྲུང་སྐུད། དུང་ཆུ། སྔོན་གཏོར། ཚོགས་རྫས། ཆད་བརྟན། བཀའ་སྲུང་གཏོར་འབུལ་སོགས་ཉེ་བར་དགོས་པའི་ཡོ་བྱད་རྣམས་ཚོགས་པར་བྱའོ། །གཉིས་པ་དངོས་གཞི་ལ། དབང་དོན་དཀྱིལ་འཁོར་སྒྲུབ་པ་དང་། དབང་དངོས་སོ། །དང་པོ་ནི། ལས་བྱང་ཉིད་མཐར་ཆགས་སུ་གཏང་སྟེ་རྙིང་མ་སྤྱི་ལྟར་བདག་མདུན་དབྱེར་མེད་དུ་བསྒྲུབས་ཀྱང་ཆོག་མོད། རྣམ་པ་གསལ་བའི་ཕྱིར་ཐོག་མར་བདག་བསྐྱེད་ཁོ་ནར་དམིགས་ཏེ་བསྐྱེད་རིམ་བཟླས་པའི་བར་བྱ། སླར་མདུན་དཀྱིལ་ལ་དམིགས་ཏེ་མངོན་རྟོགས་ཅུང་ཟད་ཁ་བསྒྱུར་བ་བཏང་། བྱ་ཁྱུང་བསྐྱེད་ཆོག་སོང་བའི་མཚམས་སུ། གཙོ་བོའི་ཕྱོགས་བཅུར་པད་ཉི་དགྲ་བགེགས་ཀྱི་གདན་ལ་ཡེ་ཤེས་ཁྲོ་བོ་ཆེན་པོ་བཅུ་མཐིང་ནག་ཐོ་བ་དང་ལྕགས་ཀྱུ་འཛིན་པ། དཔལ་དང་དུར་ཁྲོད་ཆས་ཀྱིས་བརྒྱན་ཅིང་ཡེ་ཤེས་ཀྱི་མེ་འབར་བའི་ཀློང་ན་བཞུགས་པ། གཙོ་འཁོར་ཐམས་ཅད་ཀྱི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། དེ་ལས་འོད་ཟེར་འཕྲོས་པས་འོག་མིན་གསང་ཆེན་རོལ་པའི་དུར་ཁྲོད་དང་། རྔ་ཡབ་པདྨ་འོད་ཀྱི་ཕོ་བྲང་ནས་ཡེ་ཤེས་པ་སྤྱན་དྲངས་ཏེ་ཐིམ་པར་གྱུར། ཅེས་སྦྱར་ལ་སྤྱན་འདྲེན་ནས་བསྟོད་པའི་བར་དུ་གཏང་། འཕྲོ་འདུའི་དམིགས་པ་བཅས་བཟླས་པ་ཅི་འགྲུབ་བྱ། བདག་གི་ཐུགས་ཀའི་ཧཱུྃ་ལས་བྷྲཱུྃ་འཕྲོས་བུམ་པ་ལ་ཕོག་པས་དངོས་འཛིན་སྦྱངས། སྟོང་པའི་ངང་ལས་བུམ་པ་དུར་ཁྲོད་རོལ་པའི་གཞལ་ཡས་ཁང་གདན་དང་བཅས་པའི་སྟེང་དུ་གུ་རུ་དྲག་པོ་གོ་ཆའི་ལྷ་དང་བཅས་པ། དབུ་གཙུག་ན་ཞི་བ་གཉིས་དང་རིགས་བདག །འཁོར་དུ་ཡེ་ཤེས་ཁྲོ་བོ་བཅུ་རྣམས་དམ་ཚིག་ཡེ་ཤེས་དབྱེར་མེད་དུ་གསལ་བའི་ཐུགས་སྲོག་ས་བོན་སྔགས་ཕྲེང་གིས་བསྐོར་བ་ལས་འོད་ཟེར་འཕྲོ་འདུས་དོན་གཉིས་བྱས། སྐུ་ལས་བདུད་རྩིའི་རྒྱུན་བབས་པས་བུམ་པའི་ནང་རྡོ་རྗེའི་བདུད་རྩིས་གང་བར་གྱུར། ཅེས་བསམས་ལ་གཟུངས་ཐག་བླངས་ཏེ་རྩ་སྔགས་ལ། ཨ་བྷི་ཥིཉྩ་ཨོཾ་ཨཱཿཧཱུྃ་ཧྲཱིཿབཏགས་པ་བརྒྱ་རྩ་སོགས་བཟླ། བནྡྷ་རང་བྱུང་གི་གཞལ་ཡས་ཁང་དུ་བླ་མ་དྲག་པོ་རྩལ་དང་རྡོ་རྗེ་ཕག་མོ་ཡབ་ཡུམ་མཉམ་པར་སྦྱོར་བའི་བྱང་སེམས་དཀར་དམར་གྱི་རྒྱུན་བབས། ཐོད་པའི་བདུད་རྩི་དང་རོ་གཅིག་ཏུ་འདྲེས་པར་གྱུར། རྩ་སྔགས་ལ། བཛྲ་ཡོ་ག་བོ་དྷི་ཙིཏྟ་ཨ་ཧོཿ ཞེས་བཏགས་པ་བརྒྱ་རྩ་བཟླ། གཏོར་མ་དང་ཙཀ་ལི་རྣམས་ཀྱང་ལྷ་ཚོགས་དངོས་སུ་མོས་ལ་རྩ་སྔགས་ཉེར་གཅིག་རེས་བྱིན་གྱིས་བརླབ། ལས་བུམ་དུ་རྡོ་རྗེ་སེམས་དཔའི་བསྐྱེད་བཟླས་སྤྱི་ལྟར་བྱ། དེ་ནས་བཀའ་སྲུང་གཏོར་འབུལ་དང་ཚོགས་བྱིན་རླབས་ནས་བསྒྲལ་བསྟབ་ཀྱི་བར་གཏང་། རིག་པའི་མེ་ཏོག་དོར་བས་བདག་ཉིད་འཇུག་ཅིང་སློབ་མ་གཞུག་པར་གནང་བ་ནོད་དོ། །གཉིས་པ་དབང་དངོས་ལ་གཉིས། འཇུག་པའི་ཆོས། དབང་བསྐུར་བ་དངོས་སོ། །དང་པོ་ནི། སློབ་བུ་རྣམས་ལས་བུམ་གྱི་ཆུས་ཕྱི་རོལ་དུ་ཁྲུས་བྱ་ཞིང་། ཧཱུྃ༔ ཉོན་མོངས་ཤེས་བྱའི་དྲི་དག་ཕྱིར༔ བུམ་པ་བཀྲ་ཤིས་རྫས་ཀྱི་ཆུས༔ སྐལ་ལྡན་བུ་ཡི་ལུས་བཀྲུས་པས༔ དབང་མཆོག་བསྐུར་བའི་སྣོད་རུང་ཤོག༔ ཨོཾ་ཨཱཿཧཱུྃ་གུ་རུ་དྷེ་བ་ཌཱ་ཀི་ནཱི༔ ཨ་མྲྀཏ་ཤུདྡྷེ་ཤུདྡྷེ༔ ཉོན་མོངས་པ་ཤེས་བྱའི་དྲི་མ་ནད་གདོན་བར་ཆད་ཐམས་ཅད་སྭ་བྷཱ་བ་བི་ཤུདྡྷེ༔ སརྦ་དྷརྨཱཿསྭ་བྷཱ་བ་བི་ཤུདྡྷོ྅་ཧཾ༔ ཞེས་བཀྲུ །བགེགས་གཏོར་ལ་སློབ་བུའི་དྲིལ་ཕྱིས་ཆངས་བུ་བཅས་བཅུག་ལ་ལས་བྱང་ལྟར་བྱིན་རླབས་བསྔོ་བ་བཀའ་བསྒོ་རྣམས་བྱས་ལ་གླུད་གཏོར་ཕྱིར་དོར། ཡུངས་ཐུན་སོགས་ཀྱིས་བགེགས་བསྐྲད། ཧཱུྃ༔ ཁྲོ་བོའི་སྤྲུལ་པས་སོགས་ཀྱིས་མཚམས་བཅད་ལ་སྲུང་འཁོར་བརྟན་པོར་བསྒོམ། སྲུང་སྐུད་དམར་པོ་རྡོ་རྗེའི་མདུད་པ་ཅན་རྩ་སྔགས་ཉེར་གཅིག་གིས་བྱིན་བརླབས་པ་ཕོའི་དཔུང་པ་གཡས་མོའི་གཡོན་དུ་གདགས་ལ། ཧཱུྃ༔ བསྲུང་བའི་དོན་དུ་སྲུང་སྐུད་གདགས༔ ལུས་ཀྱི་ཉེས་པ་སེལ་བྱའི་ཕྱིར༔ རྩ་བའི་སྔགས་ཀྱིས་བྱིན་བརླབས་ནས༔ སློབ་མའི་དཔུང་པ་གཡས་གཡོན་བཅིང༔ ནད་གདོན་བར་ཆད་ཐམས་ཅད་རཀྵ་རཀྵ༔ ཞེས་བརྗོད། སློབ་མ་རྣམས་ཀྱིས་མཎྜལ་རྒྱས་པར་འབུལ་ཞིང་། ཧོ༔ མེ་ཏོག་བཀྲམ་ཞིང་མཎྜལ་འབུལ༔ བླ་མས་དབང་མཆོག་བསྐུར་དུ་གསོལ༔ ཅེས་ཞུ། སློབ་དཔོན་གྱིས། འོ་ན་མ་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཁྱབ་བདག་བླ་མ་པདྨ་དྲག་པོ་རྩལ་གྱི་གོ་འཕང་ཐོབ་པར་བྱ། དེའི་ཆེད་དུ་དཀྱིལ་འཁོར་ཆེན་པོར་ཞུགས་ནས་སྨིན་བྱེད་ཀྱི་དབང་ནོས་ཏེ་གྲོལ་བྱེད་ལམ་ཟབ་མོ་ཉམས་སུ་བླངས་ལ་རང་གཞན་གྱི་དོན་རྒྱ་ཆེན་པོ་བསྒྲུབ་པར་བྱ་སྙམ་དུ་ཐུགས་བསྐྱེད་པ་གསལ་བཏབ་ནས་གསན་འཚལ། དེ་ལ་གསན་བྱའི་ཆོས་ཐེག་པ་ཆེ་ཆུང་གསར་རྙིང་བཀའ་གཏེར་གྱི་རིང་ལུགས་མཐའ་ཡས་པ་མཆིས་པ་ལས་འདིར་གསང་སྔགས་རྡོ་རྗེ་ཐེག་པ་སྔ་འགྱུར་ཟབ་པ་གཏེར་གྱི་ཆོས་ཡིན། དེ་ལའང་ནང་གསེས་ཀྱི་རྣམ་དབྱེ་མཐའ་ཡས་པ་ལས་འདི་དབུས་གཏེར་ཟུག་པ་རྩ་བ་ལྟ་བུའི་ཆོས་སྡེ། སྒྲུབ་ཐབས་ཐམས་ཅད་ཀྱི་ཡང་སྙིང་ཟབ་ལམ་བླ་མ་སྒྲུབ་པ། དེ་ལ་ཞི་དྲག་གཉིས་ལས་སྙིགས་དུས་བྱང་ཆུབ་སྒྲུབ་པའི་བར་ཆད་སེལ་ཞིང་དངོས་གྲུབ་གཉིས་བདེ་བླག་ཏུ་སྩོལ་བ་ལ་མཐུ་སྟོབས་གཟི་བྱིན་ལྷག་པར་ཆེ་བ་བླ་མ་དྲག་པོར་སྒྲུབ་པ་ཡིན། དེའང་ངོ་བོ་གཅིག་ལ་རྣམ་པ་ཐ་དད་ཀྱི་ཚུལ་དུ་སྣང་བའི་རྒྱལ་བ་སྐུ་གསུམ་པོ་རང་བཞིན་ཞི་བར་བཞུགས་པའི་ཚེ་ཆོས་སྐུ་སྣང་བ་མཐའ་ཡས། ལོངས་སྐུ་ཐུགས་རྗེ་ཆེན་པོ། སྤྲུལ་སྐུ་པདྨ་འབྱུང་གནས་སུ་གྲགས་ཤིང་། ཞི་བས་མི་འདུལ་བའི་གདུལ་བྱ་གདུག་པ་ཅན་རྣམས་ཀྱི་ངོར་ཐུགས་རྗེས་དྲག་པོར་ཁྲོས་པའི་སྐུར་་་བསྟན་པའི་ཚེ་པདྨ་ཧེ་རུ་ཀ་དབང་ཆེན་རྟ་མཆོག་རྒྱལ་པོ། གཏུམ་དྲག་དམར་ནག་མེའི་ཕྲེང་བ་ཅན་སོགས་སུ་བསྟན་ཅིང་རེ་རེ་ལའང་གླེང་གཞི་དང་འབྲེལ་བའི་རྒྱུད་དང་གདམས་པའི་ཟབ་དོན་རྒྱ་མཚོ་ལྟ་བུ་བཞུགས་པ་ལས། སྐབས་སུ་བབས་པ་འདི་ནི། སློབ་དཔོན་རིན་པོ་ཆེ་སྐུ་དངོས་ཀྱིས་བོད་ཀྱི་གདུལ་བྱ་འདུལ་བའི་མཛད་པ་མཐར་ཕྱིན་ནས་ལྷོ་ནུབ་སྲིན་པོའི་ཁ་གནོན་ལ་གཤེགས་པར་ཉེ་བའི་ཚེ་ཕྱི་རབས་ཀྱི་དོན་དུ་བསམ་ཡས་མཆིམས་ཕུའི་ཡང་དབེན་དུ་རྟ་མགྲིན་དབང་སྡུད་ཀྱི་སྒྲུབ་ཆེན་མཛད་པའི་དུས་སུ། དཀོར་སྲུང་རྒྱལ་པོ་པེ་ཧར་གྱིས་ཆོ་འཕྲུལ་ཆེན་པོས་ཐོ་བརྩམས་པ་ལ་གུ་རུ་དྲག་དམར་གྱི་སྐུར་བཞེངས་ཏེ་གཟིར་ཞིང་སྲོག་གི་སྙིང་པོ་བླངས། བསྟན་པ་སྲུང་ཞིང་དམ་ཚིག་ལས་མི་འདའ་བའི་བཀའ་ནན་ཕབ། དྲག་པོའི་སྒྲུབ་ཐབས་མན་ངག་མཐའ་ཡས་པ་མཛད་ཅིང་གཏེར་ཁ་བྱེ་བར་སྦས་པ་རྣམས་ཀྱི་ནང་ནས་ཆེས་ཟབ་ཅིང་ཁྱད་པར་དུ་འཕགས་པའི་་གདམས་པ་འདི་ནི་ནག་པོ་དྲིལ་སྒྲུབ་ནས་ཉུང་ངུར་བསྡུས། བཻ་རོ་ཙ་ནས་སྒྲ་བསྒྱུར། ཡེ་ཤེས་མཚོ་རྒྱལ་གྱིས་སྒྲུབ་སྐོར་རྒྱས་འབྲིང་བསྡུས་གསུམ་དུ་ཕྱེས་ནས་ཡི་གེར་བཀོད། སྙིགས་དུས་གདུལ་བྱའི་དོན་དུ་སྨོན་ལམ་བཏབ་ནས་ངོམ་ཤོད་གནམ་ལྕགས་བྲག་གི་ཨོ་རྒྱན་སྒྲུབ་ཁང་རྟ་མགྲིན་ཕུག་པར་གཏེར་དུ་སྦས་པ། དུས་ལ་བབས་པའི་ཚེ། གཏེར་སྟོན་རྒྱལ་པོ་ལྔ་ལ་བྲན་བརྒྱས་བསྐོར༔ ཅེས་ཡོངས་སུ་གྲགས་པའི་ནང་ནས། གཏེར་སྟོན་གྲུབ་ཐོབ་ཐམས་ཅད་ཀྱི་རྒྱལ་པོ་གསུམ་པར་བྱོན་པ། ལོ་ཆེན་བཻ་རོ་ཙ་ནའི་ཡང་སྲིད་ཨོ་རྒྱན་རྡོ་རྗེ་གླིང་པ་དགུང་ལོ་བཅུ་དྲུག་ལོན་པ་ན་གཏེར་གནས་དེ་ཀ་ནས་ཨོ་རྒྱན་རིན་པོ་ཆེ་སྐུ་དངོས་ཀྱིས་ཤོག་དྲིལ་བརྒྱ་ཐམ་པ། བླ་དཔེ་པུསྟི་བཞི། ཚེ་ཆུ་བུམ་པ་བཞི། དམ་རྫས་གའུ་གང་བཅས་གནང་བའི་བསྡེབས་སུ་བྱོན་ཅིང་། དྲག་པོའི་གཏེར་སྒྲུབ་སྟག་ཚང་སེང་གེ་ཕུག་ཏུ་མཛད་པའི་ཞག་བདུན་ནུབ་མོར་དག་པའི་སྣང་ངོར་ཟངས་མདོག་དཔལ་རིར་ཨོ་རྒྱན་རིན་པོ་ཆེས་དབང་བཞི་ཡོངས་སུ་རྫོགས་པར་གནང་བའི་སྙན་བརྒྱུད་ཉིད་རྩ་བ་ལ་གཏེར་བྱོན་གྱི་ཆུ་བོ་གཅིག་ཏུ་འདྲེས་པ་སྟེ། གཞུང་ལས། དེ་དུས་རྡོ་རྗེ་དྲག་པོ་རྩལ༔ ཨོ་རྒྱན་ང་ཡི་སྒྲུབ་ཐབས་འདི༔ སུ་འཆང་འཛིན་པ་ང་རང་དངོས༔ དེ་ལ་བར་གཅོད་ག་ལ་ཚུགས༔ རྡོ་རྗེ་ཕ་ལམ་རལ་གྲི་འདྲ༔ དཔལ་རི་འོད་ཀྱི་རྩེ་མོ་ནས༔ དེ་ལ་གཡེང་བ་མེད་པར་སྐྱོབ༔ ཅེས་བསྔགས་པ་དྲག་པོའི་ཐུགས་སྒྲུབ་ཐམས་ཅད་ཀྱི་ནང་ནས་་་མཐུ་སྟོབས་བྱིན་རླབས་ཁྱད་པར་དུ་འཕགས་པ་འདི་ཉིད་ཀྱི་དབང་བསྐུར་བགྱི་བའི་ཐོག་མར་ཐེག་པ་ཆེ་ཆུང་ཐམས་ཅད་ཀྱི་བསླབ་པའི་གཞི་རྟེན་སྐྱབས་སུ་འགྲོ་དགོས་པས་བླ་མ་དང་མདུན་བསྐྱེད་གུ་རུ་དྲག་པོ་དངོས་སུ་གསལ་བ་ལ་དཀོན་མཆོག་རྩ་གསུམ་རྒྱ་མཚོས་བསྐོར་ཏེ་བཞུགས་པའི་སྤྱན་སྔར་རང་གཞན་སེམས་ཅན་ཐམས་ཅད་དེང་ནས་བྱང་ཆུབ་མ་ཐོབ་ཀྱི་བར་དུ་སྐྱབས་སུ་འགྲོ་བའི་འདུན་པས་འདིའི་རྗེས་ཟློས་མཛོད། ན་མོ༔ བླ་མ་བདེ་གཤེགས་སོགས་ལས་བྱང་ལྟར་ལན་གསུམ། མཁའ་ཁྱབ་ཀྱི་སེམས་ཅན་འཁོར་བའི་རྒྱ་མཚོར་སྡུག་བསྔལ་གྱི་རྦ་ལ་གཡེང་བ་མཐའ་དག་རྣམ་གྲོལ་གཏན་གྱི་བདེ་བ་ལ་འགོད་པའི་སླད་དུ་བདག་ཉིད་བླ་མ་དྲག་པོའི་གོ་འཕང་འཐོབ་པར་བྱ། དེའི་ཕྱིར་དུ་དབང་བསྐུར་ཟབ་མོ་ཞུ་བ་དང་དོན་ཉམས་སུ་ལེན་པར་བགྱིའོ་སྙམ་དུ་བྱང་ཆུབ་མཆོག་ཏུ་སེམས་བསྐྱེད་པ་འདིའི་རྗེས་ཟློས། སེམས་བསྐྱེད་འགྲོ་བ་སོགས་གསུམ། སྔོན་ཆད་མ་རིག་པའི་སྒྲིབ་གཡོགས་དང་བཅས་པས་རིག་པ་ཡེ་ཤེས་ཀྱི་མིག་ལྡོངས་ཏེ་དོན་དམ་བླ་མའི་དཀྱིལ་འཁོར་མ་མཐོང་བའི་བརྡར་གདོང་གཡོགས་དམར་པོ་འཆིང་བར་མོས་མཛོད། ཨོཾ་ཨཱཿཧཱུྃ། ལྷ་དང་མཇལ་བའི་ཕྱག་རྟེན་དུ་རིན་པོ་ཆེའི་མེ་ཏོག་གི་ཕྲེང་བ་ཕྱག་ཏུ་ཐོགས་པར་མོས་ཤིག །ཨཱ་ཁཾ་བཱི་ར་ཧཱུྃ། ཞེས་མིག་དར་མེ་ཏོག་སྦྱིན། མེ་ཏོག་དང་བཅས་པའི་ཐལ་མོ་སྦྱོར་ལ་བླ་མ་དང་གུ་རུ་དྲག་པོ་གཉིས་སུ་མེད་པ་ལ་མི་ཕྱེད་དད་པའི་གདུང་ཤུགས་དྲག་པོས་གསོལ་བ་འདེབས་པ་འདིའི་རྗེས་ཟློས། ཀྱཻ༔ དབང་དྲག་མ་ཧཱ་གུ་རུ་དགོངས་སུ་གསོལ༔ བདག་ཅག་ལས་ཀྱི་འཕྲོ་བཟང་སྐལ་པར་ལྡན༔ འཇིག་རྟེན་དྲེགས་པ་མ་ལུས་སྒྲོལ་བའི་ཕྱིར༔ དྲག་པོ་བླ་མའི་དབང་བསྐུར་བདག་ལ་སྩོལ༔ ལན་གསུམ། བླ་མས། ཀྱེ་མ༔ རིགས་ཀྱི་བུ་ཁྱོད་རྩོལ་བའི་སེམས་མ་ཆུང༔ ཡང་དག་བདེ་ཆེན་ཐར་པའི་དཀྱིལ་འཁོར་དུ༔ འཁོར་བ་ལས་སྒྲོལ་བླ་མ་ཐོབ་བྱའི་ཕྱིར༔ དད་དང་གུས་པས་འཇུག་པར་ཁྱོད་སྤྲོ་འམ༔ ཞེས་སྤྲོ་བ་དྲིས་པ་ལ་ལན་གསོལ་བ་འདིའི་རྗེས་ཟློས། ཧོ༔ སྣང་སྲིད་བླ་མའི་འབྲས་བུ་ཐོབ་དོན་དུ༔ དབང་དྲག་བླ་མའི་དངོས་གྲུབ་བདག་སྤྲོ་འོ༔ རྒྱུད་རྣམ་པར་དག་པར་བྱ་བའི་སླད་དུ་ཕྱི་ལྟར་དཀོན་མཆོག་གསུམ། ནང་ལྟར་རྩ་བ་གསུམ། གསང་བ་སྐུ་གསུང་ཐུགས་ཀྱི་ལྷ་ཚོགས་རྣམས་མངོན་སུམ་བཞིན་དུ་བཞུགས་པའི་སྤྱན་སྔར་ཕྱི་ཐུན་མོང་། ནང་ཐུན་མོང་མ་ཡིན་པ། གསང་བ་ཁྱད་པར་གྱི་གསག་སྦྱོང་ཕུལ་དུ་ཕྱིན་པར་བྱ་བའི་ཡིད་རྩེ་གཅིག་པས་འདིའི་རྗེས་ཟློས། ཨོཾ་ཨཱཿཧཱུྃ༔ དཀོན་མཆོག་གསུམ་པོ་སོགས་ཚན་གསུམ་པོ་ལས་བྱང་ལྟར་བྱ། ནང་ཡེ་ཤེས་ཀྱི་དཀྱིལ་འཁོར་དུ་འཇུག་པའི་སྦྱོར་བ་དམ་ལ་བཞག་པ་ཡིན་པས། དམ་ཚིག་གི་རྡོ་རྗེ་མགོར་བཞག །དམ་ཚིག་གི་ཆུ་ནན་ལྕེ་ལ་མྱང་། དམ་ཚིག་གི་དཔང་པོ་ཧེ་རུ་ཀ་སྙིང་གར་ཐིམ་པར་མོས་ཤིག །རྡོ་རྗེ་མགོར་བཞག །དམ་ཆུ་བླུད་ལ་དམ་བསྒྲག་པ་ནི། ཧོ༔ འདི་ནི་ཁྱོད་ཀྱི་དམ་ཚིག་རྡོ་རྗེ་སྟེ༔ འདའ་དཀའ་གསང་བ་མཆོག་ལས་མ་འདའ་ཞིག༔ འདས་ན་མནར་མེད་རྡོ་རྗེ་དམྱལ་བར་ལྟུང༔ དེ་བས་གསང་ཆེན་དམ་པ་འདི་སྲུངས་ཤིག༔ ཨི་དན་ཏེ་ན་ར་ཀན༔ རྡོ་རྗེ་སྙིང་གར་རེག་ལ། ཧོ༔ དེ་རིང་ཕན་ཆད་སྐལ་ལྡན་བུ་ཁྱོད་ཀྱི༔ དབང་དྲག་པདྨ་ང་ཡིན་བརྙས་པ་སྤོངས༔ གལ་ཏེ་བརྙས་ན་རྒྱལ་བ་ཀུན་ལ་བརྙས༔ ཚེ་ཡི་དུས་བྱས་མནར་མེད་དམྱལ་བར་འགྲོ༔ དེ་ཕྱིར་རྩ་བའི་དམ་ཚིག་ཚུལ་བཞིན་སྲུངས༔ རིགས་ཀྱི་བུ་ཁྱོད་ཀྱི་རྡོ་རྗེ་སློབ་དཔོན་ང་ཡིན་གྱིས༔ རྡོ་རྗེ་སློབ་དཔོན་ལ་མིག་གི་འབྲས་བུ་ལྟར་ལྟོས་ཤིག༔ ཡི་དམ་ལྷ་ཁོང་པའི་སྙིང་ཁྲག་ལྟར་ལྟོས་ཤིག༔ ལུས་ལྷ་ངག་སྔགས་སེམས་ཆོས་ཉིད་ལས་མི་གཡོ་བའི་དམ་ལ་གནས་པར་གྱིས་ཤིག༔ གལ་ཏེ་དམ་ལས་འདས་ན་སེམས་ཅན་དམྱལ་བ་ཆེན་པོར་སྐྱེ་ཏ་རེ༔ དེ་བས་དམ་ལས་མ་འདའ་ཞིག༔ སྐུ་གསུམ་གྱི་འབྲས་བུ་ཐོབ་པར་ཐེ་ཚོམ་མེད་དོ༔ བཛྲ་ཙིཏྟ་ཧཱུྃ༔ ནང་འཇུག་གི་དངོས་གཞི་ཡེ་ཤེས་པ་དབབ་པ་ལ་ཁྱེད་རང་རྣམས་བཞེངས་ཏེ་ལུས་དྲང་པོར་བསྲངས་ལ་ཐལ་མོ་སྦྱར། རླུང་ནང་དུ་འཆིང་། སེམས་གཞན་དུ་མ་ཡེངས་པར་དམིགས་པ་འདི་བཞིན་རྩེ་གཅིག་ཏུ་གསལ་ཐོབ་ཅིག །ཁྱེད་རང་བླ་མ་ཞི་བ་སྤྲུལ་སྐུ་པདྨ་འབྱུང་གནས་རྒྱན་དང་ཆ་ལུགས་ཡོངས་སུ་རྫོགས་པར་གསལ་བའི་སྙིང་གི་དཀྱིལ་རྒྱ་ཆེ་ལ་ཁོག་ཡངས་པར། གཞལ་ཡས་ཁང་ཆེན་པོའི་ལྟེ་བར། གཡུང་དྲུང་རིས་དམར་པོ་གཅིག་གནས་པའི་ལྟེ་བ་ལ། པདྨ་འབྱུང་གནས་དྲག་པོ་སྐུ་ཆུང་ལ་ཡན་ལག་རགས་པ་འོད་ཟེར་ཅན། གཡུང་དྲུང་གི་ཡན་ལག་བཞི་ལ་མཁའ་འགྲོ་སྡེ་བཞི་གར་སྟབས་སུ་ལིང་ལིང་གནས་པ། གཡུང་དྲུང་གི་ལྟེ་བ་མི་འཁོར་བར། ཡན་ལག་བཞི་སྒོ་རོ་རོ་འཁོར་བར་བསྒོམ། གཞན་ཡང་རྩ་བརྒྱུད་ཀྱི་བླ་མ་བརྒྱུད་པ་དང་བཅས་པ། ཡི་དམ་མཁའ་འགྲོ་ཐམས་ཅད་ཕྱོགས་བཅུ་ནས་ཐིབ་ཐིབ་བྱོན་ནས། བདག་གི་བ་སྤུའི་བུ་གར་སིབ་སིབ་ཐིམ་པར་བསམས་ལ་རིག་པ་གཟེངས་བསྟོད་ཅིང་ཕཊ་སྒྲ་དྲག་པོའང་གྱིས་ཤིག །འབེབ་པའི་རྫས་བདུག །རོལ་མོའི་སྒྲ་སྦྱར། བླ་མས་ཀྱང་དམིགས་པ་རྩེ་གཅིག་ཏུ་གཏད་ལ་རྩ་སྔགས་ཤམ་བུར། ཨོཾ་བཛྲ་ཨཱ་བེ་ཤ་ཡ་ཨ་ཨཱ༔ བཏགས་པ་མང་དུ་བརྗོད། བྱིན་ཕེབས་པའི་རྟགས་བྱུང་ནས་རྡོ་རྗེ་རྒྱ་གྲམ་མགོར་བཞག་ལ། ཡེ་ཤེས་པའི་རྒྱུན་ཇི་སྲིད་བྱང་ཆུབ་མ་ཐོབ་ཀྱི་བར་དུ་བརྟན་པར་གྱུར་ཅིག །ས་མ་ཡ་ཏིཥྛ་ལྷན༔ དེ་ནས་དཀྱིལ་འཁོར་ཆེན་པོའི་ཤར་ཕྱོགས་ནས་གཡས་སྐོར་གྱིས་ཕྱིན་ཏེ་ཡེ་ཤེས་སྒོ་མ་བཞི་ལ་ཕྱག་བྱས་ཏེ་གསོལ་བ་བཏབ་པར་མོས་ལ་འདིའི་རྗེས་ཟློས། ཀྱེ་ཧོ༔ ཤར་ལྷོ་ནུབ་བྱང་ཕྱོགས་བཞི་ན༔ བཞུགས་པའི་སྒོ་མ་ཆེན་མོ་བཞི༔ ཡེ་ཤེས་བཞི་ཡི་སྒོ་ཕྱེས་ལ༔ དཀྱིལ་འཁོར་ལྷ་དང་སྤྲད་དུ་གསོལ༔ ལན་གསུམ། སྒོ་མ་བཞིས་ཕོ་བྲང་ཆེན་པོའི་སྒོ་བཞི་ཤག་གིས་ཕྱེས་པར་མོས་ལ་སྔར་བྱིན་པའི་མེ་ཏོག་དེ་ཉིད་རང་རང་གི་ཚེ་རབས་སྔོན་ནས་འབྲེལ་བའི་རིགས་ཀྱི་ལྷ་ལ་ཕོག་པར་ཤོག་ཅིག་པའི་འདུན་པས་འདིའི་རྗེས་ཟློས་དང་ལྷན་ཅིག་འདོར་བར་ཞུ། ཧོ༔ སྔོན་ཚེ་ཚེ་རབས་གྲངས་མེད་ནས༔ དགེ་བའི་སྟོབས་ཀྱིས་བསྟེན་པའི་ལྷ༔ སྨོན་ལམ་ལས་འཕྲོ་འབྲེལ་པ་ཡི༔ ཡི་དམ་ལྷ་དང་སྤྲད་དུ་གསོལ༔ བཛྲ་པྲ་ཏི་གྲྀཧྞ་པཱུ་ཛ་ཧོ༔ མེ་ཏོག་དཀྱིལ་འཁོར་དངོས་སམ་མི་བདེ་ན་འགྲིམ་དཀྱིལ་དུ་འདོར་དུ་གཞུག །དཀྱིལ་འཁོར་གྱི་ལྷ་ཐམས་ཅད་འཁོར་ལོའི་མགོན་པོ་རྡོ་རྗེ་དྲག་པོ་རྩལ་གྱི་རང་སྣང་ལས་གཞན་དུ་མེད་པས་མེ་ཏོག་གང་ལ་ཕོག་ཀྱང་གཙོ་བོའི་རིགས་སུ་ངེས་པས་ཕོ་རྣམས་ཀྱི་གསང་མཚན་རྡོ་རྗེ་དྲག་པོ་རྩལ། མོའི་མཚན་པདྨ་བདེ་མཆོག་རྩལ་ཞེས་བྱ་བར་ངེས་པར་གྱིས་ཤིག །མ་རིག་པའི་སྒྲིབ་གཡོགས་དང་མིག་དར་ལྷན་ཅིག་བསལ་བར་མོས་མཛོད། རྡོ་རྗེའི་མིག་ཐུར་གྱིས་གདོང་གཡོགས་བསལ་ལ། ཧོ༔ ཇི་ལྟར་མིག་མཁན་རྒྱལ་པོ་ཡིས༔ ཐུར་མས་ལིང་ཏོག་བསལ་བ་ལྟར༔ ཁྱོད་ཀྱི་གཉིས་འཛིན་རྟོག་པ་ཡང༔ དེ་རིང་བདག་གིས་བསལ་བར་བྱ༔ དཀྱིལ་འཁོར་བཟང་པོ་འདི་ལ་ལྟོས༔ བཛྲ་ཙཀྵུ་པྲ་བེ་ཤ་ཡ་ཕཊ༔ དག་པ་ཡེ་ཤེས་ཀྱི་མིག་ཐོབ་པས་རང་བྱུང་རང་གསལ་གྱི་དཀྱིལ་འཁོར་མངོན་སུམ་དུ་མཐོང་བ་ནི། འབྱུང་བཞི་རི་རབ་རིམ་བརྩེགས་ཀྱི་སྟེང་དུ་དུར་ཁྲོད་འབར་བའི་གཞལ་ཡས་ཁང་རྒྱ་ཆེ་ལ་རྒྱན་དང་བཀོད་པ་འཇིགས་སུ་རུང་བས་བརྒྱན་པའི་དབུས་སུ་དྲེགས་པ་ཕོ་མོ་བསྒྲལ་བའི་བམ་དང་རུས་པའི་ཁྲི །སྲིན་པོ་ཕོ་མོའི་རོ། ཉི་ཟླ་པདྨ་དར་ཟབ་དང་བཅས་པའི་གདན་ལ་གུ་རུ་དྲག་པོ་ཐོད་ཕྲེང་རྩལ་དམར་ནག་ཁྲོ་བོའི་ཆས་ཐམས་ཅད་ཀྱིས་བརྒྱན་ཅིང་། རྡོ་རྗེ་དང་སྡིག་པ་འཛིན་པ། དེའི་དབུ་གཙུག་ཏུ་བླ་མ་རྡོ་རྗེ་ཐོད་ཕྲེང་རྩལ། དེའི་དབུ་གཙུག་ཏུ་གུ་རུ་ཞི་བ་སྤྲུལ་སྐུའི་ཆ་ལུགས་ཅན། དེའི་དབུ་གཙུག་ཏུ་རིགས་བདག་སྣང་བ་མཐའ་ཡས། དཔྲལ་བར་འཇམ་དཔལ་གཤིན་རྗེའི་གཤེད། མགྲིན་པར་དབང་ཆེན་རྟ་མཆོག་རྒྱལ་པོ། ཐུགས་ཀར་གསང་བདག་ཕྱག་ན་རྡོ་རྗེ། ལྟེ་བར་ཁྲོ་ཆེན་ཡཀྴ་མེ་དབལ། སྤྱི་གཙུག་དང་ཕྱག་ཞབས་བཞི་ལ་འཇིགས་བྱེད་བྱ་ཁྱུང་རིགས་ལྔ། ཕྱི་རོལ་དུ་ཡེ་ཤེས་ཁྲོ་བོ་བཅུ། གཞན་ཡང་དཔའ་བོ་མཁའ་འགྲོ་བཀའ་ཉན་ལས་བྱེད་སྤྲིན་གཏིབས་པ་ལྟ་བུས་བསྐོར་བ་སྟེ་རྟེན་དང་བརྟེན་པར་བཅས་པའི་དཀྱིལ་འཁོར་ཁྲ་ལམ་མཐོང་བར་མོས་ལ་དད་པ་དང་སྤྲོ་བ་རྒྱ་ཆེན་པོ་བསྐྱེད་འཚལ། སྔར་ཕུལ་བའི་མེ་ཏོག་དེ་ཉིད་གཙོ་བོའི་ཕྱག་ཏུ་བཞེས་ཏེ་སླར་ཡང་དབང་རྟགས་ཅོད་པན་གྱི་ཚུལ་དུ་སྤྱི་བོར་བཀོད་པར་མོས་མཛོད། ཅོད་པན་སླར་སོ་སོའི་མགོར་བཞག་ལ། ཧོ༔ བསྐྱེད་རིམ་གསལ་ལ་རྫོགས་རིམ་སྟོང༔ སྔགས་བཟླས་ཆུ་བོའི་གཞུང་དང་མཚུངས༔ ཡེ་ཤེས་ལྔ་དང་ལྡན་པ་ཡི༔ དོན་རྟགས་ཅོད་པན་འདི་ཟུངས་ཤིག༔ དེ་དག་གིས་ཕྱི་མཚན་མ་དང་ནང་ཡེ་ཤེས་ཀྱི་དཀྱིལ་འཁོར་དུ་འཇུག་པའི་རིམ་པ་རྣམས་གྲུབ་པ་ལགས། གཉིས་པ་ནི། ཞུགས་ནས་དབང་བསྐུར་དངོས་གཞི་ཞུ་བའི་ཡོན་དུ་དམིགས་ཏེ་མཎྜལ་ཕུལ། གསོལ་བ་འདེབས་པ་འདིའི་རྗེས་ཟློས་མཛོད། ཧོ༔ མེ་ཏོག་བཀྲམ་ཞིང་མཎྜལ་འབུལ༔ བླ་མས་དབང་མཆོག་བསྐུར་དུ་གསོལ༔ དབང་བསྐུར་དངོས་ལ་བུམ་གསང་ཤེར་ཡེ་བཞི་པ་མཐའ་རྟེན་གཏོར་དབང་བཅས་རྣམ་པ་ལྔར་ཡོད་པ་ལས་དང་པོ་བུམ་པའི་དབང་བསྐུར་བ་ལ་འདུན་པ་འདི་བཞིན་དུ་མཛོད། གནས་ཁང་འདི་ཉིད་གཞལ་ཡས་ཁང་། བླ་མ་རྡོ་རྗེ་འཆང་། བུམ་པ་འདི་གཞལ་ཡས་ཁང་། བུམ་བཅུད་འདི་གུ་རུ་དྲག་པོ་གཙོ་འཁོར་ཐམས་ཅད་འོད་དུ་ཞུ་བའི་བདུད་རྩིར་བསྒོམ། བདག་གིས་ཚིགས་སུ་བཅད་པ་བརྗོད་པའི་ཚེ། ནམ་མཁའ་ནས་ལྷ་དང་ལྷ་མོ་རྣམས་ཀྱིས་མེ་ཏོག་གི་ཆར་འབེབ། རོལ་མོའི་སྒྲ་སྒྲོག །རྩ་བ་གསུམ་གྱི་ལྷ་ཚོགས་རྣམས་ཀྱིས་དབྱངས་དང་བཅས་ཚིག་དབང་དུ་བསྐུར་ཞིང་། རང་གི་སྤྱི་གཙུག་ནས་མར་བདུད་རྩི་དཀར་དམར་མཐིང་གསུམ་བབས། ལུས་ངག་ཡིད་གསུམ་གྱི་སྡིག་སྒྲིབ་ཐམས་ཅད་དག །སྐུ་གསུམ་གྱི་དབང་ཐོབ་པའི་མོས་པ་སྐྱེད་ཅིག །རྣམ་བུམ་སྤྱི་བོར་བཞག་ལ། ཧཱུྃ༔ མཚན་ལྡན་བཀྲ་ཤིས་བུམ་པའི་ཆུ་རྒྱུན་འདི༔ དབང་དྲག་གུ་རུ་ཡབ་ཡུམ་སྐུ་དང་གཉིས་སུ་མེད༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ འགྱུར་མེད་སྐུ་ཡི་དབང་མཆོག་ཐོབ་པར་ཤོག༔ རྩ་སྔགས་དང་། ཀཱ་ཡ་ཨ་བྷི་ཥིཉྩ་ཨོཾ༔ མགྲིན་པར་བཞག་ལ། ཧཱུྃ༔ མཚན་ལྡན་བཀྲ་ཤིས་བུམ་པའི་ཆུ་རྒྱུན་འདི༔ དབང་དྲག་གུ་རུ་ཡབ་ཡུམ་གསུང་དང་གཉིས་སུ་མེད༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ འགག་མེད་གསུང་གི་དབང་མཆོག་ཐོབ་པར་ཤོག༔ རྩ་སྔགས་དང་། ཝཱ་ཀ་ཨ་བྷི་ཥིཉྩ་ཨཱ༔ བུམ་ཆུ་བླུད། སྙིང་གར་བཞག་ལ། ཧཱུྃ༔ མཚན་ལྡན་བཀྲ་ཤིས་བུམ་པའི་ཆུ་རྒྱུན་འདི༔ དབང་དྲག་གུ་རུ་ཡབ་ཡུམ་ཐུགས་དང་གཉིས་སུ་མེད༔ སྐལ་ལྡན་ཁྱོད་ཀྱི་སེམས་ལ་དབང་བསྐུར་བས༔ འཁྲུལ་མེད་ཐུགས་ཀྱི་དབང་མཆོག་ཐོབ་པར་ཤོག༔ རྩ་སྔགས་དང་། ཙིཏྟ་ཨ་བྷི་ཥིཉྩ་ཧཱུྃ༔ གནས་གསུམ་ཀར་བཞག་ལ། ཧཱུྃ༔ མཚན་ལྡན་བཀྲ་ཤིས་བུམ་པའི་ཆུ་རྒྱུན་འདི༔ དབང་དྲག་གུ་རུ་ཡབ་ཡུམ་སྐུ་གསུང་ཐུགས་དང་གཉིས་སུ་མེད༔ སྐལ་ལྡན་བུ་ཡི་ལུས་ངག་ཡིད་ལ་དབང་བསྐུར་བས༔ སྐུ་གསུང་ཐུགས་གསུམ་དབྱེར་མེད་དབང་ཐོབ་ཤོག༔ ཨོཾ་བཛྲ་གུ་རུ་ཀཱ་ཡ་ཝཱ་ཀ་ཙིཏྟ་ཨ་བྷི་ཥིཉྩ་ཧཱུྃ༔ དེའི་རྗེས་འབྲེལ་དུ་ལྷ་དབང་དང་ཆས་དབང་རྣམས་རིམ་པར་སྦྱིན་པ་ཡིན་པས་དམིགས་པ་འདི་བཞིན་དུ་མཛོད། མདུན་བསྐྱེད་གུ་རུ་དྲག་པོ་ཐོད་ཕྲེང་རྩལ་གྱི་སྐུ་ལས་རང་འདྲའི་ཡེ་ཤེས་ཀྱི་སྐུ་མར་མེ་གཅིག་ལས་གཉིས་མཆེད་ཀྱི་ཚུལ་དུ་བྱོན་ཏེ། ཁྱེད་རང་གུ་རུ་ཞི་བར་གསལ་བ་ལ་ཐིམ་པས་སྐད་ཅིག་གིས་དྲག་པོ་རྩལ་གྱི་སྐུར་གནས་གྱུར་པར་སྒོམས་ཤིག །གཙོ་བོའི་ཙཀླི་མགོར་བཞག་ལ། ཧཱུྃ༔ སློབ་དཔོན་ཆེན་པོ་པདྨ་འབྱུང་གནས་དཔལ༔ སྐུ་མདོག་དམར་ནག་རྡོ་རྗེ་རྩེ་དགུ་གཡས༔ གཡོན་པའི་ཕྱག་ནས་སྡིག་པ་ཁ་དགུ་འགྱེད༔ དུར་ཁྲོད་དཔལ་གྱི་ཆས་རྣམས་རབ་ཏུ་རྫོགས༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ འཇིག་རྟེན་དྲེགས་པ་མ་ལུས་འདུལ་བར་ཤོག༔ ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་ཧཱུྃ་ཧཱུྃ་ཨཱཿཧཱུྃ་ཧཱུྃ་ཕཊ༔ ཨ་བྷི་ཥིཉྩ་ཧཱུྃ༔ དེ་ལྟར་གུ་རུ་དྲག་པོའི་སྐུར་དངོས་སུ་གྱུར་པ་ལ་དུར་ཁྲོད་རོལ་པའི་ཆས་རྣམས་གནས་སོ་སོར་བགོས་ཤིང་མངའ་གསོལ་བས་སྲིད་པ་གསུམ་ན་འགྲན་ཟླ་དང་བྲལ་བའི་ཆེ་བཙན་འཇིགས་བྱེད་ཆེན་པོར་གྱུར་པར་མོས་ཤིག །དུར་ཁྲོད་ཆས་རྣམས་རིམ་བཞིན་གནས་སོ་སོར་བགོ་བའི་ཚུལ་བྱས་ལ། ཧཱུྃ༔ དུར་ཁྲོད་ཆེན་པོའི་གནས་བརྒྱད་ནས༔ མ་དང་མཁའ་འགྲོའི་བྱིན་རླབས་ཀྱིས༔ གདུག་པ་སྦྲུལ་གྱི་ཆུན་པོ་འདི༔ ཞེ་སྡང་རྣམ་དག་མེ་ལོང་ཡེ་ཤེས་ངང༔ རྣལ་འབྱོར་དབང་ཕྱུག་ཆེན་པོར་མངའ་གསོལ་ལོ༔ ཧཱུྃ༔ དུར་ཁྲོད་ཆེན་པོའི་གནས་བརྒྱད་ནས༔ མ་དང་མཁའ་འགྲོའི་བྱིན་རླབས་ཀྱིས༔ གླང་ཆེན་ཀོ་བ་རློན་པ་འདི༔ གཏི་མུག་རྣམ་དག་ཆོས་དབྱིངས་ཡེ་ཤེས་ངང༔ རྣལ་འབྱོར་དབང་ཕྱུག་ཆེན་པོར་མངའ་གསོལ་ལོ༔ ཧཱུྃ༔ དུར་ཁྲོད་ཆེན་པོའི་གནས་བརྒྱད་ནས༔ མ་དང་མཁའ་འགྲོའི་བྱིན་རླབས་ཀྱིས༔ ཞིང་ཆེན་ལྤགས་པའི་གཡང་གཞི་འདི༔ འདོད་ཆགས་རྣམ་དག་ཀུན་རྟོག་ཡེ་ཤེས་ངང༔ རྣལ་འབྱོར་དབང་ཕྱུག་ཆེན་པོར་མངའ་གསོལ་ལོ༔ ཧཱུྃ༔ དུར་ཁྲོད་ཆེན་པོའི་གནས་བརྒྱད་ནས༔ མ་དང་མཁའ་འགྲོའི་བྱིན་རླབས་ཀྱིས༔ དཔའ་བོ་སྟག་གི་ཤམ་ཐབས་འདི༔ ང་རྒྱལ་རྣམ་དག་སྐུ་ལྔ་ཡེ་ཤེས་ངང༔ རྣལ་འབྱོར་དབང་ཕྱུག་ཆེན་པོར་མངའ་གསོལ་ལོ༔ ཧཱུྃ༔ དུར་ཁྲོད་ཆེན་པོའི་གནས་བརྒྱད་ནས༔ མ་དང་མཁའ་འགྲོའི་བྱིན་རླབས་ཀྱིས༔ ཐོད་པ་ཚར་གསུམ་ཕྲེང་བ་འདི༔ ཕྲག་དོག་རྣམ་དག་བྱ་གྲུབ་ཡེ་ཤེས་ངང༔ རྣལ་འབྱོར་དབང་ཕྱུག་ཆེན་པོར་མངའ་གསོལ་ལོ༔ ཧཱུྃ༔ དུར་ཁྲོད་ཆེན་པོའི་གནས་བརྒྱད་ནས༔ མ་དང་མཁའ་འགྲོའི་བྱིན་རླབས་ཀྱིས༔ ཐོད་སྐམ་ལྔ་ཡི་དབུ་རྒྱན་འདི༔ དུག་ལྔ་རྣམ་དག་སྐུ་ལྔ་ཡེ་ཤེས་ངང༔ རྣལ་འབྱོར་དབང་ཕྱུག་ཆེན་པོར་མངའ་གསོལ་ལོ༔ ཧཱུྃ༔ དུར་ཁྲོད་ཆེན་པོའི་གནས་བརྒྱད་ནས༔ མ་དང་མཁའ་འགྲོའི་བྱིན་རླབས་ཀྱིས༔ ཐལ་ཆེན་ཚོམ་བུས་འཁོར་བ་སྟོངས་པར་མཛད༔ རྣལ་འབྱོར་དབང་ཕྱུག་ཆེན་པོར་མངའ་གསོལ་ལོ༔ ཧཱུྃ༔ དུར་ཁྲོད་ཆེན་པོའི་གནས་བརྒྱད་ནས༔ མ་དང་མཁའ་འགྲོའི་བྱིན་རླབས་ཀྱིས༔ ཁྲག་ཐིག་ཉོན་མོངས་རྣམ་དག་བདེ་བ་ཆེན་པོའི་ངང༔ རྣལ་འབྱོར་དབང་ཕྱུག་ཆེན་པོར་མངའ་གསོལ་ལོ༔ ཧཱུྃ༔ དུར་ཁྲོད་ཆེན་པོའི་གནས་བརྒྱད་ནས༔ མ་དང་མཁའ་འགྲོའི་བྱིན་རླབས་ཀྱིས༔ ཞག་གི་ཟོ་རིས་འཁོར་བའི་མ་རིག་འཇོམས༔ རྣལ་འབྱོར་དབང་ཕྱུག་ཆེན་པོར་མངའ་གསོལ་ལོ༔ དེ་ནས་གོ་ཆའི་ལྷ་རྣམས་ལས་ཡེ་ཤེས་ཀྱི་སྐུ་གཉིས་པ་རེ་འཕྲོས་ཏེ་ཁྱེད་རང་རྣམས་ཀྱི་དཔྲལ་བར་གཤིན་རྗེ་གཤེད། མགྲིན་པར་རྟ་མགྲིན། ཐུགས་ཀར་ཕྱག་རྡོར། ལྟེ་བར་ཡཀྴ་མེ་དབལ། སྤྱི་གཙུག་དཔུང་པ་པུས་མགོ་གཉིས་དང་ལྔར་འཇིགས་བྱེད་བྱ་ཁྱུང་གིས་བརྒྱན་པར་སྒོམས་ཤིག །སྐུ་ཙཀ་རྣམས་ཚིག་བསྟུན་གནས་སོ་སོར་བཞག་ལ། ཧཱུྃ༔ ཁྲོ་རྒྱལ་དཔལ་ཆེན་འཇམ་དཔལ་གཤིན་རྗེའི་གཤེད༔ སྐུ་མདོག་སེར་པོ་རལ་གྲི་སྡིགས་མཛུབ་མཛད༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ སྐུ་མཆོག་འགྱུར་མེད་ལྷུན་གྱིས་གྲུབ་པར་ཤོག༔ ཨོཾ་ཡ་མཱནྟ་ཀ་ཧཱུྃ་ཨ་བྷི་ཥིཉྩ་ཨོཾ༔ ཧཱུྃ༔ ཁྲོ་རྒྱལ་དཔལ་ཆེན་རྟ་མཆོག་དབང་གི་དཔལ༔ སྐུ་མདོག་དམར་པོ་དབྱུག་པ་སྦྲུལ་ཞགས་བསྣམས༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ གསུང་མཆོག་འགག་མེད་ལྷུན་གྱིས་གྲུབ་པར་ཤོག༔ ཨོཾ་པདྨ་ཀྲོ་དྷ་ཧཱུྃ་ཨཱཿཨ་བྷི་ཥིཉྩ་ཨཱ༔ ཧཱུྃ༔ ཁྲོ་རྒྱལ་དཔལ་ཆེན་གསང་བདག་རྡོ་རྗེ་འཛིན༔ སྐུ་མདོག་མཐིང་ནག་རྡོ་རྗེ་དྲིལ་བུ་བསྣམས༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ ཐུགས་མཆོག་འགྱུར་མེད་ལྷུན་གྱིས་གྲུབ་པར་ཤོག༔ ཨོཾ་བཛྲ་པཱ་ཎི་ཨ་བྷི་ཥིཉྩ་ཧཱུྃ༔ ཧཱུྃ༔ བཅོམ་ལྡན་ཁྲོ་རྒྱལ་ཡཀྴ་མེ་དབལ་ནི༔ སྐུ་མདོག་དམར་ནག་ཐོ་བ་མེ་དཔུང་འཛིན༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ དྲག་པོས་དགྲ་བགེགས་མ་ལུས་སྒྲོལ་བར་ཤོག༔ ཨོཾ་བཛྲ་ཡཀྴ་ཧཱུྃ་ཨ་བྷི་ཥིཉྩ་ཧཱུྃ༔ ཧཱུྃ༔ མཁའ་ལྡིང་རྒྱལ་པོ་འཇིགས་བྱེད་ག་རུ་ཎ༔ སྐུ་མདོག་མཐིང་ཁྲ་མེ་ཡི་གཤོག་པ་ཅན༔ གདུག་པ་ཅན་གྱི་ཀླུ་སྦྲུལ་ཞལ་དུ་གསོལ༔ གནམ་ལྕགས་འབར་བའི་མཆུ་སྡེར་ཟངས་སེ་ཟང༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ གདུག་པའི་ཀླུ་གདོན་ས་བདག་ཚར་གཅོད་ཤོག༔ ག་རུ་ཎ་ཙ་ལེ་ཙ་ལེ་ཨ་བྷི་ཥིཉྩ་ཧཱུྃ༔ འཁོར་གྱི་ཁྲོ་བོ་རྣམས་ལས་གཉིས་པ་འཕྲོས་རང་གི་སྟེང་འོག་ཕྱོགས་མཚམས་བཅུར་འཁོད་པར་མོས་ཤིག །ཁྲོ་ཙཀ་གམ་ཧཱུྃ་བཅུས་བསྐོར་ཚུལ་བྱས་ལ། ཧཱུྃ༔ ཡེ་ཤེས་དཔལ་ཆེན་ཁྲོ་རྒྱལ་ཆེན་པོ་བཅུ༔ སྐུ་མདོག་མཐིང་ནག་ཐོ་བ་ལྕགས་ཀྱུ་བསྣམས༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ ཕྱོགས་བཅུའི་དྲེགས་པ་མ་ལུས་འདུལ་བར་ཤོག༔ ཨོཾ་བཛྲ་ཀྲོ་དྷ་ཛཿཧཱུྃ་ཨ་བྷི་ཥིཉྩ་ཧཱུྃ༔ རིགས་ཀྱི་བདག་པོ་ལས་གཉིས་པ་འཕྲོས་སྤྱི་གཙུག་ཏུ་བཞུགས་པར་མོས་ཤིག །སྤྱི་བོར་ཚེ་དཔག་མེད་ཀྱི་སྐུ་དང་གཏོར་མ་བཞག་ལ། ཧཱུྃ༔ བཅོམ་ལྡན་བདེ་གཤེགས་སྣང་བ་མཐའ་ཡས་སྐུ༔ མདོག་དམར་སྐྱིལ་ཀྲུང་མཉམ་གཞག་བུམ་པ་འཛིན༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ སྐྱེ་ཤི་མེད་པའི་ཚེ་ལ་དབང་ཐོབ་ཤོག༔ ཨཱ་ཡུཿཔདྨ་ཨ་བྷི་ཥིཉྩ་ཧྲཱི༔ མེ་ཏོག་གཏོར་ཞིང་ཤིས་པ་བརྗོད། དེ་དག་གིས་བུམ་པའི་དབང་ཐོབ། ལུས་ཀྱི་སྒྲིབ་པ་དག །ལྷ་སྒོམ་པ་ལ་དབང་། ཕུང་པོ་ལྔ་རིགས་རྣམ་པ་ལྔར་གནས་གྱུར། ས་བརྒྱད་པ་མན་ཆད་ནོན། འབྲས་བུ་སྤྲུལ་སྐུ་འཐོབ། ཞི་བའི་ཕྲིན་ལས་འགྲུབ་པར་འགྱུར་བ་ཡིན་ནོ། །གཉིས་པ་གསང་བའི་དབང་བསྐུར་ཞུ་བའི་ཡོན་དུ་མཎྜལ་ཕུལ། གསོལ་བ་འདེབས་པ་འདིའི་རྗེས་ཟློས། ཧོ༔ མེ་ཏོག་བཀྲམ་ཞིང་མཎྜལ་འབུལ༔ བླ་མས་དབང་མཆོག་བསྐུར་དུ་གསོལ༔ དེ་ནས་དམིགས་པ་འདི་བཞིན་དུ་མཛོད། ཁྱེད་རང་བླ་མ་དྲག་པོའི་སྐུར་བཞུགས་པའི་ལུས་ཀྱི་ནང་རྩ་གསུམ་འཁོར་ལོ་ལྔ་གསལ་ཐོབ་ཅིག །བླ་མ་ཡབ་ཡུམ་མཉམ་པར་སྦྱོར་བའི་བྱང་ཆུབ་ཀྱི་སེམས་ཐོད་པའི་བདུད་རྩི་དང་གཉིས་སུ་མེད་པས་དབང་བསྐུར་བར་མོས་ཤིག །བནྡྷ་གནས་གསུམ་དུ་འོག་གི་ཚིག་དང་བསྟུན་ནས་བཞག །བདུད་རྩི་སྦྱིན་ལ། ཧཱུྃ༔ མཚན་ལྡན་བཀྲ་ཤིས་ཞལ་བུ་ཀ་པཱ་ལ༔ ཕྱི་དཀར་ནང་དམར་ཐབས་དང་ཤེས་རབ་འབྲེལ༔ རྩ་བརྒྱད་སྟོང་སྦྱར་རིགས་ལྔ་ཡེ་ཤེས་ལྔ༔ སྐལ་ལྡན་ལུས་ལ་དབང་བསྐུར་སྒྲིབ་བྱང་ཤོག༔ ཀཱ་ཡ་གྷུ་ཡ་ཨ་བྷི་ཥིཉྩ་ཨོཾ༔ ཧཱུྃ༔ བནྡྷ་ཟླུམ་པོ་རང་བྱུང་དབྱིངས་ཀྱི་ངང༔ འཆི་མེད་བདུད་རྩི་བྱང་ཆུབ་སེམས་ཀྱིས་བཀང༔ ཉོན་མོངས་བདུད་འཇོམས་ཡེ་ཤེས་ལྔ་ལྡན་ཅིང༔ སྐལ་ལྡན་ངག་ལ་དབང་བསྐུར་སྒྲིབ་བྱང་ཤོག༔ ཝཱ་ཀ་གྷུ་ཡ་ཨ་བྷི་ཥིཉྩ་ཨཱ༔ ཧཱུྃ༔ ཐོད་པ་ཟླུམ་པོ་ཆོས་སྐུ་ཕྱོགས་ལྷུང་བྲལ༔ ཆོས་ཉིད་བདུད་རྩི་མཚན་མའི་བདུད་ལས་རྒྱལ༔ གཉིས་མེད་ངང་དུ་ཆོས་ཉིད་རོལ་པར་སྦྱོར༔ སྐལ་ལྡན་སེམས་ལ་དབང་བསྐུར་སྒྲིབ་བྱང་ཤོག༔ ཙིཏྟ་གྷུ་ཡ་ཨ་བྷི་ཥིཉྩ་ཧཱུྃ༔ ཧཱུྃ༔ ཀ་ནི་གང་དུ་མི་དམིགས་བརྗོད་དང་བྲལ༔ པཱ་ནི་མ་སྐྱེས་ཆོས་ཉིད་ཅིར་ཡང་འཆར༔ ལ་ནི་འཁོར་འདས་བདེ་བ་ཆེན་པོའི་ངང༔ དོན་གསུམ་མཚན་ལྡན་རྡོ་རྗེ་ཀ་པཱ་ལ༔ སྐལ་ལྡན་ལུས་ངག་ཡིད་ལ་དབང་བསྐུར་བས༔ སྒོ་གསུམ་སྒྲིབ་པ་མ་ལུས་དག་པར་ཤོག༔ གྷུ་ཡ་བྷོ་དྷི་ཙིཏྟ་ཨ་བྷི་ཥིཉྩ་མཱཾ༔ ཞེས་བརྗོད། བདུད་རྩི་ཁོང་དུ་སོང་ནས་རང་གནས་ཐིག་ལེའི་བདུད་རྩི་དང་གཉིས་སུ་མེད་པར་འདྲེས་པས། གསང་གནས། ལྟེ་བ། སྙིང་ག །མགྲིན་པ། སྤྱི་བོའི་འཁོར་ལོ་ལྔ། རྩ་ཁམས་བ་སྤུ་དང་བཅས་པ། ཐིག་ལེ་དཀར་དམར་གྱིས་གང་། རང་གི་ཐིག་ལེ་འོ་མའི་ཚུལ། བདུད་རྩི་གཏའ་ཅན་འདི་ཕབས་ཀྱི་ཚུལ། དེ་གཉིས་འདྲེས་པ་ཞོའི་ཚུལ་དུ་གྱུར་ནས། རྩ་དག་པ་གཞལ་ཡས་ཁང་། རླུང་དག་པ་གདན་ཁྲི །ཐིག་ལེ་དག་པ་ལྷ་སྐུ །ཡིག་འབྲུ་དག་པ་སྔགས་ཀྱི་སྒྲ་རུ་དིར་དིར་སྒྲོག་པར་མོས་ལ་སྔགས་འདི་རྣམས་ཀྱི་རྗེས་ཟློས་མཛོད། རཀྴའི་ཕྲེང་བ་གཏད་ལ། རྩ་སྔགས་དང་དབྱངས་གསལ་རྗེས་ཟློས་བྱར་གཞུག །ཨོཾ་འགྲུབ་པར་གྱུར་ཅིག །ཨཱཿའགྲུབ་པར་གྱུར་ཅིག༔ ཧཱུྃ་འགྲུབ་པར་གྱུར་ཅིག༔ རྡོ་རྗེ་དྲག་པོ་རྩལ་འགྲུབ་པར་གྱུར་ཅིག༔ ངག་སྔགས་བཟླ་བ་ལ་དབང་བར་གྱུར་ཅིག༔ མེ་ཏོག་འཐོར་ཞིང་ཤིས་པ་བརྗོད། དེས་གསང་བའི་དབང་ཐོབ། ངག་སྒྲིབ་དག །ངག་སྔགས་སུ་བཟླ་བ་དང་རྩ་རླུང་བསྒོམ་པ་ལ་དབང། ས་བཅུ་པ་ནོན། འབྲས་བུ་ལོངས་སྐུ་འཐོབ། རྒྱས་པའི་ཕྲིན་ལས་འགྲུབ་པར་འགྱུར་བ་ཡིན་ནོ། །གསུམ་པ་ཤེས་རབ་ཡེ་ཤེས་ཀྱི་དབང་བསྐུར་ཞུ་བའི་ཡོན་དུ་མཎྜལ་ཕུལ། གསོལ་བ་གདབ་པ་འདིའི་རྗེས་ཟློས། ཧོ༔ མེ་ཏོག་བཀྲམ་ཞིང་མཎྜལ་འབུལ༔ བླ་མས་དབང་མཆོག་བསྐུར་དུ་གསོལ༔ མདུན་བསྐྱེད་ཀྱི་རང་འོད་ཡུམ་རྡོ་རྗེ་རྣལ་འབྱོར་མ་ལས་ཡེ་ཤེས་ཀྱི་སྐུ་འཕྲོས་ཏེ་ཁྱེད་རང་དང་གསང་བའི་གཟུང་མ་ལ་ཐིམ་པས་བྱིན་གྱིས་བརླབས་པར་མོས་ཤིག །ཕག་མོའི་ཙཀླི་མགོར་བཞག་ལ། ཧཱུྃ༔ རྒྱལ་བའི་ཡུམ་མཆོག་རྡོ་རྗེ་རྣལ་འབྱོར་མ༔ སྐུ་མདོག་དམར་ནག་གྲི་གུག་ཐོད་ཁྲག་འཛིན༔ ཁ་ཊྭཱཾ་ལ་འཁྱུད་རིགས་བཞིའི་འཁོར་གྱིས་བསྐོར༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ ཡོན་ཏན་ལྷུན་གྲུབ་ཕྲིན་ལས་བཞི་འགྲུབ་ཤོག༔ ཛྙཱ་ན་དྷཱ་ཀི་ནཱི་ཧཱུྃ་ཨ་བྷི་ཥིཉྩ་མཱཾ། རྡོ་རྗེ་དྲིལ་བུ་གཏད་དེ། ཧཱུྃ༔ བདེ་ལ་སེམས་བཟུང་སྟོང་ལ་སྦྱར༔ དབབ་བཟུང་བཟློག་དང་འགྲེམས་པར་གྱིས༔ དབང་བཞིའི་ཡེ་ཤེས་རྩལ་སྦྱོངས་ལ༔ འདི་ཁྱེར་གསང་བའི་ཡུམ་དང་སྦྱོར༔ ཛྙཱ་ན་ཌཱ་ཀི་ཨ་བྷི་ཥིཉྩ་ཧཱུྃ༔ ཁྱེད་རང་རྡོ་རྗེ་དྲག་པོ་རྩལ་རིག་མ་རྡོ་རྗེ་ཕག་མོར་གསལ་བ་སྙོམས་པར་ཞུགས། ཡབ་ཀྱི་རྡོ་རྗེ་རྩེ་ལྔ་གསོར་བའི་རྩེ་མོ་ལྔ་ལ་རྒྱལ་བ་ཡབ་ལྔ། ཡུམ་གྱི་པདྨ་འདབ་བཞིའི་ལྟེ་བ་དང་བཅས་པ་ལ་ཡུམ་ལྔ་གསལ་བས། རྡོ་རྗེ་པདྨར་བསྟིམས་ཏེ་ཐིག་ལེ་ཕབ་པས། སྤྱི་བོར་ཐིག་ལེ་གཡོས། ལུས་སྒྲིབ་དག །དགའ་བའི་ཡེ་ཤེས་སྐྱེས། མགྲིན་པར་ཕབ། ངག་གི་སྒྲིབ་པ་སྦྱང་། དགའ་བྲལ་གྱི་ཡེ་ཤེས་སྐྱེས། སྙིང་གར་ཕབ། ཡིད་སྒྲིབ་དག །མཆོག་དགའི་ཡེ་ཤེས་སྐྱེས། ལྟེ་བ་དང་གསང་གནས་སུ་ཕབ། རྡོ་རྗེ་བུམ་པའི་རྩེར་ཁྲིག་གིས་གང་། ཤེས་བྱའི་སྒྲིབ་པ་དག །ལྷན་ཅིག་སྐྱེས་པའི་ཡེ་ཤེས་སྐྱེས། ཡུམ་གྱི་པདྨར་ལྷུང་བའི་བར་དུ། ཟག་པ་མེད་པའི་ཡེ་ཤེས་སྐྱེས། ཐིག་ལེ་གཉིས་སུ་མེད་པའི་ཚེ། སྐུ་ལྔ་ལྷུན་གྱིས་གྲུབ་པའི་ཡེ་ཤེས་སྐྱེས། བདེ་སྟོང་གཉིས་མེད་ཀྱི་ངང་ལ་གནས་པར་མོས་ལ་རང་ངོར་འཛིན་མེད་དུ་ལྟོས་ལ་མཉམ་པར་འཇོག་པར་ཞུ། མེ་ཏོག་འཐོར་ཞིང་ཤིས་པ་བརྗོད། དེས་གསུམ་པ་ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་སྒྲིབ་པ་དག །ཡུམ་ཕྱག་རྒྱ་བསྟེན་པ་ལ་དབང་། ས་བཅུ་གསུམ་མན་ཆད་ནོན། འབྲས་བུ་ཆོས་སྐུ་ཐོབ། དབང་གི་ཕྲིན་ལས་འགྲུབ་པར་འགྱུར་བ་ཡིན་ནོ། །བཞི་པ་རང་གནས་ཀྱི་ཡེ་ཤེས་ངོ་སྤྲད་པ་ཚིག་དབང་རིན་པོ་ཆེ་ཞུ་བའི་ཡོན་དུ་སོགས་གོང་ལྟར་དང་། ཧོ༔ མེ་ཏོག་བཀྲམ་ཞིང་མཎྜལ་འབུལ༔ བླ་མས་དབང་མཆོག་བསྐུར་དུ་གསོལ༔ གྱིས་གསོལ་བ་གདབ། ཁྱེད་རང་ལུས་རྣམ་སྣང་གི་ཆོས་བདུན་བཅའ། ངག་བརྗོད་པ་དང་བྲལ། ཡིད་བར་སྣང་ཁམས་སུ་ཙེན་ནེ་བཞག །སྔ་ཕྱིའི་རྟོག་པས་མ་བསླད་པར། གནས་ལུགས་ངང་ལ་ཀློད་ནས་ཞོག་ཅིག །མེ་ལོང་དྭངས་པ་ལ་གུ་རུའི་སྐུ་འཆར་བར་བྱས་ཏེ། ཧཱུྃ༔ པདྨ་འབྱུང་གནས་ཞེས་བྱ་བ༔ སེམས་ཉིད་མ་བཅོས་ཀློང་ཡངས་ན༔ རིག་སྟོང་ལྷུན་གྲུབ་འབྲལ་མེད་བཞུགས༔ ཕྱོགས་བྲལ་དབྱིངས་སུ་དབང་བསྐུར་རོ༔ ཛྙཱ་ན་ཌཱ་ཀི་ནཱི་པཉྩ་དྷཱརྨ་ཀཱ་ཡ་ཨ་བྷི་ཥིཉྩ་ཨ་ཨ༔ དོན་དམ་གཉུག་མ་སྤྲོས་བྲལ་ཆེ༔ ལྷན་ནེ་ལྷང་ངེ་ཁྱབ་བརྡལ་ལེ༔ གནས་ལུགས་དོན་ལ་མཉམ་པར་བཞག༔ རྩལ་དབང་ཆེན་པོའི་དགོངས་པ་འོ༔ ཨ༔ མེ་ལོང་གི་ནང་དུ་སྣང་བའི་སྐུ་གསལ་ལ་ངོས་བཟུང་མེད་པ་བཞིན་དུ་རང་རིག་གི་ངང་དུ་འཁོར་འདས་ཀྱི་ཆོས་སྣ་ཚོགས་སུ་སྣང་ཡང་རིག་སྟོང་རྩ་བྲལ་ཆེན་པོར་ངོ་ཤེས་པར་གྱིས་ཤིག །མེ་ཏོག་འཐོར་ཞིང་ཤིས་པ་བརྗོད། དེས་རིག་པའི་རྩལ་དབང་ངམ། ཚིག་དབང་རིན་པོ་ཆེ་ཐོབ། ཤེས་བྱའི་སྒྲིབ་པ་དག །ཕྱག་རྒྱ་ཆེན་པོ་རྫོགས་རིམ་བསྒོམ་པ་ལ་དབང་། ས་བཅུ་དྲུག་རིག་འཛིན་བླ་མའི་ས་ནོན། ངོ་བོ་ཉིད་ཀྱི་སྐུ་ཐོབ། དྲག་པོའི་ཕྲིན་ལས་འགྲུབ་པར་འགྱུར་བ་ཡིན་ནོ། །ལྔ་པ་མཐའ་རྟེན་ཡོངས་རྫོགས་གཏོར་མའི་དབང་བསྐུར་བ་ལ་དམིགས་པ་འདི་བཞིན་དུ་མཛོད། གཏོར་སྣོད་དབང་དྲག་རོལ་པའི་གཞལ་ཡས་ཁང་མེ་དཔུང་འབར་བའི་ཀློང་དུ། གཏོར་མ་གུ་རུ་དྲག་པོའི་ལྷ་ཚོགས་དངོས་སུ་གསལ་བ་ཁྱེད་རང་གི་སྤྱི་བོར་སྤྱན་དྲངས་ཤིང་བྱིན་གྱིས་བརླབ་པའི་ཚེ། མོས་གུས་དྲག་ཏུ་བྱས་པའི་རྐྱེན་གྱིས་ལྷ་རྣམས་འོད་དུ་ཞུ་ནས་འོད་ཟེར་དཀར་དམར་མཐིང་གསུམ་གྱི་རྒྱུན་བབ། ཁྱེད་རང་གི་ལུས་ངག་ཡིད་གསུམ་གྱི་སྒྲིབ་པ་དག །སྐུ་བཞི་ཡེ་ཤེས་ལྔ་དང་ལྡན། གུ་རུ་ཉིད་དང་གཉིས་སུ་མེད་པའི་དབང་དང་བྱིན་རླབས་ཐོབ་པའི་མོས་འདུན་རྩེ་གཅིག་ཏུ་མཛོད། དཔལ་གཏོར་གནས་ལྔར་གཏུགས་ལ། ཧཱུྃ༔ གཏོར་སྣོད་མཚན་དང་ལྡན་པའི་ཀ་པཱ་ལ༔ གཏོར་མ་འདོད་ཡོན་ལྔ་དང་ཡེ་ཤེས་ལྔ༔ གུ་རུའི་སྐུ་མཆོག་བདེ་ཆེན་འདུ་འབྲལ་མེད༔ མཁའ་འགྲོ་དབང་འདུས་ཕྲིན་ལས་རྣམ་བཞི་འགྲུབ༔ དབང་བཞི་ཡོངས་སུ་རྫོགས་པའི་དབང་ཐོབ་ཤོག༔ གུ་རུ་དྷེ་བ་ཌཱ་ཀི་ནཱི་ཨ་བྷི་ཥིཉྩ་ཨོཾ་ཨཱཿཧཱུྃ་ཧྲཱིཿཨཱ༔ གཏོར་མའི་ཆ་ཤས་དང་བདུད་རྩི་དངོས་གྲུབ་ཏུ་བྱིན་ཅིང་ཤིས་བརྗོད་བྱའོ། །གསུམ་པ་རྗེས་ཀྱི་བྱ་བ་ནི། དེ་དག་གིས་འགྲན་ཟླ་དང་བྲལ་བའི་གཏེར་ཆེན་ཆོས་ཀྱི་རྒྱལ་པོ་རྡོ་རྗེ་གླིང་པའི་ཟབ་གཏེར་སྙན་བརྒྱུད་ཟུང་དུ་འབྲེལ་བ་བླ་མ་དྲག་པོའི་དབང་བཞི་རིང་བརྒྱུད་བར་མ་ཆད་ཅིང་ཉེ་བརྒྱུད་བྱིན་རླབས་ཀྱི་ཚན་ཁས་བརྒྱན་པ་ལེགས་པར་ཐོབ་པ་ཡིན་པས་རྩ་བ་དང་ཡན་ལག་གིས་བསྡུས་པའི་དམ་ཚིག་མཐའ་དག་ཚུལ་བཞིན་དུ་་བསྲུང་བ་དང་། འདི་ཡི་དམ་གྱི་ལྷར་བཟུང་བར་བགྱིའོ་སྙམ་པས་འདིའི་རྗེས་ཟློས། གཙོ་བོས་ཇི་ལྟར་སོགས་གཏང་རག་མཎྜལ་ཕྱིན་སྤྱི་ལྟར་བྱ། སློབ་དཔོན་གྱིས་ཚོགས་ལ་རོལ་ཞིང་ལྷག་མ་གཏང་བ་ནས་ཤིས་བརྗོད་ཀྱི་བར་ཡང་ལས་བྱང་ལྟར་མཐར་ཆགས་སུ་བགྱིས་པས་གྲུབ་བོ། །སྙིགས་མཐར་སྡེ་བརྒྱད་གདུག་པའི་ཚང་ཚིང་ལ། །བྱིན་རླབས་ཞུགས་ཀྱི་རྣོ་མྱུར་འདི་ཟབ་ཅེས། །ཆེས་ཆེར་བསྔགས་ཀྱང་སྤྱོད་པའི་སྐལ་མེད་ལ། །ཕན་བདེ་རྒྱུན་མི་འཆད་པའི་གསོས་གྱུར་ཅིག །དེང་སང་འདི་སྲོལ་ཡིད་ཆེས་དཀོན། །རིང་བརྒྱུད་ཉེ་བརྒྱུད་གསུམ་འདྲེས་པའི། ཁུངས་དང་བྱིན་རླབས་གཉིས་ལྡན་པས། །དཔྱོད་ལྡན་མཆིས་ན་ཡིད་ཆེས་བྱོས། །ཞེས་པའང་ཆོས་ཚུལ་འདི་ལ་གཅེས་སྤྲས་སུ་བྱ་བའི་འདུན་པ་བརྟན་པོ་ཅན་འཆི་མེད་བསྟན་གཉིས་གཡུང་དྲུང་གླིང་པས་དབེན་གནས་དེ་བཱི་ཀོ་ཊིའི་དགའ་ཚལ་ཙ་འདྲ་རིན་ཆེན་བྲག་གི་སྒྲུབ་པའི་ཁང་པར་གཏེར་ཆེན་ཉིད་ཀྱི་གསུང་རབ་སོར་བཞག་སྟེ་གོ་བདེའི་གསལ་བྱེད་དུ་བགྱིས་པ་དགེ་ལེགས་འཕེལ།། །།\nRetrieved from "http://rtz.tsadra.org/index.php?title=Terdzo-NA-015&oldid=115108"\nThis page was last edited on 29 December 2017, at 17:10.


༄། །ཉག་རོང་གི་ལོ་གསར་ཏེ་བཅུ་གསུམ་དུས་སྟོན་ལ་དཔྱད་ཅིང་བརྗོད་པ་གཟུར་གནས་དགྱེས་པའི་གཏམ། ། – ལུག་ཚང་དཔལ་ཡོན།\n༄། །ཉག་རོང་གི་ལོ་གསར་ཏེ་བཅུ་གསུམ་དུས་སྟོན་ལ་དཔྱད་ཅིང་བརྗོད་པ་གཟུར་གནས་དགྱེས་པའི་གཏམ། །\nདེ་ལ་འཛམ་གླིང་གི་ཡུལ་གྲུ་གང་ས་གང་ལའང་ལོ་གསར་གཏོང་སྲོལ་ཡོད་པ་མ་ཟད་ཕལ་ཆེར་དུས་ཀྱི་དབང་དུ་བྱས་ནའང་ལོ་རེ་ལ་ཐེངས་རེ་དང་མང་ཆེ་བ་ནི་ལོ་འགོ་འཛིན་ས་ལ་ཡིན་པ་རེད། དེ་ལ་སྟོན་པའམ་དཔའ་བོ་གང་གི་འཁྲུངས་སྐར་དང་། ཡང་ན་རྒྱལ་ཁབ་བམ་མི་རིགས་ཞིག་གི་རང་དབང་ཐོབ་དུས་སོགས་དྲན་གསོའི་ལོ་རྒྱུས་རེ་བཤད་རྒྱུ་ཡོད་ལ་དེའི་ཐད་རྩོད་གླེང་ཡང་ཆེན་པོ་མེད་དོ། །\nདེ་ལ་སྤྱིར་བོད་ཡོངས་ནས་ལོ་མཇུག་ཉི་ཤུ་དགུ་ལ་ལོ་ཟད་ཟླ་ཟད་ཅེས་གླུད་གཏོང་བ། སོག་མེ་སྦར་བ་དང་ཐལ་རྡུལ་འབོ་བ་སོགས་ནི་རྙིང་པ་དང་ངན་པ་རྣམས་ཕྱིར་གཡུག་སྟེ་ནད་གདོན་འབྱུང་པོ་མཐར་སྐྲོད་གཏོང་བའི་བསམ་པ་ཡོད་པ་རེད། ཉག་རོང་གི་དམིགས་བསལ་ནི་ཚེས་གཅིག་ལ་ལོ་གསར་གྱི་དུས་སྟོན་མི་བྱེད་པ་ཚེས་བཅུ་གསུམ་ལ་བྱེད་པ་དེ་རེད། ཚེས་བཅུ་གཉིས་ཕྱི་དྲོའམ་དགུང་མོར་གྲོང་ཚོ་གཅིག་གི་ཕོ་གསར་རྣམས་འདུས་ནས་ཆང་འཐུང་བཞིན་དུད་ཀ་རེའི་སྒོ་ཁར་སོང་ནས་ཨ་ལགས་ཇོ་ཟེར་བ་ཞིག་བརྗོད་བཞིན་འཆམ་རྒྱུགས་བྱ་རྒྱུ་ཞིག་ཡོད། འཆམ་དཔོན་ཞིག་ཡོད་པ་དེས་ལག་ཏུ་ཤིང་གྲི་སྟག་རས་གཟིག་རས་རི་མོ་ཚོན་ལྡན་ཅན་བཟུང་ནས་མདུན་དུ་འགྲོ་བའི་སྟངས་སྟབས་བྱེད་བཞིན་ཁ་ནས་གང་བརྗོད་རྗེས་སུ་གྲལ་སྒྲིག་པ་པོ་རྣམས་ཀྱིས་རྗེས་ཟློས་དང་ཤིང་གྲི་བཟུང་ནས་ལད་མོ་བྱས་ཏེ་འགྲོ་དགོས། ངག་ཏུ་བརྗོད་པའི་ཚིག་ནི་འདི་ལྟར་ཏེ། འོ་ཨ་ལགས་ཇོ། འོ་ཡང་ལགས་ཇོ། འོ་གད་པ་གད། འོ་སྟག་མཆོད། འོ་སྟག་དང་འདྲ། འོ་གཟིག་མཆོད། འོ་གཟིག་དང་འདྲ། འོ་དོམ་མཆོད། འོ་དོམ་དང་འདྲ། འོ་དྲེད་མཆོད། འོ་དྲེད་དང་འདྲ། འོ་ཁྱུང་མཆོད། འོ་ཁྱུང་དང་འདྲ། འོ་འབྲུག་མཆོད། འོ་འབྲུག་དང་འདྲ། འོ་ལགས་ཤིག་ཡག །འོ་ལགས་བེའི་ཡག །འོ་ལགས་ཇོ། མཆོད་མཆོད་བསྟོད་བསྟོད། ཀི་ཀི་བསྭོ་བསྭོ་ལྷ་རྒྱལ་ལོ། །ཀི་ཧི་ཧི། ཞེས་སོ། །རྒྱ་རོང་བ་ལའང་ངན་པ་སྣ་དགུ་ཟློག་པའི་རྣམ་པ་འུར་དིར་དང་ལྷ་རྒྱལ་ལོ། །ཀི་ཧི་ཧི་སོགས་འབོད་སྲོལ་ཡོད་ཟེར་རོ། །\nབོད་ཡུལ་ཕལ་ཆེར་གྱིས་དགུ་ཐུག་འཐུང་བ་རེད། ཉག་རོང་ལ་ནི་དགུ་ཀོར་ཞེས་པ་གྲོ་ཕྱེ་པགས་པའི་བར་དུ་ཤ་དང་ཚིལ་ཡང་ན་ལོ་མ་སྐྱུར་པོ་ཡོད་པའི་གོར་བ་མེ་ལ་བསྲེགས་པའི་ཁ་ཟས་སོགས་བཟའ་བཏུང་ལ་ཁྱིམ་མི་ཚང་མ་འདུས་ནས་རོལ་བའི་ཐུགས་སྤྲོ་གཏོང་བ་ཡིན། དེ་ནི་ལོ་རྙིང་པ་ཕར་སྐྱེལ་བའི་རྣམ་པ་མཚོན་བྱེད་ཡིན་ནོ། །\nདེ་ནས་བོད་ཡུལ་གཞན་ན་ལོ་འགོ་ཚེས་གཅིག་ལ་ཡིན་མོད། ཉག་རོང་དང་རྒྱ་རོང་གིས་ནི་ཚེས་བཅུ་གསུམ་ལ་བརྩི་བ་ཡིན། ལོ་གསར་པ་ཚུར་བསུ་བའི་རྣམ་པ་རང་ཁྱིམ་ལ་ལྷ་བསང་གཏོང་བ་ལ་ཁྱིམ་བདག་མོས་ཞོགས་པ་སྔ་མོ་ཆུ་གཙང་ལེན་མཁན་སུའི་སྔ་བྱེད་པ་རེད། དེ་ནས་ཉི་ཤར་ལ་གཞི་བདག་རི་འགོ་ལ་ལྷ་བསང་འབུལ་ཞིང་རྟ་རྒྱུགས་པ་དང་། མདའ་འབན་བཀྱེ་བ། བྲོ་འཆམ་པ། གླུ་ལེན་པ། སུ་མགྱོགས་བཀྱེ་བ། ཤུགས་ཚད་པ། ཉག་རོང་དུ་ད་དུང་ཁུ་ཡུག་ཆུ་འཐུང་ཞེས་ཁལ་སྒ་ལ་ལག་པས་འཆང་ནས་ས་ལ་གྲོ་ཕྱེ་བཀྲམ་པའི་སྟེང་ཤ་དུམ་བུ་རེ་ཁས་ལེན་སུ་ནུས་ཀྱི་ལུས་རྩལ་བདེ་མིན་འགྲན་སྡུར་བྱེད་པའི་རྩེད་མོ་གད་མོ་ཤོར་བ་ཞིག་ཡོད་པ་སོགས་འགྲན་སྡུར་གྱི་རྣམ་པ་དུ་མ་རིམ་བཞིན་ཉིན་འགའ་ཤས་ལ་སྡེ་ཚོ་བ་མི་རྒན་གཞོན་ཆེ་ཆུང་ཀུན་འདུས་ནས་རྩེད་མོ་ཡག་པོ་རྩེ་རྒྱུ་ཡོད་པ་ཡིན་ནོ། །\nབོད་དབུས་གཙང་ལ་སྡེར་ཀ་བསྒྲིགས་པ་དང་། གྲོ་སོ་ཕྱེ་མར་བཤམས་བཀོད་བྱེད་སྲོལ་ཡོད། ཉག་རོང་ལ་ཟན་ཚོགས་བཅའ་བ་ཞེས་ལོ་གསར་གྱི་ཟས་དམིགས་བསལ་བ་ཞིག་ཡོད་པ་དེའི་རྒྱུ་ཆ་དང་བཟོ་ཚུལ་ནི། ཟན་ཆང་ཞེས་རྩམ་པ་ཆུ་ཚ་པོ་ཉུང་ངུས་ཧ་ཅང་སྐ་བར་བརྫིས་ནས་ཆང་ཕབ་བསྲེ་ལ་དྲོན་པོ་གོས་མཐུག་པོས་བཏུམས་ནས་ནས་ཆང་ལྟར་བསྙལ། ཉིན་གསུམ་ཙམ་ནས་དྲི་ཞིམ་ཐུལ་ལེ་བ་རོ་མངར་སེང་ངེ་བ་ཞིག་ཡོང་གི་རེད། དེ་ལ་ཟན་ཆང་ཟེར། དེས་རྒྱུ་བྱས་ཏེ་ཚོགས་ཟན་གོང་དབྱིབས་མྱེས་བུམ་ལྟ་བུ་ཞིག་བཅའ་བ་ལ་མར་གྱིས་དཀར་རྒྱན་མེ་ཏོག་མཛེས་ཤིང་ལྟ་ན་སྡུག་པ་བྱེད་པ་ཡིན། དེ་ལ་ཟན་ཚོགས་ཟེར། དེའང་ལྷ་སྐལ་ཅུང་ཆེ་བ་གཅིག་དང་མི་རེ་ལ་རན་པ་རེ་རེ། ཞོན་རྟ་དང་སྒོ་ཁྱི་ལའང་ཆུང་ཆུང་རེ་བཅའ་བ་ཡིན། གལ་སྲིད་བུ་མག་པ་སོང་བ་དང་བུ་མོ་གནས་ལ་སོང་བ་ཡོད་ནའང་ངེས་པར་དུ་ཟས་སྐལ་རེ་བཞག་སྲོལ་ཡོད་ཡོད་དོ། །\nཡང་བོད་ཡུལ་ཀུན་ལ་ཚོན་སྣ་ཁ་དོག་ལྔའི་རླུང་རྟ་ཁང་སྟེང་དང་གཞི་བདག་གི་ལ་རྩེ་ལ་སྒྲོན་པ་དང་། གྲོ་ཕྱེའི་དཀར་ཐིག་ཉི་ཟླ་དང་གཡུང་དྲུང་ནོར་བུའི་དབྱིབས་སོགས་རི་མོའི་ལག་རྩལ་གྱིས་ཁྱིམ་ནང་ལ་བརྒྱན་པ་རེད། ཉག་རོང་ལ་སྲུང་ཤིང་ཞེས་སྟག་པ་ཤིང་སྡོང་ཡལ་ག་ལ་བྱ་ཝང་གི་སྤུ་དཀར་པོའམ་བལ་མཚན་གྱིས་བརྒྱན་པ་དང་། རྒྱུ་ཤིང་ལས་མཚོན་ཆ་རལ་གྲི་མདའ་མདུང་གི་དབྱིབས་སུ་བཅོས་པར་སྟག་རས་གཟིག་རས་ཀྱི་རི་མོ་འབྲི་བ་ཞིག་ཀྱང་ཁང་སྟེང་དང་གཞི་བདག་གི་ལ་རྩེ་ལ་གཟུགས་སྲོལ་ཡོད་པ་ཡིན་ནོ། །\nབོད་རོང་འབྲོག་ཀུན་ལ་ཐུད་དང་ཤ་མོག་གྲོ་གཅུས་སོགས་ཟས་སྣ་གདའ་དགུའི་བཟའ་བ་དང་། ཇ་ཆང་དང་ཨ་རག་ཡང་རག་གི་བཏུང་བ། མར་ཁུ་གྲོ་གླང་དང་ཟན་ཆང་ཤའམ་ལྡུམ་བུའི་ཚོད་མའི་བཅའ་བ་སོགས་གྲ་རྒྱས་ཕུན་སུམ་ཚོགས་པ་ཉིན་བཅུའམ་བཅོ་ལྔ་ཙམ་གཏོང་སྲོལ་ཡོད་ལ་ཤ་ཕུ་ནུ། གྲོགས་དགའ་མཛའ། གྲོང་པ་ཁྱིམ་མཚེས་ལ་མགྲོན་ཁ་སྟོན་མོ་སྣེ་ལེན་ལེགས་སྐྱེས་འབུལ་རེས་བྱེད་པ་སོགས་ཕལ་ཆེར་གཅིག་གྱུར་ཡིན་ནོ། །\nའོན་ཀྱང་དུས་ཀྱི་དབང་དུ་ན་མི་འདྲ་བ་མང་ཙམ་ཡོད་དེ། ཀོང་པོས་ཟླ་བཅུ་པའི་ཚེས་གཅིག་ལ་ལོ་གསར་དུས་སྟོན་བྱེད་པ་དང་། མངའ་རིས་ཀྱིས་ཟླ་བཅུ་གཅིག་པའི་ཚེས་གཅིག་ལ་བྱེད་པ། གཞིས་ཀ་རྩེས་ཟླ་བཅུ་གཉིས་པའི་ཚེས་གཅིག་ལ་བྱེད་སྲོལ་ཡོད་པ་རེད། ཉག་རོང་ཡུལ་སྒྲོ་བོ་བ་དང་ཤར་རྒྱལ་མོ་རོང་དུ་ཟླ་བཅུ་གཅིག་པའི་ཚེས་བཅུ་གསུམ་ལ་ལོ་གསར་དགའ་སྟོན་དང་། ཉག་རོང་ཡུལ་ཕལ་ཆེར་གྱིས་ཟླ་བཅུ་གཉིས་པའི་ཚེས་བཅུ་གསུམ་ལ་ལོ་སར་དུས་སྟོན་བྱེད་པ་སོགས་གཅིག་གྱུར་བྱུང་མེད། མིང་ཡང་སོ་ནམ་ལོ་གསར་རམ་བེའུ་ལོ་ཆུང་ཞེས་ཡུལ་གཞན་པས་མིང་བཏགས་པ་ལས་རང་ཡུལ་གྱིས་ནི་ལོ་གསར་རང་འབོད་ཀྱིན་ཡོད། ཡང་བྱང་ནག་ཆུ་སོག་རུ་བ་དང་འབྲི་རུ་བ། རི་བོ་ཆེ་སོགས་ཁམས་སྟོད་སྨད་ལ་ལོ་ཆེ་ཆུང་ཞེས་ཟླ་བཅུ་གཉིས་པའི་ཚེས་གཅིག་ལ་ལོ་ཆུང་དང་ཟླ་དང་པོའི་ཚེས་གཅིག་ལ་ལོ་ཆེ་སྟེ་གཉིས་ཀར་དུས་སྟོན་རྒྱས་བསྡུས་གཉིས་རེ་གཏོང་སྲོལ་ཡོད་དོ། །\nཉག་རོང་གི་ལོ་གསར་དགའ་སྟོན་ཟླ་བཅུ་གཅིག་པའི་ཚེས་བཅུ་གསུམ་མམ་ཟླ་བཅུ་གཉིས་པའི་ཚེས་བཅུ་གསུམ་ལ་ཡིན་པའི་ལྕགས་མདུད་བཅུ་གསུམ་མམ་ཉག་རྐེད་བཅུ་གསུམ་ཟེར་བ་དེ་ཉག་ཡུལ་ས་ཆ་མང་ཆེ་སར་ཁྱབ་ཡོད། ད་དུང་ཉག་རོང་རྒྱ་རོང་སྨར་ཁམས་གོ་འཇོ་སོགས་ཡུལ་ལུང་མི་ཉུང་བ་ལའང་ཉག་རོང་དང་འདྲ་བ་སྔར་སྲོལ་རྒྱུན་འཛིན་བྱས་དང་བྱེད་བཞིན་ཡིན་ཞེས་གཞན་ངག་ལས་ཐོས། འདི་དག་ནི་སྔར་གྱི་བོད་རང་གི་བརྩིས་པའི་ལོ་འགོ་འཛིན་ཚུལ་མི་འདྲ་བ་ལ་བརྟེན་ནས་དར་སྲོལ་བྱུང་བ་ཞིག་ཡིན་ངེས་ལ། གནའ་དུས་སུ་འགྲིམ་འགྲུལ་སྟབས་བདེ་མེད་པ་དང་། དེ་དུས་གཅིག་གྱུར་གྱི་སྐར་ཡིག་ལོ་ཐོ་ཁྱབ་མེད་པས་དར་སྲོལ་ལ་འདྲ་མིན་བྱུང་བ་ལས་ཚང་མ་ལོ་གསར་པར་དགའ་བསུའི་དུས་སྟོན་རྟེན་འབྲེལ་བྱེད་པར་ཁྱད་མེད་པ་གཅིག་མཐུན་ཡིན་ནོ། །\nབོད་དབུས་སུ་དར་བའི་ལོ་གསར་དེ་ལ་བོད་ཟླ་མི་ཟེར་བ་ཧོར་ཟླ་ཟེར་དགོས་པའི་རྒྱུ་མཚན་ནི། རྒྱལ་དབང་ལྔ་པས་རྩིས་དཀར་ནག་དྲིས་ལན་ལས། རབ་བྱུང་བཞི་པའི་མེ་ཕག་ལོར་ཧོར་ཇིང་གིར་རྒྱལ་པོས་མི་ཉག་གི་ལག་ནས་རྒྱལ་ས་ཐོབ་པའི་ཟླ་བར་བཀྲ་ཤིས་པའི་དགའ་སྟོན་བྱས་པ་མཆུ་ཟླ་ལོ་གསར་དུ་བཟུང་བ་དཀྱུས་སུ་ཤོར་བས། མིང་ལའང་ཧོར་གྱི་ཟླ་བ་དང་པོར་གྲགས་ཞེས་གསུངས་པ་ལྟར་ཡིན་ལ། དུས་འཁོར་རང་ལུགས་ལ་ནག་ཟླ་སོགས་ཉ་སྐར་བརྩི་བ་ལས། དང་པོ་གཉིས་པ་སོགས་ཨང་གྲངས་ཀྱི་སྒོ་ནས་བརྩི་སྲོལ་མེད་པ་ཡིན་ཡང་ཕྱིས་སུ་ཧོར་དང་རྒྱ་ནག་གི་ཤན་ཞུགས་པ་ཡིན་ནོ། །\nལོ་འགོ་འཛིན་ཚུལ་མི་འདྲ་བ་མང་པོ་ཡོད་པ་ཚིག་མཛོད་ཆེན་མོ་ལས་གསུང་པ་འདིར་དྲངས་ན། ལོ་རེའི་ཟླ་བ་བཅུ་གཉིས་ལས་གང་དང་གང་ལ་ལོ་ཡི་འགོ་འཛིན་ཚུལ་མི་འདྲ་བ་དུ་མ་ཡོད་དེ། ཧོར་ཟླའི་སྒོ་ནས་བཤད་ན། ༡ . ཧོར་ཟླ་གསུམ་པའི་ཚེས་གཅིག་སྟེ་ནག་ཟླ་ཡར་ངོའི་ཚེས་གཅིག་ལ་འཛིན་པ་ནི་དུས་འཁོར་རྩ་རྒྱུད་ཀྱི་རྗེས་སུ་འབྲངས་ནས་སྐར་རྩིས་པ་རྣམས་ཀྱི་ལུགས། ༢ . ཧོར་ཟླ་དང་པོའི་ཚེས་གཅིག་ལ་འཛིན་པ་ནི། མདོ་སྡེ་གསེར་འོད་དང་སྨན་གྱི་རྒྱུད་བཞི་ལྟར་རྒྱ་ནག་ཧོར་རྒྱལ་པོ། བོད་ཁ་བ་ཅན་པ། ནག་རྩིས་པ་འགའ་ཞིག་བཅས་ཐམས་ཅད་མཐུན་པས་ད་ལྟ་ཡོངས་གྲགས་ལྟར་རོ། ༣ . ཧོར་ཟླ་བཅུ་གཉིས་པའམ་དགུན་ཟླ་འབྲིང་པོ་རྒྱལ་ཟླ་བ་ནས་འཛིན་པ་ནི་གདན་བཞི་དང་རྡོ་རྗེ་མཁའ་འགྲོ་ལུགས། ༤ . ཧོར་ཟླ་བཅུ་གཅིག་པའི་ཚེས་གཅིག་གམ་དགུན་ཉི་ལྡོག་ནས་འཛིན་པ་ནི་ནག་རྩིས་པ་རྣམས་ཀྱི་ལུགས་ཡིན། རགས་རྩིས་བྱས་ན་ཚེས་གཅིག་དང་། ཞིབ་རྩིས་བྱས་ན་དགུན་ཉི་ལྡོག་ནས་འཛིན། ༥ . ཧོར་ཟླ་བཅུ་པའི་མར་ངོའི་ཚེས་གཅིག་ནས་འཛིན་པ་ནི་འདུལ་བ་དང་། མངོན་པ་མཛོད་ཀྱི་རྗེས་སུ་འབྲངས་ནས་ས་པཎ་དང་རྗེ་ཙོང་ཁ་པ་སོགས་ཀྱི་ལུགས་ཡིན། ༦ . ཧོར་ཟླ་དགུ་པའི་མར་ངོའི་གཅིག་ནས་འཛིན་པ་ནི་མདོ་ཉི་མའི་སྙིང་པོའི་རྗེས་སུ་འབྲངས་ནས། ཁ་ཆེ་པཎ་ཆེན་དང་། སྣར་ཐང་བ། མཆིམས་འཇམ་དབྱངས་སོགས་ཀྱི་ལུགས་ཡིན། ༧ . ཧོར་ཟླ་བརྒྱད་པའི་མར་ངོའི་ཚེས་གཅིག་ནས་འཛིན་པ་ནི་རྟེན་འབྲེལ་མདོ་འགྲེལ་གྱི་རྗེས་སུ་འབྲངས་ནས་སྐྱོར་མོ་ལུང་གི་སྦ་ཏི་དགྲ་བཅོམ་པ་སོགས་ཀྱི་ལུགས་ཡིན། ཞེས་སོགས་བྱུང་བ་ལ་བལྟས་ན་ད་ལྟར་བོད་ཀྱི་ལོ་སར་ཧོར་ཟླ་དང་པོའི་ཚེས་གཅིག་ལ་དུས་སྟོན་བྱས་དང་བྱེད་བཞིན་པ་ནི་རབ་བྱུང་བཞི་པའི་མེ་ཕག་ལོར་ཧོར་ཇིང་གིར་རྒྱལ་པོས་མི་ཉག་གི་ལག་ནས་རྒྱལ་ས་ཐོབ་པའི་ཟླ་བར་བཀྲ་ཤིས་པའི་དགའ་སྟོན་བྱས་པ་མཆུ་ཟླ་ལོ་གསར་དུ་བཟུང་བ་ལས་དར་སྲོལ་བྱུང་ཞིང་། རབ་བྱུང་བཅོ་ལྔ་པའི་ཆུ་ལུག་ལོར་བོད་ལ་སྨན་རྩིས་ཁང་བཙུགས་རྗེས་ཀྱི་ལོ་ཐོ་དར་ཁྱབ་བྱུང་བའི་རྒྱུ་རྐྱེན་གྱིས་ལུགས་གསར་པ་དར་ཁྱབ་ཆེར་བྱུང་བ་མིན་ནམ་སྙམ་སྟེ། ས་མཐའ་ཁུག་ཀྱོག་རྣམས་ལ་ད་དུང་ཡང་སྲོལ་རྙིང་ལུས་ཡོད་པས་ཤེས་སོ། །ཉག་ཡུལ་དུ་གཏམ་བཤད་རྙིང་པར་རྒྱ་ཡི་ལོ་གསར་དང་བོད་ཀྱི་བཅུ་གསུམ་ཞེས་ཟེར་བ་ལའང་གོ་རྒྱུ་ཆེན་པོ་ཞིག་འདུག་སྙམ་མོ། །\nགང་ལྟར་ཡང་ཉག་རོང་ལུང་པ་ལའང་ལོ་གསར་དུས་སྟོན་གཅིག་གྱུར་རང་མིན་ལ་ཟླ་ཚེས་གཅིག་ལའང་མིན་ཏེ། སྒྲོ་བོ་ཤོད་ཆེན་བཅོ་བརྒྱད་ཅེས་ཡུལ་སྡེ་ཆེན་པོ་དེར་ཟླ་བཅུ་གཅིག་པའི་ཚེས་བཅུ་གསུམ་ལ་དུས་སྟོན་བྱས་མུས་ཡིན། མན་ཆོད་བརྒྱ་ཤོག་ཡན་ཆོད་ནས་ཆ་དགའ་ཡས་གྲོང་༼མི་ལོ་དྲུག་ཅུ་ཙམ་གྱི་སྔོན་ལ་བཟང་རོག་གྲོང་པའང་ཡིན་མོད། དེང་སང་འགྱུར་བས་ཟླ་དང་པོའི་ཚེས་གཅིག་ལ་ལོ་གསར་གཏོང་བཞིན་ཡོད།༽མན་ཆོད་གྱི་ཉིན་སྲིབ་ཚང་མ་ཟླ་བཅུ་གཉིས་པའི་ཚེས་བཅུ་གསུམ་ལ་དུས་སྟོན་ཡིན། གཞན་ཡང་ཡུལ་དབུས་ལྟེ་བའི་ས་ཆ་རུ་ནང་༼མདོ་སྨད་དུ་དབྱངས་དང་པོ་དང་གཉིས་པ་འདོན་པའི་སྒྲ་ཟུར་ཉམས་པས་ཇི་བཞིན་མི་ཐོན་པས་གཅིག་ཏུ་སོང་། རི་གསུམ་བར་གྱི་ས་ལ་ཆགས་ཡོད་པས་རི་ནང་ཡིན་ཟེར་ཡང་རུ་དཔོན་བཞུགས་ས་ཡིན་པས་རུ་ནང་འབྲི་བ་ཐུགས་དག་སྙམ།༽བ་དང་། ཉག་སྟོད་ཕྱོགས་ཀྱི་ས་སྟོད་བ། ཟུར་པ་བ། བརྡ་གན་ཉིན་སྲིབ། བཟང་རོག་བ་དང་། ཉག་སྨད་ཕྱོགས་ཀྱི་ཆོས་ཡུལ་ལ་བརྒྱ་སྐོར་གསུམ་ཞེས་ཡུལ་སྡེ་ཆེན་པོ་བཅས་ནི་ཟླ་དང་པོའི་ཚེས་གཅིག་ལ་ལོ་གསར་ཡིན། འདི་དག་ཉག་རོང་གི་སྡེ་མཐའ་སྟོད་སྨད་ནས་སྲོལ་གསར་པར་བསྒྱུར་ཡོང་བ་ཡིན་ལ། རུ་ནང་བ་ནི་ལྕགས་མདུད་རུ་ནང་ཚང་དཔོན་གྱི་གདན་ས་ཡིན་པས་སྲིད་འཛིན་གྲོང་སྡེ་ཆགས་ཡུལ་གཙོ་བོ་དེར་ཡིན་པས་སྔོན་བོད་གཞུང་གིས་བཟུང་བ་དང་རྗེས་ནས་རྒྱ་གཞུང་གིས་ཤུགས་རྐྱེན་ཐེབས་པས་ཡིན་ནོ། །\nདེ་ལ་ཟླ་བཅུ་གཅིག་གམ་བཅུ་གཉིས་ཀྱི་ཚེས་གཅིག་ལ་ལོ་གསར་དུས་སྟོན་བྱེད་པའི་ཡུལ་བོད་ཀྱི་ལུང་པ་མང་པོ་ལ་ཡོད་མོད་ཀྱང་། ཉག་རོང་བས་ཟླ་བཅུ་གཅིག་གམ་ཟླ་བཅུ་གཉིས་པའི་ཚེས་གཅིག་ལ་མི་བྱེད་པ་ཚེས་བཅུ་གསུམ་ལ་དུས་སྟོན་བྱེད་དགོས་པའི་རྒྱུ་མཚན་ལ་བཤད་སྲོལ་འགའ་ཡོད་དེ་ཕལ་ཆེར་འཁྱོག་བཤད་དང་ལོག་བཤད་འབྲེལ་མེད་ཁོ་ནར་ཟད་ལ་དོན་ཚན་ལྔ་ཙམ་ཡོད་པ་གཤམ་གསལ་ལྟར་རོ། །\nདང་པོ་ནི་ཆོས་རྒྱལ་ཁྲི་སྲོང་ལྡེའུ་བཙན་གྱི་དུས་སུ་ཉག་དམག་གིས་རྒྱ་གར་ཆུ་བོ་གང་གཱའི་ས་མཚམས་བར་བཟུང་ནས་མིང་ཡང་ཨ་ཛི་ཏ་བི་ཛ་ཡ་ཟུར་ཆགས་ནས་ཉག་ཨ་ཛི་རོང་ཟེར་བ་ཡིན། གཡུལ་ལས་རྒྱལ་ཏེ་དམག་མི་རྣམས་སླར་རང་ཡུལ་དུ་སླེབས་དུས་ལོ་རྗེས་མའི་ཟླ་བཅུ་གཅིག་པའི་ཚེས་བཅུ་གསུམ་ཡིན་པས་དེའི་བར་དུ་བསྒུགས་ནས་དེར་ལོ་གསར་དུས་སྟོན་བྱས་པ་རྒྱུན་འབྱམས་སུ་སོང་བ་ཡིན་ཟེར། འདི་ལ་དཔྱད་པ་འདི་ཡོད་དེ་གལ་སྲིད་ཉག་དམག་སོང་བས་གཡུལ་ལས་རྣམ་པར་རྒྱལ་བ་ཡིན་ན་ལོ་རྒྱུས་ཆོས་འབྱུང་སོགས་ཡིག་ཆ་ལ་ཡོད་དགོས་ན་དེ་ནི་མེད་པས་དང་། ཉག་རོང་གི་ཡིག་ཆ་རྙིང་པ་རྣམས་ལའང་གཅིག་ཀྱང་མེད་པས་ཉག་རྒན་འགས་ཧོར་ཇིང་གིར་རྒྱལ་པོས་མི་ཉག་གི་ལག་ནས་རྒྱལ་ས་ཐོབ་པའི་དུས་དྲན་ལོ་རྒྱུས་ལ་ལད་མོ་བྱས་ནས་ངག་རྒྱུན་ཙམ་བརྩམས་པར་ཟད་དོ། །\nགཉིས་པ་ནི་གླིང་གེ་སར་རྒྱལ་པོས་ཨ་བསེ་གཡུ་རལ་རྒྱལ་པོ་བདུད་ཀྱི་དམག་དཔུང་སྡེ་དང་བཅས་པ་བཏུལ་ནས་ཉག་རོང་ལ་དམ་པའི་ཆོས་ཀྱི་བསྟན་པ་ཉི་མ་ཤར་བ་འདྲ་བྱུང་བའི་དུས་ནི་ཟླ་བཅུ་གཉིས་པའི་ཚེས་བཅུ་གསུམ་ལ་ཡིན་པས་དེ་ནས་དུས་དེའི་དགའ་སྟོན་ལ་རྒྱུན་འཛིན་བྱུང་བ་ཡིན་ཟེར། དེ་ལའང་དཔྱད་བྱའི་དངོས་པོ་འཛམ་གླིང་ན་ཆེས་མང་བའི་སྙན་ངག་གི་ལོ་རྒྱུས་རིང་མོ་ཞེས་གེ་སར་གྱི་སྒྲུང་རྣམས་ལས་མི་གསལ་བ་མ་ཟད་ཨ་བསེ་གཡུ་རལ་རྒྱལ་པོའི་སྒྲུང་ཡིག་ནང་དུའང་མེད་ན་དོགས་པ་ཟ་དགོས་པའི་ཡུལ་དུ་གྱུར་ཅིང་། སྤྱིར་ཉག་རོང་བས་རང་སྡེ་ཨ་བསེ་གཡུ་རལ་རྒྱལ་པོའི་ཕྱོགས་མི་བཟུང་བ་དགྲ་བོའི་ཕྱོགས་མི་བཟུང་སྟེ། དེ་འདྲ་ནི་ཉག་མིའི་གཤིས་ཀ་རྩ་བ་ནས་མིན་པས་སོ། །\nགསུམ་པ་ནི་ལྕགས་མདུད་ཤེས་རབ་རྒྱལ་མཚན་ཟླ་དང་པོའི་ལོ་སར་སྐབས་རྒྱ་ནག་གོང་མ་ལ་བཅར་དགོས་པས་ཟླ་བཅུ་གཉིས་པའི་ཚེས་བཅུ་གསུམ་ལ་ལོ་སར་དུས་སྟོན་སྔོན་དུ་གཏོང་བ་ཡིན་ཟེར་རོ། །དེ་ལའང་དོགས་གཞི་ཆེན་པོ་ཡོད་དེ་སྤྱིར་ས་སྐྱ་འགྲོ་མགོན་ཆོས་རྒྱལ་འཕགས་པས་རྒྱ་ནག་གོང་མ་མཇལ་ཡོད་ཀྱང་། ལྕགས་མདུད་ཤེས་རབ་རྒྱལ་མཚན་འགྲོ་མགོན་ཆོས་རྒྱལ་འཕགས་པ་དང་བསྡོངས་ནས་རྒྱ་ནག་གོང་མ་ལ་མཇལ་ཟེར་བའི་ལོ་རྒྱུས་དངོས་མེད་པ་མ་ཟད་བདེན་པའང་མིན་ཏེ། ཁོང་གཉིས་དུས་སྔ་ཕྱི་མི་འགྲིགས་ཤིང་གཅིག་འདས་ཚར་རྗེས་གཅིག་གཞི་ནས་འཁྲུངས་པ་ཡིན་པས་དགོས་དབང་གིས་ལོག་བཤད་ཀྱི་སྐྱོན་ཆེན་པོ་ཡོད་དོ། །\nབཞི་པ་ནི་ཟླ་བ་དང་པོ་ལ་ཆོ་འཕྲུལ་ཟླ་བ་ཁེལ་ཡོད་པས་དགེ་སྡིག་འགྱུར་ཆེ། དེས་ན་ཉག་བླ་པདྨ་བདུད་འདུལ་དང་ཟིལ་དབོན་ཀརྨ་བསོད་ནམས། ཁྲོམ་དགེ་མཁའ་སྤྱོད་དབོན་པོ་སོགས་དབོན་པོ་བརྒྱད་ཅུ་ཐམ་པ་ཉག་རྐེད་རྦ་ལྕག་གནས་སུ་འདུས། དམ་ཆོས་ཐོས་བསམ་སྒོམ་སྒྲུབ་མཛད་པའི་སྐབས། ལོ་སར་དུས་སྟོན་ནང་དུ་ཤ་ཟ་བ་དང་ཆང་འཐུང་བ་སོགས་མེད་དུ་མི་རུང་བའི་བཟའ་བཏུང་འདི་རྣམས་སྡིག་པར་འཛེམས་དགོས་པའི་ཆོ་འཕྲུལ་ཟླ་བ་ཞེས་ཟླ་དང་པོ་ལ་ཁེལ་ཡོད། སྤྱིར་ཟླ་དེར་ལོ་སར་དུས་སྟོན་དེ་ཆོས་དང་འགལ་བས་ཡག་པོ་མི་ཡོང་ཞེས་ཐུགས་གྲོས་གནང་སྟེ་ཅུང་ཟད་སྔ་བཅུག་པ་ཡིན་ཟེར་བར་རྒྱུ་མཚན་ཡོད་པ་འདྲ་བྱུང་ཡང་ཆོས་པ་དག་གི་འདོད་པ་ཁོ་ན་དང་བསྟུན་ཡོད་སྙམ། དེའི་དུས་དམར་ཆོག་བཅད་པ་དང་དམར་མཆོད་ལ་དགག་པའི་དུས་སྐབས་ཤིག་ཡིན་པས། ཡིག་ཆ་མི་ཉུང་བ་ད་ལྟ་བླ་མ་དེ་རྣམས་ཀྱི་བཀའ་འབུམ་དང་རྣམ་ཐར་སོགས་ཡིག་ཆ་ནང་དངོས་སུ་མཇལ་དུ་ཡོད། རྫ་དཔལ་སྤྲུལ་ཞལ་ནས་ཉག་རོང་བདུད་ཀྱི་ལུང་པར་བྱང་སེམས་ཆོས་ཀྱི་ཉི་མ་ཤར་བ་གྱིས་ཞེས་ཁོང་གི་དངོས་སློབ་ཟིལ་དབོན་ཀརྨ་བསོད་ནམས་ཀྱིས་དམར་ཆོག་བཅད་པ་དང་དམར་མཆོད་ལ་དགག་པ་སོགས་དགེ་བ་བཅུ་ལ་འབད་འབུངས་ཧ་ཅང་ཆེན་པོ་བྱེད་པའི་སྒང་ཡིན་པས་སོ་ཟེར་ནའང་ལོ་སར་དང་འབྲེལ་བ་ཐད་ཀར་ཡོད་པ་མ་མཐོང་ངོ་། །\nལྔ་པ་ཉག་རོང་བས་གྲངས་བཅུ་གསུམ་དང་གསུམ། བཅོ་བརྒྱད་དང་བརྒྱད་སོགས་ལ་བཟང་པོ་བརྩི་སྲོལ་ཡོད་པ་ཡིན་ཏེ། ཉག་ཤོད་ཆེན་བཅོ་བརྒྱད། ཉག་ཁྲི་སྡེ་བརྒྱད། རྨེ་གླག་ཤོད་གསུམ། ཇི་སྐད་དུ་ཡར་ངོ་ཚེས་གཅིག་ཚེས་གཉིས། །ཚེས་གསུམ་དབུས་ལ་འགྲོ་ཀོ། །ཞེས་བྲོ་རྙིང་གི་ཚིག་ལ་གསལ་བ་སོགས་དང་། ལ་རྩེ་བཅུ་གསུམ། ཕྲག་ལྷ་དར་མ་བཅུ་གསུམ། བླ་མ་རྒྱལ་མཚན་བཅུ་གསུམ། སློབ་མ་རྡོ་རྗེ་བཅུ་གསུམ་སོགས་ཧ་ཅང་མང་པོ་ཡོད་ལ་བཀྲ་ཤིས་པའི་གྲངས་སུའང་བསྒྲངས། དེས་ན་ལོ་སར་དུས་སྟོན་དུས་ཚེས་བཟང་བ་བཅུ་གསུམ་ལ་བྱེད་ན་ལེགས་ཞེས་ཉག་ཁྲི་སྡེ་བརྒྱད་ཀྱི་དཔོན་པོ་ལྕགས་མདུད་མགོན་པོ་རྣམ་རྒྱལ་གྱིས་བཀའ་ཁྱབ་བསྒྲགས། དེ་ལ་བརྩི་བསྐུར་བྱུང་བས་ལོ་སར་དུས་སྟོན་དེ་ཟླ་བཅུ་གཅིག་གམ་བཅུ་གཉིས་པའི་ཚེས་བཅུ་གསུམ་ལ་བྱས་ཟེར་བའང་རྒན་པོ་རྣམ་པས་བྱིས་པར་གནའ་སྒྲུང་བརྩམས་པ་ཙམ་དུ་ཟད་དེ་ཟླ་བའང་བཅུ་གཅིག་གམ་བཅུ་གཉིས་པ་གཉིས་གང་འདོད་གདམ་ང་ཅན་མི་ཆོག་པར་ངེས་པས་སོ། །\nའོ་ན་ཚེས་བཅུ་གསུམ་ལ་བརྩི་སྲོལ་དེ་གང་ལགས་ཟེར་ན། བདག་གིས་ནི་བོད་གནའ་རབས་པའི་ལོ་འགོ་འཛིན་ཚུལ་རྙིང་པ་ཤུལ་དུ་ལུས་པའི་ས་ཁུག་ལུང་ཀྱོག་ཏུ་རིག་གནས་རྒྱུན་འཛིན་གྱི་ཞེན་པས་བཅིང་པ་ལས་བྱུང་བ་ཡིན་ནོ་ཞེས་ཁ་ཚོན་གཅོད་པ་ཡིན་ནོ། །དེ་ལ་དཔྱད་པར་བྱ་བའི་དགོས་པ་ཡེ་མི་འདུག་ཀྱང་དཔྱད་བྱའི་དོན་འདི་ཡོད་དེ། དོན་ཆེན་པོ་ལྡོག་ཏུ་མི་ནུས་པ་ཞིག་མ་བྱུང་ན་ལོ་གསར་དགའ་སྟོན་གང་བྱུང་དུ་བཅོས་མི་ནུས་ཏེ། སྤྱིར་ཉག་རོང་བ་ནི་གནའ་སྲོལ་ལ་གཅེས་འཛིན་དང་རྩ་ཆེན་བྱེད་པའི་མི་གཤིས་བཅོས་དཀའ་ལ་གྱོང་པོ་ཞིག་ཡིན་པའི་ཕྱིར་དང་། ས་ཆ་དེ་ན་བོད་སྔ་རབས་སམ་གདོང་རུས་ཀྱི་གོམས་གཤིས་ལུགས་སྲོལ། ཟས་གོས་རྒྱན་ཆ། ལོག་སྐད་ཀྱི་སྒྲ་གདངས་ཐུན་མོང་མ་ཡིན་པ་མི་ཉག་སྐད་ཅེས་པ་སོགས་ཧ་ཅང་མང་པོ་ད་དུང་ཡང་མ་ཉམས་པར་གནས་མུས་སུ་ཡིན་པའི་ཕྱིར་རོ། །ཡང་ཉག་རོང་གི་ལོ་གསར་དུས་མི་འདྲ་བར་སྒྲུང་ཞིག་བཤད་རྒྱུ་དགོས་ན། འོ་ན་རྒྱ་རོང་ལའང་གཅིག་པ་ཡིན་ཏེ་ཚེས་བཅུ་གསུམ་ལ་དུས་སྟོན་བྱེད་པའི་ཕྱིར་ཡང་སྒྲུང་གཞན་ཞིག་རྩོམས་ཤིག །ད་དུང་ཡང་ཀོང་པོས་ཟླ་བཅུ་པའི་ཚེས་གཅིག་ལ་ལོ་གསར་དུས་སྟོན་བྱེད་པ་དང་། མངའ་རིས་ཀྱིས་ཟླ་བཅུ་གཅིག་པའི་ཚེས་གཅིག་ལ་བྱེད་པ། གཞིས་ཀ་རྩེས་ཟླ་བཅུ་གཉིས་པའི་ཚེས་གཅིག་ལ་བྱེད་པ་དེ་དག་ཀྱང་ཟླ་དང་པོའི་ཚེས་གཅིག་མིན་པ་ཁྱབ་མཉམ་ཡིན་པས་དཀའ་ཁག་འཕྲད་ངེས་སོ། །ཞེས་པའང་ཉག་རོང་བ་ཡིན་ཟེར་བའི་མ་འདྲིས་པའི་མཛའ་བཤེས་དྲྭ་མིང་ལ་མི་ཡི་རྣམ་ཤེས་ཟེར་བའི་དྲྭ་གྲོགས་ཤིག་གིས་ཉག་རོང་གི་བཅུ་གསུམ་ལོ་རྒྱུས་དང་རྒྱུ་མཚན་ཉུང་ངུ་གསུང་རོགས་ཞུ། བདག་ནི་ཉག་རོང་བ་ཡིན་ཡང་ལོ་རྒྱུས་མི་ཤེས་པས་ཡབ་མེས་ཀྱི་ལོ་རྒྱུས་མ་ཤེས་ན་ནགས་ཀྱི་སྤྲེའུ་དང་འདྲ་ཟེར་བ་མ་ཡིན་ནམ་ཞེས་བསྐུལ་ངོ་མ་ལྡོག་ཙམ་དུ་ལོ་གཉིས་ཀྱི་སྔོན་ལ་ཉག་རོང་གི་བཅུ་གསུམ་ཞེས་ལོ་གསར་དུས་སྟོན་ཉིན་དེ་ལ་ཕྲལ་མར་བྲིས་ཤིང་། སླར་ས་ཁྱི་ལོར་ཡིག་ནོར་དང་ཚིག་སྐྱོན་ལ་རང་གིས་ལེགས་བཅོས་ཅུང་ཟད་བྱས་ཏེ་མདོ་སྨད་བ་ཉག་འཁྱམ་བྱ་ཚེ་རིང་གིས་སུག་བྲིས་སུ་བགྱིས་ཏེ་དབུས་ལྷ་ས་ནས་འབུལ་ན་རྒྱུ་མཚན་ཤེས་ཏེ་རང་ཡུལ་རང་སྲོལ་ལ་དགའ་ཞིང་བརྩེ་བ་དང་ལྡན་པའི་རྒྱུ་རུ་གྱུར་ཅིག །ཉག་ཡུལ་དུ་གནས་པའམ་ཡུལ་གཞན་དུ་གྱར་བའི་ཕ་ཡུལ་གཅིག་པ་ཀུན་ལ་བཀྲ་ཤིས་སྨོན་འདུན་ཞུའོ།། །།


རང་གིས་བཀྲེས་ལྟོགས་ཚོར་སམ་ ཡང་ན་དེ་ལུས་པའི་བཀྲེས་ལྟོགས་མིན་པར་ རང་གི་འཚོ་བའི་ནང་གི་དགོས་མཁོ་ཤ་སྟག་ཡིན་ནམ་ཡང་ན་སེམས་ནང་དུ་འདོད་བློ་ཁེངས་རྒྱུ་མེད་པ་དེ་ཡིན་ གལ་ཏེ་འདི་འདྲ་ཡིན་ན་ ་ཡི་ཤུ་ནི་རང་གི་ལམ་བུ་ཡིན་ལ་ ཡི་ཤུས་བཤད་དོན་ ང་ནི་ཚེ་སྲོག་སྲུང་བའི་འབྲུ་རིགས་དང་གལ་སྲིད་ང་ཡོད་ན་མི་རིགས་ལ་བཀྲེས་ལྟོགས་མི་ཚོར་ལ་ང་སྐྱབས་སུ་བཅོལ་མཁན་མི་ཚང་མ་ནམ་ཡང་བཀྲེས་སྐོམ་གནར་མི་སྲིད་རང་ངལ་བས་གནར་བ་ཚོར་སམ་ (John 3:65)\nཁྱེད་ལ་སྔ་ནས་ད་བར་འཚོ་བའི་ལམ་བུ་དང་དམིགས་ཡུལ་ཞིག་བཏིང་ཡོང་ཡོད་དམ་སྒྲོན་མེ་སྤར་བའི་ཐབས་ལམ་མི་ཤེས་པར་ཅི་བྱ་ཏོལ་མེད་དུ་འགྱུར་བ་དང་ཨེ་འདྲ། གལ་ཏ་དེ་ལྟར་ཡིན་ན་ཡི་ཤུ་ནི་རང་གི་ལམ་སྟོན་སྒྲོན་མེ་ཡིན།ཡི་ཤུ་ཡིས་ང་ནི་བདེ་བ་ལྡན་པའི་འཚོ་བའི་ལམ་སྟོན་སྒྲོན་མེ་ཡིན་ཟེར། (John 8:12)\nཁྱེད་ལ་རང་ཉིད་བདེ་བླག་ངང་འཚོ་བར་འཇུག་མ་ཐུབ་པ་ལྟ་བུའི་ཚོར་བ་འདུག་གམ། ཁྱེད་ཀྱིས་འཚོ་བར་འཇུག་པའི་སྒོ་མོ་འཚོལ་བཞིན་ཡོད་དམ།གལ་ཏེ་དེ་ལྟར་ཡིན་ན་ཡི་ཤུ་ནི་རང་བདེ་ལྡན་གྱི་འཚོ་བར་འཇུག་པའི་སྒོ་མོ་རེད།(John 10:9).\nམི་གཞན་གཡི་རང་ཉིད་ཡིད་མུག་པ་བཟོ་ཡི་འདུག་གམ། རང་དང་མི་གཞན་གྱི་འབྲེལ་བ་ལ་སྟོང་ལྷང་ལྷང་ཚོར་བ་ཞིག་འདུག་གམ།རང་སྐབས་རེ་རང་ཉིད་ཀྱི་འཚོ་བར་སྙིང་པོ་མེད་པར་བསམ་གྱི་འདུག་གམ། རང་ཤི་ཡང་རྣམ་ཤེས་ནམ་ཡང་གནས་ན་བསམ་གྱི་འདུག་གམ།\nགལ་ཏེ་དེ་ལྟར་ཡིན་ན་ཡི་ཤུ་ལ་དད་པ་བྱས་ཚེ་གནད་དོན་དེ་དག་ཐག་བཅོད་ཐུབ་ཡི་ཤུ་ཡིས་མི་རྣམས་ཀྱིས་རང་ཉིད་ལ་དད་པ་བྱས་ཤི་ཡང་རྣམ་ཤེས་ནམ་ཡང་གནས་ཐུབ་ཟེར། (John 11:25-26).\nརོགས་སྐྱོབ་ཀྱི་ཐབས་ལམ་ཅི་རེད། ཚད་མ་ཅི་རེད། ཚེ་སྲོག་ཅི་རེད། ཡི་ཤུས་དེ་ལ་ལན་འདི་ལྟར་བཏབ་འདུག་པ་ནི་ ཡི་ཤུ་ནི་རོགས་སྐྱོབ་ཡིན་ལ་ ཡི་ཤུ་ནི་ཚད་མ་ཡིན་ཞིང་ཡི་ཤུ་ནི་ཚེ་སྲོག་ཡིན།ཡི་ཤུ་ཕུད་པའི་གཞན་པས་གནམ་བདག་གྱི་གམ་དུ་འགྲོ་བའི་ནུས་པ་མེད་ཟེར། (John 14:6)\nརང་བཀྲེས་ལྟོག་གྱིས་མནར་དུས་བསམ་བློ་དང་རྣམ་ཤེས་བཀྲེས་ལྟོག་གིས་མནར་བ་རེད། ཡི་ཤུ་ཡིས་རང་གི་བཀྲེས་ལྟོག་སེལ་ཐུབ།ཡི་ཤུ་ནི་མུན་ནག་གྱི་འཇིག་རྟེན་ལས་སྐྱོབ་པར་བྱེད་མཁན་གཅིག་པོ་དེ་རེད། ཡི་ཤུ་ནི་བདེ་ལྡན་འཚོ་བར་བསྐྱོད་པའི་སྒོ་མོ་གཅིག་པི་དེ་རེད་ ཡི་ཤུ་ནི་ཚེ་སྲོག་རེད་ ཚེ་འདི་དང་ཚེ་ཕྱི་མ་རེད། ཡི་ཤུ་ནི་རོགས་སྐྱོབ་ཀྱི་ཐབས་ལམ་རེད།\nརང་བཀྲེས་ལྟོག་གིས་མནར་དོན་ནི་རང་མུན་ནག་གི་འཇིག་རྟེན་ན་རྨོང་པས་རེད། རང་ལ་འཚོ་བའི་དོན་སྙིང་མི་བརྙེད་པ་ནི་རང་གི་བསམ་བློ་གནམ་བདག་དང་བྲལ་བས་རེད།དཔེ་ཆའི་ནང་ང་ཚོ་ཚང་མ་སྡིག་ཉེས་ཅན་རེད་ཟེར།དེ་ལྟར་འགྱུར་དོན་ནི་ང་ཚོའི་བསམ་བློ་གནམ་བདག་དང་བྲལ་བས་རེད་(Ecclesiastes 7:20; Romans 3:23)རང་གི་སེམས་པ་སྟོང་ལྷང་ལྷང་དུ་འགྱུར་དོན་ནི་རང་གི་ཚེ་སྲོག་ཁྲོད་གནམ་བདག་མེད་པས་རེད། དེས་ན་ང་ཚོས་གནམ་བདག་དང་འབྲེལ་བ་བཙུགས་ཡོད་རྒྱུ་མཚན་ནི་ང་ཚོར་སྡིག་ཉེས་ཡོད་ཅིང་སྡིག་ཉེས་དེ་དག་གནམ་བདག་གིས་སེལ་ཐུབ་པས་རེད། ང་ཚོར་སྡིག་ཉེས་ཡོད་པས་ང་ཚོ་གནམ་བདག་དང་བྲལ་མི་རུང་ཚེ་འདི་ཕྱི་གཉིས་ཀར་བྲལ་མི་རུང། (Romans 6:23; John 3:36).\nགནམ་བདག་འཇིག་རྟེན་འདི་ལ་དགའ་བས་ངོང་གིས་བུ་ཕྲུག་ཡི་ཤུ་མི་ཡུལ་དུ་གནང་བ་རེད་མི་རྣམས་ཡི་ཤུར་དད་པ་བྱེད་དུ་བཅུག་ནས་ང་ཚོར་ཇི་སྲིད་བར་མི་ནུབ་པའི་མགོན་སྐྱོབ་གནང་བ་རེད། (John 3:16).